
  Rukopis tohto románu, ktorý r. 1964, keď Arthur Upfield umrel, ostal nedokončený, dopracovali a zrevidovali J. L. Price a Dorothy Strangeová. Pri tejto práci použili obsiahle a podrobné poznámky zanechané Arthurom Upfieldom.

  Smrť dovolenkára


  Divé vtáctvo, čo sedelo po stromoch okolo jazera, na výstrel vyplašene vzlietlo.


  Povetrím zmätene zatrepotali stovky krídel a pretkali úsvit na oblohe pohyblivým ornamentom. Ešte nebolo dosť svetlo, aby bolo vidieť klokany, ako skokmi trielia do bušu – a onedlho sa východne od Fromovho jazera opäť rozhostilo ticho rozľahlej stredoaustrálskej pustatiny.


  Osamelý hvizdák smutne zaškrečal, ale chlap, čo ležal doluznačky na piesku pri jarku pritekajúcom od artézskej studne, to nepočul. Bol mŕtvy. Z kotlíka vedľa neho vytekali do piesku ostatné kvapky vody, pár sto metrov odtiaľ ranný táboráčik doháral a pomaly hasol – voda, čo na ňom mala zovrieť, už nezovrie. Až o dva dni sa ľudské nohy opäť priblížili k mulgovému hájiku, kde sa zastrelený naposledy utáboril.


  Správca stanice Quinambie bol praktický človek. Keď si ho ráno 12. júna majiteľ stanice kapitán Joyce dal zavolať a povedal mu, že ich nedávny hosť, Eric Maidstone, nedošiel na Fromov dvor, kam mal doraziť už pred dvoma dňami, vyslovil názor, že Maidstone najskôr ešte vždy táborí pri jednej z dvoch artézskych studní, popri ktorých musel cestou k Fromovmu jazeru prejsť. Maidstone došiel na stanicu Quinambie podvečer 7. júna a predstavil sa Joyceovi ako učiteľ na prázdninách. Joyce sa spýtavo zahľadel na jeho ťažko naloženú motorku, ale Maidstone vysvetlil, že cez prázdniny spája mototuristiku s písaním článkov pre časopisy venované turistickým zaujímavostiam a prírodným krásam. A sám si aj fotografuje. Teraz má objednávku na článok o stredoaustrálskej artézskej panve a obzvlášť rád by zachytil, ako sa zvieratá pri studniach v noci napájajú. Joyce ho bez váhania pozval, aby prenocoval na Quinambie, a keď Maidstone povedal, že chce navštíviť Fromov dvor a sfotografovať všetky studne v okolí, ako aj samotné Fromovo jazero, správca mu voľky-nevoľky musel opísať cestu a rozpovedať čo-to o kraji, kadiaľ bude prechádzať.


  Ono krajina, kadiaľ mal Maidstone prejsť, sa naozaj vyznačuje črtami, pre ktoré je jedinečná nielen v rámci Austrálie, ale možno aj na celom svete. Stanica Quinambie leží východne od štátneho ochranného plota, ktorý sa ťahá pozdĺž hranice medzi Južnou Austráliou a Queenslandom až po rieku Murray a na viac než šesťstokilometrovom úseku bráni divým psom v prechode. Medzi farmou a plotom leží artézska studňa, ktorú domáci označujú ako Deviatku a tesne vedľa, na druhej strane plota, leží jej dvojča – Desiatka. Asi osemdesiat kilometrov na západ sa rozkladá farma Fromov dvor a ešte zo dvadsaťpäť kilometrov ďalej leží samotné Fromovo jazero. Quinambie sa rozkladá na ploche bezmála 250 km2 a Fromov dvor meria vyše 150 km2, ale vzdialenosti a rozloha tu nie sú všetko.


  Medzi miestnymi domorodcami kolujú chýry o ťave, čo ide po ľuďoch a zabíja ich. Už sa stala priam legendárnou. Ťavy sú aj vo všeobecnosti mrzutí, zlostní mosúri, ale o tejto bludnej ťave sa povráva, že pohľad na človeka, všetko jedno akého, ju tak rozzúri, že útočí, aj keď ju človek ničím nedráždi. Pritom je to vraj jeden z najväčších exemplárov v strednej Austrálii. Domorodci ju označujú za „besnú potvoru“ a osadníci západne od plota veľmi dbajú, aby ich súmrak nezastihol mimo tábora. Robotníci staníc východne od plota nad povedačkami o ťave zväčša len pohrdlivo hádžu rukou, no jeden ju žartom pomenoval „Netvorom od Fromovho jazera“. Osadníci z fariem v susedstve oblasti, kade to zviera brúsi, rozprávajú nejednu historku, ako ťavu počuli chrochtať a ryčať, keď osamelo sedeli na obnôcke pri statku v tábore, kde sa v nočnom tichu každý zvuk rozlieha na kilometre.


  Po rozchode s Joyceom správca Quinambie začal tým, že si hneď pribral z tábora dvoch domorodcov, aby mu pomohli sledovať stopy Maidstonovej motorky. Po prvú studňu to šlo ľahko a domorodci mu aj ukázali, kde Maidstone s motorkou zastal a rozložil si oheň, aby si uvaril za hrnček čaju. Učiteľ sa najskôr pristavil, aby niečo sfotografoval. Od tejto studne bolo stopy už ťažko rozoznať, ale aj tak ich sledovali bez väčších ťažkostí až po najbližšiu bránu v hraničnom plote. Prešli na druhú stranu a podľa smeru stôp zamierili k ďalšej studni. Neďaleko brány sa im stopa motorky stratila v piesku rozšliapanom čriedou statku, ale ako sa blížili k studni, zazreli na kraji mulgového hájika motorku.


  Nablízku našli pahrebisko po Maidstonovom ohníku a na konári pri motorke visel jeho fotoaparát. Medzi motorkou a jazerom, kam ústil výtok zo studne, našli Maidstonovu mŕtvolu. Ležala doluznačky a nohy, obrátené proti západnému vetru, ktorý z hodiny na hodinu silnel, mala už napoly zaviate. Starší z domorodcov sa obrátil k správcovi a povedal:


  „Besná potvora belocha zrazila a dupe ho.“


  Správca si nato len odfrkol a kázal stopárom, aby mŕtvolu obrátili. Maidstone mal vetrovku pokrytú plochami prilipnutého piesku. Veľká tmavá škvrna, kade krv tiekla zo strelnej rany, výrečne svedčila o príčine smrti.


  „Ťavy nenosia pušku,“ úsečne povedal správca a kázal domorodcom, aby z dodávky, ktorou sledovali stopy, doniesli ľahkú nepremokavú plachtu a mŕtvolu prikryli: polícii by sa nevidelo, keby tu začali šafáriť vrany či orly. Stopárov odviezol správca plným plynom naspäť na farmu. Krátko nato vysielačka s pedálovým pohonom odrapkala svoju správu do Broken Hillu a polícia s družinou černošských stopárov dorazila na miesto činu. Napochytre sa utáborili a stopári sa pustili do práce, opisujúc čoraz väčšie kruhy okolo mŕtvoly, aby naďabili na vrahove stopy. Na súmraku sa vrátili s prázdnymi rukami, lebo západný vietor už tak zosilnel, že na vyvýšeninách zavial ešte aj stopy lichvy, takže ďalej sa stopovať nedalo. Jeden stopár – napodiv – hlásil, že našiel vo vzdialených skupinách stromov a v lobode ťavie stopy. Podľa neho ťava došla k solisku od severu a zrejme sa napájala na mieste, kde sa výtok zo studne stráca v piesku a kde sa z neho už vyfiltruje väčšina soli. Okrem tohto údaja a spleti stôp statku nenašli nič, čo mohlo mať nejaký význam. Polícia, ako je zvykom, vypočula plotárov a pastierov, čo mohli byť prípadne nablízku, ale ani toto vyšetrovanie, ani ohliadka Maidstonovej mŕtvoly ničím neprispeli k osvetleniu tajomstva jeho smrti. Jeho rodina nevedela udať nijaké dôvody, pre ktoré by mu niekto mohol siahnuť na život, a ohliadač mŕtvol, keď sa oboznámil s výsledkami policajného vyšetrovania, bez váhania dospel k záveru, že Maidstona zavraždil niekto, kto ho nepoznal – či už bol sám alebo viacerí.


  Severný úsek štátneho hraničného plota podliehal Fredovi Newtonovi. Meral asi 320 kilometrov a zahrnoval aj oblasť Fromovho jazera. Pre nejaký ten tucet chlapov, zamestnaných údržbou plota, nebol Newton iba šéfom, ale aj jediným spojivom so svetom, na ktoré sa mohli spoľahnúť. Bol to statný päťdesiatnik s bradou ako nakriedovaná kominárska kefa. Cez deň mal oči mimoriadne zúžené od neprestajného slnka a vetra, ženúceho zrnká piesku. Patril k tomu typu ľudí, s ktorými sa nehodno ťahať za prsty.


  Ako väčšina jeho podriadených, aj on vozil svojich sedem slivák so sebou na ťavách a nejaké tri týždne nato, čo našli Maidstonovu mŕtvolu, šiel so svojimi troma ťavami na pravidelnú inšpekciu oblasti Fromovho jazera. Cestou na sever dal výpoveď plotárovi na úseku južne od Quinambie a spolu s ním zamieril na farmu, kde ho vyplatil práve načas, aby prepustený ešte stihol poštový voz do Broken Hillu.


  Voz okrem pošty doviezol z Hillu aj cestujúceho – Newton bol naňho veľmi zvedavý a pozorne si ho prezeral.


  Zjavom bol príchodzí Newtonovým protikladom. Už len to, že bol hladko oholený – a potom, jeho bystré, a nápadne jasné belasé oči sa do človeka priam zavrtávali. Na sebe mal obyčajný konfekčný oblek na všedný deň, na nohách baganče. Vak, čo vytiahol z poštového voza, bol nadžganý. Vyložil ho na konštrukciu vodojemu, aby mu naň nedočiahli psi, a tu zbadal, že mu za chrbtom stojí Fred Newton.


  „Vy ste ten nový?“ pomaly sa spýtal Newton.


  „Áno. A vy budete iste pán Newton. Ja sa nateraz volám Bonnay – Edward Bonnay.“


  „Tu budú mať teraz plné ruky roboty s poštou a objednávkami pre šoféra, a tak si môžeme vypiť čaju, kým sa pôjdete zásobiť. Ťavy sú hen vzadu.“


  Príchodzí sa rozhliadol po Quinambie. Stál tam typický dom s rozľahlou verandou, z náveternej strany opažený a ohradený plotom z drôteného pletiva, aby sa k nemu nedostal statok a králiky. Za hlavnou budovou stáli šopy na stroje, traktorová dielňa, zásobárne s krmivom a niekoľko barakov pre personál. V skupine múlg blízo hlavnej budovy sa čupili psince, ktorých obyvatelia, súdiac podľa dier vyhrabaných vedľa búd, by sa najradšej boli celkom zaryli do zeme. Austrálčan, pokiaľ chová statok, jakživ sa nerozlúči so svojimi vernými a usilovnými ovčiakmi, a na väčšine staníc sa niektorí psi po čestnom odchode do výslužby tešia výsade, že sa vozia v staničnej dodávke, kým mladší psi utekajú vedľa. Celý areál usadlosti pôsobil dojmom, že sa tam dobre gazduje a nad všetkým bdie starostlivá ruka – aj dom bol nedávno natretý. To všetko príchodzí zaznamenal niekoľkými rýchlymi pohľadmi, ako kráčal s Newtonom do zádvoria.


  Newtonove tri ťavy a ešte dve ďalšie tam za traktorovou dielňou poležiačky pokojne meridzali. Na chrbtoch mali jazdecké a nákladné sedlá. Neďaleko nich ktosi nazbieral dreva a zapálil vatru – plamene oblizovali dno a boky kotlíka s vodou. Bol žiarivý bezprašný deň, a ani horúco nebolo. Príchodzí, ktorý sa predstavil ako Edward Bonnay, sa zahľadel na kotlík, v ktorom voda pomaly začínala vrieť, a vytiahol obálku.


  „Dostali ste originál tohto prípisu, pán Newton?“ spýtal sa, a keď Newton odvetil, že už pred týždňom, hodil obálku do ohňa.


  „Náš náčelník vravel, že mi vo všetkom vyjdete v ústrety a že viete mlčať. Povedal aj, že ma môžete prideliť na príslušný úsek východne od studne, najbližšie k miestu, kde Maidstona zavraždili. Špecializoval som sa na tento typ zločinov, ale ak mám dosiahnuť výsledky, spravidla musím zapadnúť do prostredia.“


  „Ak vám dobre rozumiem, nechcete, aby sa vedelo, že ste od polície,“ pokojne preťahoval plotmajster. „Pre mňa, za mňa. Áno, už som to zariadil. Plotár na južnom úseku za veľa nestál a práve som mu dal padáka. Toho, čo má na starosti tento úsek, preložím odtiaľto ta, aby som vám mohol prideliť tento. Vyznáte sa v ťavách?“


  „Nejaké skúsenosti by som mal,“ vyjadril sa inšpektor pátracej služby Napoleon Bonaparte veľmi skromne. „Predpokladám však, že sa odo mňa bude očakávať práca.“


  „Že či! To je najhorší úsek celého plota. Ale mali by ste ten prípad uzavrieť do augusta, ak chcete uniknúť najveternejšiemu obdobiu. Vietor je ťažký nepriateľ. Koľko vám to, podľa vás, potrvá?“


  „Môžem byť hotový za týždeň. A môže to trvať aj rok.“


  ‚Aha – jeden z tých, čo nepopustia.‘ Newton si Bonyho skúmavo prezeral. „Nuž ale ak nezvládnete robotu, čo máte v náplni, nebudem vás tam môcť držať. Pre mňa je na prvom mieste plot, potom dlho-dlho nič, a až potom tá vražda,“ Hodil do kotlíka za hrsť čaju, sledoval, ako celú minútu vrie klokočom, a až potom zvesil kotlík z ohňa. „Máte nejakú predstavu, čo v tom väzí?“


  „Nie. A vy?“


  „Nijakú predstavu, čo by vychádzala z faktov. Ten chlap nikomu nezamútil vodu. Načo ho strieľať?“ Pokrútil kotlíkom, aby lístky čaju sadli na dno, naplnil dva plecháče, vybral zo zásobníka mliečnu konzervu a plechovku s cukrom. „Podľa všetkého smeroval k jazeru, ale čo tam hľadal, dosť ťažko pochopiť. Vraj tam chcel fotografovať. Ono piesku, slatín a bahna je tam neúrekom, ale vystriehnuť zver, to si žiada trpezlivosť. Už ste to niekedy videli?“


  „Nie, ale raz som chytil vraha uprostred Eyrovho jazera.“ Bony sa široko uškrnul. „Fromovo jazero asi nebude také zlé. Ten plotár, čo po ňom mám prevziať úsek – čo je to za chlapa?“


  „Na domorodca celkom slušný organizátor – ostatne, je len z troch štvrtín domorodec. Vyberie sa na robotu so svojimi robami a perepúťou, priberie si aj nejakú ďalšiu rodinu, a on len komanduje. Dnes by mali doraziť do hlavného tábora. Prevezmete dve z jeho tiav aj s postrojom, lebo zvieratá si na svoj úsek zvyknú.“


  „A hlavný tábor?“


  „Tri kilometre smerom k plotu, a plot je odtiaľto osem kilometrov. Raz mesačne si prídete vyfasovať mäso a iné zásoby. Na úver, okrem mäsa – to je zdarma. Máte vo vaku pušku?“


  Bony zavrtel hlavou – a nepriznal, že tam má revolver.


  „Dáku búchačku by ste mali mať, tu nikdy neviete, kedy sa vám zíde. Mám winchestrovku a savageovku. Winchestrovku vám požičiam – ale náboje si musíte kúpiť, tých mám málo.“


  „Savageovka, to je zbraň! Však?“


  „Že či! Do tristo metrov vôbec nemusíte dvíhať cieľnik. Ale náboje, tie prídu draho. Maidstona vraj zabili zo štyridsaťštvorky winchestrovky. Polícia sa o ne zaujímala.“


  Bony prehodil reč.


  „V Západnej Austrálii si plotári musia viesť záznamový denník a vykazovať, kde kedy boli a čo vykonali. Je to aj tu tak?“


  „Nie. Vy ste už plotárčili?“


  „Áno. Mal som v Západnej Austrálii na starosti dvestošesťdesiatpäťkilometrový úsek.“


  „Tu ho budete mať iba sedemnásťkilometrový a až si ho prejdete, hneď budete vedieť, prečo.“


  „Nenašli by sa u vás nejaké záznamy o tom, kde boli vaši plotári v hocktorý určitý deň?… Povedzme toho dňa, čo polícia predpokladá, že zabili Maidstona?“


  „To nie, bohužiaľ.“


  „A kde ste toho dňa, deviateho júna, boli vy?“


  „Nejakých sto kilometrov poniže pri plote a smeroval som na sever.“


  „Jeden z vašich plotárov, Ranostaj Nugget, sa pri policajnom vyšetrovaní vyjadril dosť neurčito, pokiaľ išlo o údaj, kde sa presne toho dňa nachádzal,“ pokračoval Bony. „Podľa všetkého táboril práve v polovici svojho úseku, južne od nejakých piesočných presypov, čo ležali medzi ním a miestom, kde Maidstona zastrelili. Plotár severne od Ranostaja bol na šestnástom kilometri a smeroval na sever. Mohli by ste proti tomu niečo namietať?“


  „To sotva,“ odvetil Newton. „Mimochodom, Ranostaj, to je práve ten chlapík, čo ho prekladám, aby som jeho úsek uvoľnil pre vás. Ale kam tým mierite?“


  „Obaja majú winchestrovky. Takou zastrelili aj Maidstona. To, isteže, veľa neznamená, ale ja si svedecké výpovede, pokiaľ môžem, rád overím. V hlásení stojí, že desiateho júna a po väčšinu nasledujúceho dňa bolo skoro bezvetrie, ale doteraz niet nijakých dokladov, či Maidstona zabili cez deň, alebo v noci. Mesiac bol v poslednej štvrti, a tak to mohli urobiť aj v noci.“


  „Ale čo sa tam v noci motal?“


  „Nejaký ilustrovaný časopis ho poveril, aby urobil nočné zábery zvierat pri napájadle. Dnes je o strednú Austráliu veľký záujem. Pre toto mohol ísť v noci k výtoku soliska alebo sa odtiaľ vracať. Háčik je v tom, že niet ani stopy po nejakej pohnútke, prečo ho zavraždili. Policajné vyšetrovanie neobjavilo ani jedinú nitku, čo by niekam viedla – hoci sa tu ponevierali dva týždne. No ale tak či tak, niekto ten kohútik potiahnuť musel.“


  „Svätá pravda. Ale poďme radšej fasovať. Predstavím vás. Hen v sedlových vakoch nájdete vrecia na zásoby.“


  Bony vzal zo päť pevných kalikových vriec a zásobil sa múkou, čajom a cukrom. Nezabudol ani na žuvací tabak a zápalky. Kúpil si poľovnícku dýku a škatuľku štyridsaťštvoriek do guľovnice a všetko to odniesol k ohňu a poukladal do sedlových vakov. Nato aj s plotmajstrom zašli za staničným kuchárom, ktorý im každému dal do kapsy zo dvadsať kíl čerstvej hovädziny a zásobu nečistenej soli. Na Quinambie už nemali čo robiť, a tak sa vydali do hlavného tábora.


  Newtona upokojilo, keď si všimol, ako Bony pomáha pri upevňovaní bremien a ako zvieratá dvíha na nohy – videl, že nie je nováčik. Poslednej ťave visel na krku spiežovec a rytmicky cengal, takže sa nemuseli stále obracať a presviedčať sa, že reťaz zvierat je celá. Obaja chlapi kráčali vedľa seba a Newton držal v ohybe lakťa vôdzku, čo mala prvá ťava prevlečenú nozdrami.


  Len čo vyšli z výbehu na farme, hneď bolo všade viac paše a skromný podrast vytlačili mohutnejšie krmoviny. Uberali sa ťavím chodníčkom, ktorý sa vinul pomedzi nízke pieskové presypy, až kým nezazreli pred sebou skupinu domorodcov, zhrčených okolo štyroch kľačiacich tiav. Pôda tvorila na tom mieste úzku rovinku na úpätí svahu porasteného mulgami, medzi ktorými stál trojstenný prístrešok, celý zo šašiny.


  Ženy okolo kľačiacich tiav skladali náklad z jazdeckých aj nákladných sediel, decká sa obšmietali okolo nich a šantili a muž obďaleč sedel na debne a zapekal z fajky. Boli tam štyria psi, ktorí príchodzích hneď privítali veľkým brechotom. Tu muž vstal a okríkol psov. Deti odviedli ťavy o kus ďalej, sputnali im predné nohy a vytiahli vôdzky z nosa.


  Fred Newton zamieril hore briežkom k šašinovému prístrešku, kde ťavy už ležali na bruchu, a ta za príchodzími prišiel domorodec. Bol krátkonohý, so širokou hranatou hlavou. Belošskú prímes na ňom vôbec nebolo badať. V jeho reči a prízvuku však nebolo ani stopy po vplyve domorodého nárečia. Na sebe mal nohavice z plachtoviny, košeľu na franforce, nohy bosé.


  „Dobrý deň, šéfenko.“


  „Dobrý, Nugget. Ide to, ide?“ spýtal sa Newton. Tentoraz sa Nugget, ktorý si len sedel a pobafkával, keď jeho ženy a deti skladali náklad z tiav, pribral do skladania sám.


  „Fajn, fajn, šéfenko.“ Burácavo sa rozosmial a pokračoval: „Mary zložila dvoch psov – tentoraz tiahli dolu. Chce kúpiť nové šaty a kadečo pre decká.“


  Od psieho skalpu sa platili dve libry, takže z dvoch skalpov si veľa tých šiat a „kadečo pre decká“ asi nenakúpia, ale keďže títo ľudia cestou na sever stroja klepce, neraz im na spiatočnej ceste padnú do rúk ďalšie skalpy.


  „Nugget, to je pán Bonnay. Ed, zoznámte sa – Nugget.“ Obaja predstavovaní si vážne potriasli ruky. „Nugget, toho darmožráča južne od vás som práve vyrazil. Chcem, aby ste prevzali jeho úsek a dali ho do poriadku. Ed prevezme váš terajší úsek.“


  „Nedbám,“ bez ľútosti pristal Nugget a doložil, akoby na vysvetlenie, prečo si z preloženia nič nerobí: „Však Ed ešte uvidí, čo si berie na hrb, až si pozrie Sibír,“

  Sibír


  Bonymu vysvetlili, že za každú nedeľu, čo chlapci odpracujú, môžu si vybrať náhradné voľno, v ktorom tábore chcú – spravidla v susedstve studne. A tak Nugget aj s rodinou tu strávia dva dni a Bony s plotmajstrom strávia deň triedením a opravovaním výstroja.


  Na Bonyho Nuggetova výstraha veľmi nezapôsobila a na to, ako radostne sa Nugget zatváril, tiež nenaletel. Nugget nemá v sebe dosť belošskej krvi, aby len tak odkryl karty, a naproti tomu má v sebe tak veľa z černocha, že povery domorodcov mu nemôžu byť fuk. Keď sa zotmelo, Nugget prišiel za Newtonom a Bonym k ich táboráku a čupol si k ohňu.


  Na úpätí svahu červeno žiaril oheň domorodcov. Vrhal tiene pohybujúcich sa dospelých aj detských postáv na blízky vlaňajší porast kotúľčia, ktoré už vyschlo a čakalo iba na riadny vietor, aby ho vytrhol aj s koreňmi a hnal na kilometre ďaleko. Spoza pásma kotúľčia, hlboko z nočnej tmy, doliehal lahodný cengot spiežovcov pasúcich sa tiav.


  „Počuli ste v poslednom čase o Netvorovi, Nugget?“ spýtal sa Newton bez záujmu.


  „Nie, už zo dva mesiace alebo viac – nič.“


  „Čo myslíte, je niečo na tých rečiach, že udupal toho učiteľa?“


  „Nie,“ odvetil Nugget otrávene. „Ten Netvor nie je žiadna ťava. To je čosi, čo ľudské oči ešte nevideli. Je to kríženec somára s divou kravou, lebo híka ako somár, ručí ako krava a behá ani kôň. Nebodaj má ešte aj krídla, keď ho doteraz nik nedostal na dostrel.“


  „Ale keď vie lietať, ako to, že sa nezjavil aj po tejto strane plota?“


  „Nedám veľa za to, že sa raz zjaví,“ chmúrne predpovedal Nugget. „Že Netvor toho chlapa zrazil a potom podupal alebo ho rozdupal už zastreleného, to vybásnil mladý Frankie. Však viete, šéfenko, čo je Jamkovač Frankie za vtáka. Máta ho, vidí bubákov. A v skutočnosti to bolo jednoducho tak, že neuviazaná ťava naďabila na telo a prevracala ho kopytom. Ťavy sú zvedavé.“ A Bonyho upozornil: „Nie aby si táboril hen na juhoaustrálskej strane, a ak pôjdeš k Desiatke na vodu, maj oči na stopkách, keď budeš na holine.“


  „Nezabili Maidstona práve tam, pri Desiatke?“ spýtal sa Bony.


  „Presne tam, Ed. Ako som povedal, nedaj sa prichytiť na holine. A drž sa našej strany plota – ledaže ho musíš z druhej strany opravovať.“


  „Podľa mňa je to ťavisko riadne besný kus hoväda,“ povedal Newton. „Len si spomeň, ako Bitkoša Billa s jeho ťavami napadli na holine dve divé ťavy – zaútočili mu na zvieratá a bola z toho trma-vrma, ako boh prikázal. Dostal sa z toho len tak, že jednu zastrelil a druhú omráčil.“


  Bony uvažoval, ako sa v strednej Austrálii zmenili časy. Keď afgánski ťaviari prišli o zamestnanie – vytlačili ich nákladné autá – pustili svoje zvieratá na slobodu a nechali ich voľne pobehovať s tým, že až sa pomery zmenia, vrátia sa po ne. Pravda, pomery sa nezmenili a ťaviari sa nevrátili. Ich ťavy brúsili rozľahlým územím a množili sa, až sa stali hrozbou. Celili jej vysielaním odstrelových čiat, ale hlboko v púšťových oblastiach ostalo ešte veľa tiav.


  „Odkiaľ si, Ed?“ položil Nugget nevyhnutnú otázku. Jazvy na jeho tvári hlásali príslušnosť k niektorému kmeňu Urabunnov.


  „Z Queenslandu, z pobrežia severne od Brisbane,“ odvetil Bony a ani nezdvihol oči, sústredene si šúľajúc cigaretu. Domorodec si príchodzieho ešte raz skúmavo prezrel čiernymi očami. Bony si šúľačku pripálil o žeravý uhlík. „Nerád sedím na fľaku. Robil som v každom štáte okrem Tasmánie. Práve som v Hille míňal výplatu, keď som sa dozvedel, že je tu na plote voľný flek.“


  Bony sa úfal, že toto vysvetlenie postačí, ale keď zdvihol oči, videl, ako mu Nugget pohľadom kĺže po šatách a jeho výraz v žiare ohňa naznačoval, že Nugget by si rád pozrel Bonyho iniciačné jazvy, dôkaz kmeňového zasvätenia. Bony ich mal na chrbte, ale nemal chuť naznačenej žiadosti vyhovieť.


  „A čo je to za Sibír, čo si ju spomínal?“


  Nugget sa nahlas rozosmial – Bony si pomyslel, že trochu príliš od srdca.


  „Len dočkaj a uvidíš sám, Ed. Dočkaj, až uvidíš Everest. Šéf to volá Everest, takže by to malo byť čosi trvácne, ale figu. Strhne sa ti vetrisko, naveje proti plotu hromady kotúľčia, tie hneď lapajú piesok – ani sa nenazdáš, a sú ho také náveje, že z plota ostane ledva pol metra. Ponadstavuješ staré stĺpy novými, natiahneš pletivo a drôty do výšky, ako má byť – a keď sa vrátiš, vidíš, že nové vetrisko ti odnieslo vrch Everestu, takže ti plot trčí tri a pol metra vysoko. A ty znova rúče do roboty a dolu s tým, čo si minule nadstavil.“


  „Pekná fuška,“ prisvedčil Bony, pričom mal dojem, že si Nugget z neho uťahuje.


  „Je – neúrekom.“


  „To sa nestane často,“ podotkol Newton sucho. „V tom prípade však Nugget aj so svojou perepúťou príde na južnom úseku do takej poľahoby, že šesť dní do týždňa predrichmú.“


  Rozhovor prešiel na všeobecnosti – o plotároch, o studniach, o tom, čo sa kde povráva. Bony fajčil, počúval a všetko si ukladal do pamäti. Dozvedel sa, že nový riaditeľ na Fromovom dvore sa volá Jack Levvey. Že do týchto končín prišiel iba nedávno aj s čistokrvnou domorodkou, ktorá mu už porodila dvoch synov. Dozvedel sa aj, že plotára na najsevernejšom konci plota volajú Chumajko Pete – je nábožensky trochu tento, neraz si stokne klobúk na stĺp plota a káže mu ako farár.


  Dozvedel sa, ako si Chumajko Pete na hornom konci svojho úseku na rozhraní troch štátov zapáli ohník a postaví si na čaj v Novom Južnom Walese, čajové lístočky vyleje do Queenslandu a kosti či plechovky odhodí do Južnej Austrálie. O Maidstonovej vražde sa však nedozvedel nič, čo by už nebol vedel predtým.


  O desiatej, keď vychádzali Tri sestry, súmerne rozložené trojhviezdie, trojica si ľahla – celá príprava sa skladala z toho, že si okolo pahreby rozvinuli vaky. Bola studená noc – zima vrcholila. Bony precitol na nejaký pohyb, zdvihol hlavu a videl, ako si Newton napcháva drevienku. Po úsvite však ani vidu, a tak spal ďalej. Na svitaní Bony už rozhrabával pahrebu a rozduchoval oheň. O hodinu videl, ako jedna z Nuggetových rôb prihodila na ich oheň dreva a krátko nato Nugget vstal, zapálil si pípku a zohrieval sa, kým ostatní dvaja si chystali raňajky a balili vaky. Slnko už vyšlo, keď Nugget prišiel za nimi.


  „Ženské a decká chcú ísť na deň na Quinambie,“ oznámil. „Vy ma potrebovať nebudete, tak idem s nimi. Ťavy beztak treba napojiť. Nezabudli ste na niečo?“


  Newton povedal, že nie. Doviedli ťavy. Na čelnú, jazdecky osedlanú, pripli zásobník a rozmanité balíčky, medzi ktorými – ako Bony tušil – boli aj skalpy z dingov. Všetky ťavy pospájali do reťaze a pobrali sa preč. Na čele sprievodu šli dve ženy, deti sa za pochodu bavili a Nugget, hlava toho všetkého, šiel na konci.


  Ráno strávili triedením výstroja. Najprv skontrolovali jazdecké a nákladné sedlá, čo patrili prepustenému plotárovi, či netreba niečo opraviť, a prezreli nástroje. Medzi nimi – dosť čudné – našli aj vidly na seno a hrable, ba aj napečených posúchov, a vyše polovica čerstvej hovädziny bola nakrájaná a zasolená.


  Bony mal teraz na sebe obnosené cvilinkové šaty a „pollitráky“ s mäkkými sárami. Klobúk, ktorým majiteľ zrejme skladal z ohňa kotlíky a hrnce, vyzeral pod psa.


  Domorodci sa vrátili hneď po západe slnka – decká boli ukonané a nejedno sa ulepilo na hrb holej ťavy. Nadžgané sedlové vaky na jednej z tiav svedčili o hojnom nákupe. Jeden zo psov škaredo kríval – zrejme sa zaplietol do ruvačky. Ako sa zdalo, všetci si teda užili.


  Na druhý deň ráno o siedmej Bony aj s plotmajstrom viedli každý svoje ťavy chodníčkom k plotu. Bonymu Newton pridelil dve: na Rosie mal jazdiť, ona aj vždy šla prvá. Starý George mal založené ťažšie nákladné sedlo. Zakrátko dorazili k plotu a zamierili na sever.


  Plot, stoosemdesiat centimetrov vysoký, a nech sa človek pozrel odkiaľkoľvek, nekonečný, viedol piesočnatou rovinou, ktorú pokrývala jednoročná loboda, vystierajúc modrošedé lístie k šedomodrej oblohe, čo veštila vietor. Hore nad pletivom bol plot ukončený dvoma ostnatými drôtmi a budil dojem prekážky, ktorú hneď tak niečo neprekoná. Bol to správny dojem.


  Štátny ochranný plot proti psom a zveri, ako naznačuje už názov, mal divým psom zabrániť v prístupe do Nového Južného Walesu a králikom znemožniť sťahovanie. Podľa Bonyho skúseného oka bol plot dobre udržiavaný. Za piesočnatými rovinkami nasledoval dlhý rad nízkych, zvlnených piesočných presypov, kde mladé kotúľčie sfarbovalo do zelena rozľahlé plochy, na ktorých neostalo nič zo starej, mŕtvej vlaňajšej buriny. Mulgy, podobne ako aj iné akáciovité stromy, boli krpaté a nechránili proti vetrom od západu, čo sem mali voľnú cestu z pustatín okolo Fromovho jazera. Predpoludním dorazili k hustému kroviu a k jednému z Nuggetových táborísk. Nugget tu postavil zástenu z konárov a žrde posťahoval drôtom tak, aby sa na nich dal postaviť stan. Východným smerom, aby iskry nezapálili stan a postroje, ležalo ohnisko – kumhár založený do dvoch rázsoch. Z neho viseli drôtené háky, na ktoré sa nad pahrebisko vešali kotlíky.


  Bony si všimol, že Newton minul táborisko a zastal s ťavami pri stromoch, kde zvieratá voľne uviazal, aby sa mohli pásť.


  Bony zaviedol svoje ťavy k iným stromom, Rosie na jeho „hušta“ pokľakla a Bony odopäl z predného konca železného sedlového nosiča zásobník. Newton medzitým rozložil oheň. Z mecha nalial do kotlíka vody a kým voda zovrela, Bony povedal:


  „Pred hodinou som za plotom videl psie stopy. Predpokladám, že Nugget kladie klepce na tamtej strane, aby sa mu do nich nechytili vlastní psi.“


  „Je to tak,“ prisvedčil obor s bokombradami a so smiechom doložil: „Nie aby ste mi raz chytili psa na tejto strane, ktorá by ako mala byť proti dingom chránená. A čo poviete na Nuggeta?“


  „Bežný typ. Na to, že má v sebe tri štvrtiny domorodej krvi, veľa rozpráva, a to by svedčilo, že má za ušami. Bol on a jeho rodina zapojený do stopovania v súvislosti s Maidstonovou vraždou?“


  „Nemyslím. Keď sa to stalo, bol utáborený.“


  „Koľko ráz vám tu fúkalo odvtedy, čo sa to stalo?“


  „Raz. Vietor sa strhol tesne nato, ako sa to stalo. Zavial stopy hneď ako černosi dostopovali.“


  „Hm! Pre mňa teda veľa nezvýšilo.“


  Krátko po obede dorazili k Sibíri. Zvlnený kraj sa končil na úpätí piesočného chrbta a plot sa tu nadvihoval ako kôň pri skoku. Za hrebeňom klesal do úzkej rovinky a za ňou stúpal na ďalší chrbát. Z neho už bolo vidieť, že táto reťaz sa ťahá rovnobežne od východu na západ a smerom na sever sú hrebene čoraz vyššie a rozoklanejšie. Na rovinkách nerástlo nič, ale svahy pokrývalo čerstvé kotúľčie a hore na hrebeňoch rástla loboda a veterné stromy. Hrebene teda nie sú presypové, ale pevné.


  Everest mal niekoľkosto metrov široký plochý chrbát. Tam stromy nerástli. Na spodku plota nikde smetí ani trávy. Plot bol nadstavovaný, pod sebou mal iný a dole na rovinke, čo práve prešli, ležala hromada balov pletiva a štôs plotových kolov.


  „Tých pásem je šestnásť,“ podotkol Newton. „Vtip je v tom, udržať pôdu po oboch stranách plota čistú. Mladé kotúľčie musí človek vyplieť a odhrabať, aby piesok mohol voľne prefukovať, inak mu pletivo začne lapať piesok a potom už návej rastie ani z vody.“


  „Nugget si tu zrejme dal záležať a narobil sa,“ poznamenal Bony.


  „Narobili sa jeho ženy a decká. On si vysedáva a pobafkáva. Ženáčovi s takou rodinou je sveta žiť. Vy ste ženatý? Deti máte?“


  „Ženu mám jednu, deti tri, ale sem ich nevezmem. Západoaustrálsky protikráličí plot číslo jedna je oproti tomuto báseň. Ostnatý spinifex sa síce neraz rozplemení, ale kotúľčia tam niet.“


  „Valí sa na pletivo, hromadí a hromadí sa, až kým sa vrchom neprešuchuje do Walesu. Treba to svinstvo prehadzovať vidlami, nech si ho vietor unáša ďalej.“ Newton si napchal a zapálil fajku a pohľadom pritom blúdil hore-dolu pozdĺž plota. „Na tomto úseku som robil tri roky, kým som dostal to plotmajsterstvo. Nenájdete tu centimeter plota, že by som na ňom nebol priložil ruku. Stavím sa, že vám to už polezie krkom, až budete odchádzať.“


  Sibír! Také čosi sa ešte raz na svete nenájde! Akoby sa všetci čerti ženili, keď človek v piesočnej povíchrici sotva vidí na krok a kotúľčie či iné chrastie, malé aj veľké, až po metrové guče zo zoschnutých bylín a tráv, ho bombarduje zo všetkých strán.


  „Keď ste sám, noste so sebou pušku,“ radil Newton. „Keď stúpate na niektorý hrebeň, jakživ neviete, čo vás čaká dole na najbližšej rovinke. Môže to byť obyčajný tabon. Raz sa rozpršalo, rovinku pokryla voda – a na tej sedeli dva-tri milióny kačíc. Inokedy som zložil dvoch dingov. Videli ste už penentie?“


  „Dáka potvora z rozprávky, však?“


  „Nie – tuná nie. Čeľuste má ani krokodíl a driek ako varan. Keď ho zazriem, vyhnem sa mu na sto honov, a keď ma svrbí prst, že si naň strelím, tak len spoza plota. Mať ťavy na tej istej strane, rozhodne o ne prídem – nezastavia sa, až hen v Sydney.“


  „Tak to sa teda prebehnú – majú to do Sydney tisíc tristo kilometrov,“ so smiechom podotkol Bony.


  A ďalej to šlo hore-dolu, ťavy knísavo stúpali na strmé svahy piesočných hrebeňov. Keď došli na vrchol posledného, otvorila sa pod nimi rozľahlá rovina s bránou v plote.


  „Tu sa utáboríme,“ povedal Newton, keď zišli z posledného svahu. „Asi by ste nedbali skočiť si k Desiatke.“


  Spustili ťavy na mieste, kde stálo plno suchárov, zložili náklad a zvieratá odsedlali. Sputnali im predné nohy a odviazali vôdzky, čo viedli k dreveným kolíčkom, pretiahnutým cez nozdry. Vaky soleného mäsa vytiahli Newton s Bonym na konáre, potom sa obaja pobrali k bráne.


  Táto rovina bola porastená krovím. Prešli bránou a skoro bez prechodu sa pred nimi otvorila rozľahlá holá pláň. Tam trčí studňa a slnečný svit mení vodu, čo večne prúdi z kovovej hlavice, na trblietavý rubín. Toho dňa bolo tak jasno, že videli, ako sa z tenkého vodného prúdu parí a ako vietor čerí vodnú plochu, napájanú týmto soliskom.


  „Tak už by sme boli tu: o tento strom si Maidstone oprel motorku; fotoaparát mal zavesený na konári spolu s vodným mechom. Hen máte vykolíkované, kde našli jeho mŕtvolu. Nevyzerá to, že by ho boli zastrelili v noci.“


  Newton čakal, že Bony na to niečo povie, ale nedočkal sa. Hľadel, ako sa Bony obzerá po nesmiernom priestranstve, potom sa pohľadom vrátil k táborisku a podrobne si ho prezeral.


  „Poďme naspäť do tábora, Ed,“ povedal Newton po chvíli. „Slnko čochvíľa zapadne a ťavy napojíme pri studni ráno.“

  Bony opakuje prehliadku


  Pláň okolo Desiatky vyšliapal statok. Statok vypásol trávu, vyničil akácie – najprv im obžral lístie a potom sa škrabal o mŕtve kmene. Pôda bola ryhovaná a mŕtvoly zvierat či kmene stromov vytvárali základy pre drobné piesočné pahrbky. Západné vetry na ne navievali stále ďalší piesok, až z toho vyrastali ozajstné pahorky, cez ktoré viedol plot. V ten deň ráno sa zdalo, že studňa a jazierko, čo sa pod ňou utvorilo, nie sú ani na dvesto metrov od tábora, hoci Bony vedel, že ich od neho delí vyše pol druha kilometra. Stádo strakúľ sa páslo na miernom svahu za vodou.


  Ako Bony viedol svoje dve ťavy za trojicou tiav, čo mal na vôdzke plotmajster, cítil sa čulý a bystrý, úplne spokojný. Vzduch bol taký suchý a čistý, že radosť dýchať. Piesok pod nohami mäkko pružil, takže sa neunavovali a Bony, podobne ako Newton, tiež dospel k mienke, že je nepomerne príjemnejšie ísť peši než sa viezť na Rosie, ktorá beztak nebola osedlaná. Ale najlepšie na tom bolo, že konečne stojí zoči-voči možnosti objasniť Maidstonovu smrť. Tuná, kde bol zločin spáchaný, sa určite nájde niečo, čo očiam iných ušlo.


  Dohonil Newtona pri dvoch kolíkoch zatlčených do zeme, ktoré vyznačovali, kde správca z Quinambie našiel mŕtvolu. Nebolo tam ani najmenšej stopy, či už zvieracej, alebo ľudskej.


  „Ležal doluznačky, hlavou smerom k východnému kolíku,“ povedal Newton a pritom si z paklíčka rezal kus tabaku do drevienky. „Iste sa vracal do tábora blízo brány.“


  „Kde je dôkaz?“ namietol Bony. „Mohol sa v páde otočiť. Takže mohol aj smerovať k studni, a nie sa vracať.“


  „Polícia bola tej mienky, že sa vracal od jazera.“


  „Ach, tie ich mienky,“ odporoval Bony. „Jakživ neberiem nič tak, ako sa javí – to je môj hlavný prístup k faktom. Kým nemáme dôkaz, môžeme sa škriepiť do aleluja, ktorým smerom išiel, keď ho zastrelili. Môžeme vystupovať s dohadmi, aby sme podporili svoju tézu, a márniť tým čas. Polícia sa domnieva, že sa vracal od jazera, kam si šiel nabrať za kotlík vody, aby ušetril tú, čo si viezol na motorke. Kotlík našli vedľa mŕtvoly prázdny – podľa nich sa vylial pri páde. Ja potrebujem dôkaz, pán Newton.“


  „To bude fuška,“ sucho usúdil plotmajster. „Máte ešte čo robiť, kým sa prehryziete k cieľu.“


  Vykročil a Bony chvíľu postál, kým sa pustil za ním, lebo ťavy sa vždy lepšie ovládajú, keď idú husím pochodom. Spiežovce cengali, orly vo výšave opisovali majestátne kruhy a Bony sa tešil, že to má s pátraním pod strechou a že to zrejme bude fuška.


  Keď napokon došli k solisku, zastali a sledovali, ako voda bez prerušenia tečie z ohnutej rúry. Silný prúd vody sa lial do priehlbne vymletej vlastnou silou a potom odtekal jarkom, aby sa nakoniec rozlial do jazera, ktoré sám vytvoril. Prúdil tak už roky a bude ešte roky prúdiť, hoci tlak už máličko poklesol.


  „Prečo Desiatka?“ spýtal sa Bony.


  „Toho vŕtača zjednali na desať studní. Toto bola ostatná, čo mal v kontrakte. Isteže, nie je to úradný názov.“


  Opäť vykročili husím pochodom pozdĺž severnej strany jarku a pokračovali popri brehu jazera. Brehy jarku a pobrežnú líniu jazera lemovali nerastné soli a pod čírou vodnou hladinou bolo vidieť riasy. Keď prešli okolo jazera slabého pol kilometra, Bony zavolal a Newton zastal.


  „Nespomenuli by ste si, aký bol čas, keď Maidstona zabili – však nie?“ vykríkol. Newton zavrtel hlavou a tak isto nahlas zakričal odpoveď:


  „Môžem vám povedať, až sa vrátime do tábora. Vediem si denník.“


  Vykročili ďalej po pobrežnej čiare. Pôda tam bola vlhká a boli v nej zreteľné stopy statku. Tam Newton znova zastal a obrátil svoje ťavy k vode. Ako sa zdalo, báli sa, aby si nezmáčali nohy, a vôbec sa do pitia nehnali. Bony, ktorý stál vedľa svojich dvoch zvierat, si všimol, že Rosie trochu ohrnuje nos, kým Starý George len ťahá ako dúha.


  „Tam poniže musí byť po náprotivný breh dobrých päťsto metrov,“ podotkol Bony. „Je voda uprostred hlboká?“


  „Iba v šírke pôvodnej priekopy, kde človeku siaha po krk, tak aspoň tvrdí Nugget. Pár jeho deciek probovalo.“


  „Pri brehu je hodne plytko. Vietor môže jazero rozvlniť a vyhnať na breh. Dôkaz? Tie pásma mŕtvych rias. Ani chaluhy.“


  „Nie ste ďaleko od pravdy,“ priznal Newton. „Zavše sem priletí množstvo kačíc – ba aj labute. Veľa toho na obživu nenájdu, a tak musia pri ťahu sadať a odpočívať.“


  Bony by bol rád pokračoval v prieskume jazera a rozhodol sa, že sa k tomu vráti, až bude sám. Hľadel sa už nevypytovať, iba ak si potreboval potvrdiť nejakú teóriu. Začal tým, že táto zastávka je dobrá príležitosť naplniť si vodné mechy a nemá cenu chodiť ďalej pozdĺž „pobrežia“, a potom sa spýtal:


  „Asi tuná by Maidstone bol naberal do kotlíka – čo poviete?“


  „Hej, asi tu. Škoda chodiť ďalej. Voda je aj tak všade tá istá. Na čaj je vždy dobrá.“


  Po obede Newton pobalil a zamieril pozdĺž „svojho“ plota na sever. Bony prešiel s hrabľami a vidlami na druhú stranu a niekoľko hodín zhrabúval lístie a konáre a plel pozdĺž plota kotúľčie do vyše metrovej šírky – spracoval takto tri z tých obludných piesočných pahorkov. Keď sa hodinu pred západom slnka vrátil do tábora, odviazal ťavy a pustil ich so sputnanými prednými nohami, aby sa šli pásť. Potom rozložil oheň, neskoršie napiekol v táborovej peci posúchov a navaril si na druhý deň solenej hovädziny.


  Tak sa preňho skončil skvelý deň. Muchy nedobiedzali, povetrie bolo chladivé a ticho prerušoval iba spiežovec na krku Rosie. Bony si vravel, že keby sa taký deň donekonečna opakoval a keby človek žil životom spravodlivých, ako žiť má, začal by starnúť až storočný. Človek však zriedka žije životom spravodlivých a taký deň sa polnocou spravidla tiež končieva, smutne hútal Bony.


  No nasledujúci deň bol rovnako nádherný a Bony pracoval na svojich piesočných pahorkoch. A na tretí deň vzal ťavy k jazeru, aby sa napili, lebo, podľa Nuggeta, Rosie na štvrtý deň bez vody začne trucovať a Starý George odhodlane odskacká k najbližšej studni bár aj sputnaný.


  Rozhodol sa, že toho dňa obíde celé jazero a ako došiel k hlavici soliska, obišiel ju a vydal sa ďalej po východnom brehu. V ruke palicu, na pleci opálajúcu sa pušku, prešiel tri štvrte kilometra, neustále si všetko pozorne prezerajúc. Sem-tam poklepkal na výbežok mŕtvych rias, čo miestami siahal až niekoľko metrov od kraja vody. To bol preňho dôkaz, ako veľmi tá plytká vodná plocha podlieha vetru.


  Newton si v denníku bol pozrel záznamy o počasí 9. júna a v nasledujúcich dňoch. Podotkol, že vietor je pre juhoaustrálsky pohraničný plot nepriateľ číslo jedna. Vietor, to je jeho hlavná starosť a zároveň teda aj bremeno, čo príroda nakladá všetkým jeho podriadeným. Vietor a dážď, o to sa Bony vždy zaujímal, keď začínal pátrať, lebo na týchto poveternostných činiteľoch zakladal drobné, ale závažné momenty pri hľadaní nitiek v krajine a za podmienok, v ktorých odtlačky prstov prakticky nejestvujú.


  Práve informácia o vetre, ktorú sa dozvedel z Newtonovho denníka, viedla Bonyho k tomu, že sa rozhodol obísť umelé jazero celé. Denník vydal o veterných podmienkach takýto obraz:


  9. júna – ľahký premenlivý vietor z juhu.


  10. júna – ľahký vietor od severovýchodu.


  11. júna – celý deň úplné bezvetrie.


  12. júna – v druhej polovici dňa prudký západný vietor.


  13. júna – západný vietor.


  14. júna – bezvetrie.


  Keď Bony napojil ťavy a naplnil dva dvadsaťpäťlitrové vodné mechy, čo nosil Starý George, vrátil sa k svojim poznámkam. Za to obdobie vial iba jeden deň prudký vietor, a to od západu. Mal dosť sily na to, aby zdvihol hladinu jazera na východnej strane odecimeter - dva. Poloha soľného kalu a mŕtvych rias dokazovala, že okraj vody sa miestami posúval až o dva metre na východ a Bony, ako znova kráčal pozdĺž východného okraja vody, zohýnal sa nad vybiehajúce jazyky rias. Nič však nenašiel, ani vodné ploštice, ba ani kukly mäsiarok.


  Šľapají statku bolo plno. Vyskytli sa aj konské stopy. Vznikli dosť nedávno – rozhodne až po poslednom vetrisku. Nenašiel ani to najmenšie, čo by bolo svedčilo o prítomnosti človeka v okolí jazera. Nikde fľaše, zátky, škatuľky od cigariet či hocičoho, čo by svedčilo, že sem niekedy zavítala ľudská bytosť – až kým nedošiel na najzápadnejší výbežok jazera, kde našiel dve horčíkové žiarovky z fotoblesku. Podrobne si ich prezrel, zistil, že sú vypálené, a opatrne ich zabalil do vreckovky.


  Žiarovky sa stali základom možného príbehu.


  Podľa domorodých stopárov, čo šli so správcom z Quinambie, Maidstone sa utáboril toho istého dňa, čo došiel z Quinambie, a na druhý deň ráno šiel s kotlíkom k jazeru na vodu. Načo však chodiť na vodu s malým kotlíkom? Jeden z plachtovinových vodných mechov, upevnených na motorke, bol plný, druhý prázdny, a Maidstone by bol so sebou vzal prázdny mech, nie kotlík – leda ako nalievačku na naplnenie mecha.


  Maidstonov fotoaparát v koženom puzdre, zavesený na konár stromu v tábore, polícia neskoršie našla prázdny, bez filmu. Medzi výstrojom sa našli dva exponované filmy. Maidstone medziiným fotografoval na farme v Quinambie a urobil aj jednu snímku studničnej hlavice na Deviatke. Že šiel aj k jazeru Desiatky a urobil tam dve nočné snímky, dokazovali žiarovky z fotoblesku. Ale domorodci, čo tu boli stopovať, sa o tejto jeho nočnej práci nezmienili. Museli predsa vidieť, kde sedel a čakal na zvieratá, čo sa chodievali k jazeru napájať, kým mu prídu na dosah fotoblesku. Keď sa s aparátom vrátil do tábora, buď mal osvetlený už celý film a odložil ho k ostatným, alebo musel film ostať v aparáte.


  Kto ten čiastočne exponovaný film vybral? Čo bolo na snímkach, ktoré Maidstone tej noci urobil? A ten prázdny kotlík? Čo s ním robil, keď ho zastrelili?


  Možné odpovede na tieto otázky ťahali za sebou ďalšie, na ktoré bolo ešte ťažšie odpovedať.


  Bony obišiel jazero do konca, ale ďalšie žiarovky z fotoblesku nenašiel a v duchu videl obraz muža, ako prišiel k severnému brehu s fotoaparátom a kotlíkom, kde mal na noc čaj či kávu, aby nezaspal. Dúfal, že ak bude ticho, zachytí dinga, ako pije – alebo líšku, možno aj statok. Urobil dve snímky, odišiel od jazera s fotoaparátom a prázdnym kotlíkom – a ako sa vracal k táboru, zastrelili ho. Vrah vybral z aparátu film a aparát zavesil na konár, ale domorodci sa nezmienili, že tam bol ešte niekto druhý, ktorého šľapaje musela predsa piesočnatá pôda zaznamenať.


  Maidstone toho človeka pravdepodobne zachytil na snímke, a neznámemu možno natoľko záležalo na tom, aby zničil fotografický dôkaz svojej prítomnosti pri jazere, že na to siahol až k vražde. Prečo? Nič tu nikomu nepatrí, porušenie súkromnovlastníckych práv vstupom na pozemok neprichádza do úvahy. Maidstone mal očividný dôvod, prečo šiel k jazeru v noci. Čo mohlo v tom druhom vyvolať pocit takej viny, že sa neštítil ani vraždy?


  Bony si šiel obhliadnuť miesto, kde Maidstone táboril naposledy, a bez akýchkoľvek určitých predstáv dôkladne prezrel každý štvorcový meter priestoru. Keď sa vrátil do svojho tábora, naložil ťavy a zamieril cez reťaz piesočných pásem na južnú časť svojho úseku. Mal tam nejaké povinnosti a o štvrtej dorazil na miesto, kde si s Newtonom minule varili obďaleč Nuggetovho táboriska. Po bránu, kde sa rozišli s plotmajstrom, bolo desať kilometrov a po Desiatku tiež asi toľko.


  Sputnal ťavám predné nohy a rozložil oheň na čaj. Sediac na zásobníku, popíjal čaj a fajčil cigaretu. Slnko ešte neskoro popoludní prihrievalo, ale dalo sa čakať, že noc bude studená a jasná.


  Návšteva jazera pri studni priniesla dva výsledky: predovšetkým nález žiaroviek z fotoblesku; a potom silné podozrenie, že domorodí stopári boli od začiatku „hluchí a slepí“. Ak toto podozrenie sedí, potom má niekto z ich kmeňa v tom zločine prsty – a Nugget, miešanec s troma štvrtinami černošskej krvi, patril k ich rase.


  Pre človeka ako Nugget to nič neznamenalo, prejsť po zotmení tých desať kilometrov, čo ho delili od jazera, stráviť tam niekoľko hodín a do úsvitu byť zasa vo svojom tábore. Plotmajster Newton bol v tom čase mnoho kilometrov na juh, a nech bolo akokoľvek, keď sa nezjavil u Nuggeta v tábore do západu slnka, dalo sa považovať za isté, že toho dňa už nepríde. Bony vstal a zašiel na opustené táborisko.


  Okrem žrďovej kostry, na ktorú sa dal natiahnuť stan, keď sa rozpršalo, Nuggetova rodina sklepala druhú zástenu, obrátenú k ohnisku, o ktorú sa dalo oprieť a ktorá chránila pred vetrom. Bony našiel smetisko všemožných harabúrd: papiere, plechovky od konzervy, rozbité hračky, klokanie kosti – beloch by si určite dva razy rozmyslel, kým by sa na takom táborisku rozložil. Bony našiel aj dotlčený fotoaparát, z ktorého visel zvitok filmu. Známky psích zubov naznačovali, že niekto nechal aparát pohodený a nejaký Nuggetov pes sa s ním hral a dochrámal ho.


  Do Maidstonovho aparátu by film z neho nebol pasoval.

  Šidlo Kent


  Ako Bony postupoval južným smerom, prezrel všetky Nuggetove táboriská, ale nenašiel nič, čo by stálo za pozornosť – iba handrovú bábiku a niekoľko vystrelených nábojníc. Ako väčšina domorodcov, ani Nugget s rodinou si nedali veľmi záležať na čistote táborísk.


  V blízkosti južného konca úseku dohonil Bonyho Newton, spolu vzali ťavy k studni a potom sa utáborili na noc. Kým sa nenavečerali a nesadli si k táboráku fajčiť, zhovárali sa iba o bežných taľafatkách.


  „Našli ste niečo pri Desiatke?“ spýtal sa plotmajster a hladkal si pipasárom bokombrady.


  „Nie. A vy ste videli stopy tiav, čo vedú cez bránu?“


  „Videl. Mimochodom, nadviazal som o vražde reč so Šidlom Kentom – to je váš severný sused. Kto ste, to som samozrejme nepovedal, ale jeho rozprávanie ma priviedlo na myšlienku. Quinambijčania sa od istého času domnievajú, že mizne statok. Neprišli na nič určité, ale tak vo všeobecnosti podozrievajú, že im ho poťahujú tí z Yandamy. Yandama leží severne od Quinambie a zasahuje až hore do Rohu. Kedysi Quinambijčania kradli statok Yandamcom a Yandamci si ho zasa kradli späť, pričom si vždy zobrali aj pár kusov na rádáš. To tu ešte bývalo divoko.“


  „Ako zo športu?“ nadhodil Bony.


  „Máš ho vidieť! Smrteľne vážne. Ja – tak Šidlo Kent si spomína, že raz v noci, zhruba keď došlo k vražde, táboril nejakých pätnásť kilometrov na sever od brány pri Desiatke a prostred noci ho prebudil lomoz, ako pozdĺž plota po druhej strane tiahne veľká črieda statku. Môžete namietnuť, že statok v noci drepí na fľaku, ale niekedy veru nie, a ani ho nemusí nik hnať. Náhle tie zvieratá čosi posadne, znevidí sa im kraj, či čo, a hybaj kamsi inam.“


  „Ten Šidlo je kus čudáka,“ zasmial sa Newton hlbokým smiechom mohutného chlapa. „Ak pri tej robote ešte vytrvá, skončí ako Chumajko Pete – stokne si klobúk na kôl plota a bude mu vykladať. Leží pod dekami pri vyhasnutej vatre, počuje statok ísť pomimo a vraví si – iste smeruje k Desiatke. Keď však statok prejde – všetok – o chvíľu Šidlo počuje ísť kone a sem-tam aj cvengnutie. Podľa neho to rinčali sputnávacie retiazky, zapäté koňovi okolo krku, a na koni vraj sedel jazdec. Bolo tma ako vo vreci, ale Šidlo vraj zje kefu, ak to nebolo viac koní.“


  „Zlodeji?“


  „Možno. Robotníci zo stanice v noci nerobia, a tí povaľači z Fromovho dvora, čo si k robote radšej ľahnú, tí už tobôž. Ten prechod statku mal byť v oblasti Fromovho jazera – to vám je ako jasné.“


  „Polícii sa o tom nezmienil. A podľa všetkého sa o tom nezmienil nikomu, až teraz vám.“


  „Vraj nechcel pchať prsty do ohňa, aby ho zlodeji statku neodbuchli ako Maidstona. Ono je to tak, Ed – len tak pre informáciu – Maidstona ozaj mohli zastreliť zlodeji statku. Neviem prečo. Mohli mu prísť tak blízko na oči, že ich spoznal.“


  Bony si potiahol dolnú peru a pripustil, že je to dosť možná pohnútka.


  „Aký dlhý úsek má Šidlo?“


  „Čosi vyše tridsať kilometrov. Na sever od neho sú ešte dvaja, medzi nimi Chumajko Pete. Iba tak mimochodom som pred oboma utrúsil o tom prechode statku, a ani jeden nepovedal, že by bol videl stopy statku cez brány na svojom úseku. Podľa toho muselo všelijak ísť o statok z Quinambie. Ak na tých koňoch šli zlodeji, najskôr zahnali zvieratá na svitaní k Desiatke, napojili ich tam a hnali riadne dlhý kus ďalej, aby oddelili odstavčatá, označkovali ich a odtiahli s nimi na juh.“


  „Zaujímavé,“ priznal Bony. „Budem na to pamätať. Ale ešte k Nuggetovi – povedzte, čo robí so zarobenými peniazmi?“


  „Ten berie viac ako ja,“ odvetil Newton. „Čudný vták. Výplatu si ukladá v banke a vypisuje šeky… Myslí si, že to môže donekonečna. Zaujímate sa oň úradne?“


  „Iba potiaľ, že bol Maidstonovi, keď ho zabili, zo všetkých plotárov najbližšie. Takých desať kilometrov. Po ňom príde, čo do vzdialenosti, Šidlo. Podľa všetkého je Nugget voči svojim ženám a deťom štedrý?“


  „Do Broken Hillu nikdy nechodieva, tak si to môže dovoliť. Raz za pol roka príde na Quinambie sýrsky ambulantný obchodník. U toho dostať všetko. Tak Nugget ošatí ženy a deti – tie šaty potom nosia, kým z nich nespadnú – a decká dostanú hračiek a rároh, že nevedia, čo s tým. To je slávy ako o jarmoku. Pokiaľ ide o Nuggeta s rodinou, a vôbec o všetkých černochov zo stanice, čo na Sýrčana míňajú prachy, tí si vtedy užijú. Raz som Nuggeta videl, ako fajčí dobre štvrťmetrové cigarisko. Jednu mi dokonca dal – skoro mi z nej prišlo zle.“


  Plotmajster sa zviechal a nalial si posledný plecháč čaju – na ten deň mal dosť. Bony sa krútil okolo pahreby a zhľadúval polená, z ktorých hneď zrána zas rozfúka oheň. Znova sa usadil.


  „Povedal by som, že Nuggetova štedrosť býva až nemiestna,“ podotkol Bony. „V jeho hlavnom tábore som videl škaredo pochrámaný fotoaparát.“


  „Nuggetovi záleží len na dvoch veciach, Ed – na puške a fotoaparáte. S tým aparátom mal sprvu hotové trápenie. Ohromne drahý, a Nugget si s ním nevedel rady, až kým ho správca z Quinambie nezaučil. Nugget potom robil dobré fotky. Ten aparát iste daroval niektorému decku. Rozbité hračky tam vídam často.“ Bony odviedol reč od Nuggeta otázkou, ako často si Newton bráva dovolenku, a Newton to využil na niekoľko taktných otázok, zameraných na Bonyho zamestnanie a rodinný život. Potom povedal:


  „Podľa všetkého viete o vražde pri Desiatke viac ako my.“


  „Mal by som,“ prisvedčil Bony. „Ono preštudoval som si policajné hlásenia, prečítal si tých pár výpovedí. Iste viete, že seržant od kriminálky aj s pomocníkom strávili pri studni vyše týždňa, kým došlo k súdnej ohliadke mŕtvoly. Keď ani tá nič nevysvetlila, požiadali ma, aby som skúsil šťastie ja. Ak sa nemýlim, už som vám povedal, že sa špecializujem na tento typ pátrania v oblastiach, kde polícia nemá k dispozícii bežné vyšetrovacie prostriedky.“


  „Myslíte, že vraha čapnete?“


  „Akože! Vždy ho čapnem. Aspoň doteraz som ho vždy.“


  „Ste už pri tej robote dávno?“


  „Odkedy som doštudoval. Trpezlivosť, to je môj hlavný tromf. Raz som s prípadom bol hotový za týždeň, a jeden mi zabral dva roky. Moja robota je tak trochu ako ten váš plot – nemá konca. Ja, kým nezabudnem – kam chodí Šidlo fasovať?“


  „Teraz na Quinambie, ale nechodieva často. Každý druhý štvrtok táborieva v blízkosti brány pri Desiatke, aby chytil dodávku z Fromovho dvora, čo tadiaľ chodieva po poštu. Dodávka mu prevezme veci podľa zoznamu a ešte toho dňa mu ich dovezie. Dočkajte… Áno, budúci štvrtok ho máte na svojom severnom konci. Chcete sa s ním stretnúť?“


  „Rád by som.“


  „Fajn.“


  „A riaditeľ na Fromovom dvore – čo je to za človeka?“


  „Čosi ako Nugget, ibaže beloch – totiž keby ste ho obielili, taký je opálený. Keď sa oholí, je oholený – býva to zhruba raz do týždňa. Nie je ako kapitán Joyce, majiteľ Quinambie, ale ono zas jeho farma tiež nie je Quinambie. Je to sotvačo viac než trvalý tábor v buši. Levvey si zrejme nedá veľmi záležať. Dosť ma prekvapilo, že dostal to miesto riaditeľa, keď som ho prvý raz videl.“


  „Väčšie pastviny ako Quinambie, či nie?“


  „Také veľké nie. Rozhodne nie tak dobre obhospodarované. Podľa všetkého to patrí nejakej anglickej spoločnosti.“ Newton si zapálil drevienku a po prestávke pokračoval: „Levvey dobre vychádza s domorodcami – kapitán Joyce to zasa vie s belochmi a má pod sebou ešte dobrého správcu.“ Znova ten hlboký smiech. „Našinca, drobného človeka, teda na Quinambie ani cez prah nepustia.“


  „Slovom, nóbl.“


  „Že či! Sčasti v tom bude jeho žena. Podľa mňa jej to v tomto kúte sveta veľmi nevonia. Nuž ale – ja by si ľahol.“


  Bony a Newton sa rozišli ráno pri východe slnka a Bony si v duchu poznamenal, že budúci štvrtok je za päť dní. Newton mu povedal, aby ho čakal za dva týždne alebo tak nejak.


  „Sekajte dobrotu!“ povedal pri rozchode.


  Tak sa začala cesta na sever – Bonyho ťavy, napojené, spokojne meridzali a knísali sa ani lode, keď smerujú kolmo na vlny.


  Bony spoznával ich drobné charakterové črty. Ani jedno zo zvierat nemalo vrtochy, obidve boli na svoj úsek zvyknuté a nebolo s nimi starostí, iba keď boli už štyri dni bez vody. Vtedy Rosie začínala trucovať a Starý George predviedol, čo vie.


  Starý George každé ráno po návrate z napájadla do tábora stál a díval sa na Bonyho. Mával teraz na sebe dva dvadsaťpäťlitrové vodné mechy, ktoré občas museli vystačiť aj na šesť dní. Túto zásobu mal človek na svoje potreby, takže desať litrov denne malo postačiť aj na varenie, aj na umývanie.


  Keď Starý George prvý raz predviedol, čo vie, Bonymu sa to ohromne páčilo. Bony si odmeral za tri plecháče vody do misy, a len čo ju nalial, sputnaný Starý George doskackal a čakal, aby mu gazda použitú mydlovú vodu dal. Hltavo ju vypil, pohodil hlavou a hneď vyvrátil nestrávenú potravu na meridzu. To potrebuje – ovlhčiť, čo má v bachore a čepci. Potom ten deň už nejako prečká. Rosie sa k takému niečomu nezníži. Po štvrtom dni pri sedlaní a nakladaní sa už vrtí, zloží sa na zem, takže sa jej nedajú prevliecť podpinky, iba keď jej človek lopatkou vyhĺbi pod bruchom jarčeky. Pri tom hĺbení skuvíňa ani duša v trapiech, usiluje sa ešte lepšie priľahnúť k pôde, odvracia sa a zväčša sa uchýli k štrajku. Okrem železného nosiča, rozdeleného na dve časti, aby medzi ne sadol hrb, nosievala napredku zásobník a po oboch stranách jej viseli zvitky drôtu. Starý George, miškovaný samec, mával naložených okolo dva a pol metráka výstroja, a k tomu ešte ťažké nákladné sedlo.


  Austrália nesmierne veľa vďačí ťave, ktorú prvý raz doviezol roku 1866 Sir Thomas Elder. Ťavy vládzu prekonať bezvodé oblasti, kadiaľ by kone jakživ neprešli, leda po silných dažďoch. Sú záznamy, že za jednej takej výpravy obstáli ťavy bez vody dvadsaťštyri dní. Neskoršie potom dovoz tiav silne stúpol – dovážali ich spolu s afgánskymi pohoničmi, ktorí s nimi spravidla zle zaobchádzali, takže ich ťavy boli spurné a mali vrtochy.


  Človeka odkázaného pracovať s ťavami osamote ohrozuje toľko vecí, že si nemôže dovoliť riskovať ešte aj pokiaľ ide o ťavy, alebo musí aspoň hľadieť, aby to riziko bolo čo najmenšie. A tak plotári zaobchádzali s ťavami dobre a je dokázané, že podobrotky si ťava vždy dá povedať.


  Na čelnú ťavu človek málokedy vysadne, lebo je to na ňu priveľa, aby si podchvíľou kľakala. Ťaviar ide peši, vôdzku jazdeckej ťavy má okrútenú okolo predlaktia, vôdzku nákladnej ťavy uviaže o sedlo čelnej. Spiežovec, čo má ťava okolo krku, hneď ohlási, ak sa zviera odtrhne.


  Vžitý poriadok a spôsob života na plote vyhovoval Bonyho založeniu. Za chôdze aj pri práci mohol premýšľať, a keďže bolo práve najpriaznivejšie ročné obdobie, ani nemal veľa čo robiť. Plel a zhrabúval kotúľčie a prehadzoval ho do Nového Južného Walesu. Čoskoro prišiel na grif, ako preliezť cez plot, aby si pritom nepotrhal šaty a nechytil sa do ostnatého drôtu, a tak mu dni plynuli príjemne, kým noci trávieval v pokojných úvahách.


  Na severný koniec svojho úseku pri bráne, kde bola Desiatka, došiel večer štvrtého dňa od rozchodu s plotmajstrom. Táboril sotva hodinu, keď zazrel, ako sa niekto blíži, a hneď v ňom spoznal Šidla Kenta. Prezývka mu zjavne sedela, lebo mal vyše stoosemdesiat centimetrov, chudý bol ani chrt a stále to s ním šilo ako s neskroteným koňom. Ešte ani nedošiel k bráne, už šermoval oboma rukami a kričal:


  „Ahój, Ed! Ako sa mávame? Teší ma, že ťa poznávam.“


  Prešiel cez cestu a zložil ťavy v susedstve Bonyho tábora.


  „Čierny Newton mi o tebe rozprával,“ kričal ďalej, hoci už nemusel. „Vraj preložil Nuggeta aj s perepúťou dolu nižšie na juh. Povedal ti, že dostávaš najhorší úsek z celého plota?“


  „Tak voľáko,“ prisvedčil Bony.


  „Keď sa strhne vetrisko, nadrieš sa, ako boh prikázal. Ja to viem, jedno leto som si to tu užil. Aj ty si užiješ, daj na moje slová!“


  Zložil z tiav náklad a pustil ich so sputnanými prednými nohami – a keď došiel so zásobníkom k ohňu, videl, že Bony už pripravil čerstvý kotlík čaju. Teraz rozprával normálne a veľmi rýchle – rapotal o milých päť, ako sa stáva ľuďom, čo sa pridlho nemali s kým zhovárať.


  „Počul si tej noci Netvora? Hen od Fromovho jazera? Počul som ho tesne pred svitaním – chrochtal a ryčal, akoby bol dákemu černochovi zhltol táborák. Pokiaľ som rozoznal, smeroval preč od plota, a to mi celkom vyhovovalo. Už si o ňom počul, nie?“


  „Ak smeroval preč, dúfam, že tam aj ostane,“ povedal Bony, ako nalieval Šidlovi čaju do plecháča a ponúkal mu plechovku s cukrom. „Nie, nepočul som ho.“


  „Ako sa ti vidí robota?“ znova sa spýtal Šidlo.


  „Doteraz ujde.“


  „Je dobrá časť roka. Ja som pri tom už pridlho. Začal som sa zhovárať sám so sebou. Čo si počneš – máš sa celý čas rozprávať s ťavami? Vidím, že si dostal Starého Georgea. To je karakter, taký sa hneď tak nenájde. Chceš tu táboriť dlho?“


  „Myslel som do zajtra,“ odvetil Bony. „Musím ich napojiť a nabrať mechy. Aj si musím oprať.“


  „Just ako ja. Spravíme to ráno, až Levvey prejde cestou na Quinambie. Už si ho videl?“


  Bony zavrtel hlavou.


  „Jack Levvey je sekáč. Ten ti vyjde s domorodcami. Mne dováža zásoby. Pôjde tadeto okolo ôsmej a potom pôjdeme k studni.“


  [image: ]


  Šidlo a jeho údaje


  Na druhý deň ráno krátko po ôsmej začuli, ako sa blíži dodávka, a obaja jej šli otvoriť bránu. Vedľa vodiča sedela dosť mladá domorodka s dojčaťom v náručí, vzadu černošské dievča s dvoma deťmi a domorodec, ani nie dvadsaťročný. Po bežnej výmene pozdravov Šidlo Bonyho predstavil.


  Jack Levvey bol dosť podobnej postavy ako Nugget a hoci beloch, nemal pleť oveľa svetlejšiu od Nuggetovej. Bol taký bruchatý a mal taký krátky krk, že mu človek nedával veľmi dlhý život, ale keď prehovoril, hlas – aj keď Levvey hltal koncovky – prezrádzal bystrú myseľ. Belasé oči skrížili pohľad s Bonyho zatiahnutými modrými očami.


  „Teší ma, pán Bonnay,“ povedal. „Nedonies‘ vám dačo?“


  „Trochu čerstvého mäsa nezaškodí,“ nadhodil Bony.


  „Mhm, to donesieme. No a poštu, jasne.“


  „Ak bude.“


  „Fakt. Tak dobre – Šidlo, kde máš ceduľu?“


  „Tu, Jack.“


  Levvey prezeral zoznam. Žena vedľa neho bez ostychu nadájala nemluvňa. Deti vzadu sedeli mlčky a tvárili sa slávnostne a domorodý mladík si uprene pozeral na čižmy. Mal na nich ostrohy a bol výstredne oblečený. Dodávka, odkedy opustila predajňu, zrejme už nikdy nevidela vodu. Okrem cestujúcich bolo vzadu niekoľko železných tyčí, zvitok drôtu, kliešte, napínače – bežný znak staničiara, ktorý si musí vedieť plot opraviť na mieste a neraz nečakane.


  Keď sa cestujúci pohýnali, znovu sa ozvalo niekoľkonásobné „dovi“ a „majte sa“. Bony sa so Šidlom vrátili k ťavám, ktoré už predtým dohnali do tábora, a ďalej nakladali ťavy vodnými mechmi, uväzovali na ne ručníky a rezervné šatstvo. Ťavy spojili do reťaze a Bony šiel spolu so Šidlom. Dosial sa o Maidstonovi ani nezmienil.


  „Čudné, to s tým zastreleným, že?“ povedal Šidlo a pohodil hlavou smerom k stromu, kde Maidstone naposledy táboril. „Povedal by som, že vôbec nebol dôvod zastreliť ho – ledaže náhodou spoznal dákeho ksichta, čo o to nestál, aby ho spoznali. Nič mu nezobrali – no vôbec. Iba ho odbachli. Počul si o tom?“


  „Áno, Hill bol toho plný. Aj Newton mi rozprával. Bola za tebou polícia?“


  „Boli akurát v tom, keď som došiel na juh. Parkovali tu vzadu. Dvaja od kriminálky – jeden bol seržant. Kde som vraj bol, keď sa tu strieľalo.“


  „Čo si povedal?“


  „Že som bol hore na šestnástom kiláku a reku čo má byť? Bol zvedavý, čo mám za pušku, a ja že mám len jednu, winchestrovku. Hneď sa toho chytil. Či som v posledných dňoch vystrelil. Čo som zastrelil. A nezabudni, Ed, to na mňa tak šiel skoro týždeň po vražde, a ja ti o nej nemám ani šajnu. Len som vyvalil oči, keď som videl, že tu na tejto strane brány táborí medzi stromami polícia.“


  Toto v podstate pozisťovala a zápisnične zachytila polícia, takže Bony to všetko čítal. Šidlo bol pri Desiatke deň predtým, ako – podľa predpokladov – zabili Maidstona.


  „Slovom, dôjdem na juh a idem k studni na vodu, pre mňa a pre ťavy, potom si tu robím svoje – ale to muselo byť také dva dni predtým, ako ten chlap sem došiel na motorke a dostal, čo pes nechce.“


  „Doviezol ti pri tej runde Jack Levvey zásoby?“


  „Nie, vravel ešte predtým, nech ho nečakám, že má robotu pri jazere. Beztak mi nič nebolo treba. A keď som sa ešte raz obrátil, koho nevidím? Jacka – aj s políciou. Bol pri ich tábore a toho dňa mi doviezol aj zásoby.“


  „Kto ti povedal o vražde?“


  „Polícia – ale najprv sa dopytovala, že to nemalo konca-kraja. Jack, keď sa vrátil z Quinambie, to ešte za mak doplnil.“


  „Máš pravdu, Šidlo, je to fakt čudná história. Polícia s tým tuším nevie hnúť.“


  „Polícia v mestách – prosím. Sekať pokuty za rýchlosť alebo že si sadneš za volant pod parou, na to ich je. Ale čo tuná? Povedzme deň predtým, ako sem došli, trochu zafúkalo a vietor zavial stopy. Aj mne dal veru zabrať. To kotúľčie ma chytilo práve tak ako teba.“


  Medzi rečou Bony so Šidlom došli k jazeru pri solisku. Ťavy sa napili, potom ich chlapi zložili a naplnili vodné mechy. Bony povedal, že by sa nedbal okúpať a Šidlo sa ponúkol, že on za ten čas ostane pri zvieratách. Bony sa vyzliekol, vošiel do vody a päťdesiat metrov od brehu si sadol – voda mu siahala po pás. Keď sa vymydlený a opláknutý vrátil na breh, cítil sa ako znovuzrodený – a keď sa Bony poutieral a obliekol, Šidlo nasledoval jeho príklad.


  Na Šidlov popud sa potom vrátili k hlavici soliska, kde povešali na koniec dlhej žrde rozličné šatstvo a nadstavili ho do vodného prúdu.


  „Bielizeň si tam nenechaj viac ako pol minúty, Ed, lebo sa ti rozpadne, ani nekýchneš.“


  Pol minúty v soľou presýtenej vode celkom stačilo – vyťahovali bielizeň z vody skoro takú bielu, ako keď bola nová.


  Nohavice, čo nemali na sebe, podrobili tej istej procedúre – nechali ich v prúde vody ani nie minútu. Potom sa vrátili do tábora s mokrou bielizňou prevesenou cez predlaktie a rozvešali ju po konároch sušiť.


  „Prať tu teda nie je problém, keď je naporúdzi solisko,“ podotkol Bony.


  „To je jediné, s čím tuná nie sú problémy,“ prisvedčil Šidlo. „Čo povieš – dáme si hovädziu pečienku? Ja mám cibuľu a sušenú zeleninu. Máš dáku švábku? Musíme sa zájsť so soleným mäsom – čerstvé nám do západu nedovezú.“ Repetil ďalej: „Ja si na obed vždy dávam tri chody. Polievka à la Bovril. Solené hovädzie. Sušená zelenina à la Mildura. Ako múčnik posúch s džemom.“


  „Špecialita domu,“ zhodnotil Bony. „A keby nič iné, rozhodne výživné. Áno, zemiakov mám plno a aj rajčiny v konzerve, aby to dostalo farbu. Tak do toho! Si ženatý?“


  „Len keď prídem do mesta. A dám si sakramentsky záležať, aby mi ani žalúdok neobišiel nasucho. Obyčajne si zajem v krčme alebo v daktorej kaviarni na Argentskej. Ono to tam už nie je, ako bývalo. Myslím v Hille. Všetko je už strašne fajnové.“


  Chlapi dali varivo do kotlíka, osolili a okorenili, doliali vody a zavesili kotlík nad oheň. Čo na tom, že mäso potrebuje dvakrát toľko času, kým je hotové, ako rajčiny? Šidlo pokračoval vo svojich komentároch na tému moderného mestského života:


  „Hill zabila záverečná. O desiatej! Aj Adelaida to už má nahnuté. Keď mali krčmy záverečnú o šiestej, no nebol to hec vyjsť si v noci na ťah po podnikoch, kde nalievali načierno? V Adelaide musíš mať oči na stopkách, aby ťa nečapol hekač. V Hille ešte tak nie. Sem-tam si skočím dolu do Adelaidy, a keď tam človek dnes dakoho pristaví, koľko je hodín, či ako sa kam ide, ten sa už aj obzerá, kde je policajt. Hneď im srdce spadne do gatí.“


  „To vieš, Šidlo – čvarga, hrdlorezi,“ vysvetlil Bony. „V Sydney si ľudia vraj už len tak neľahnú v parku spať, ako spávali kedysi. Chodievaš do Adelaidy často?“


  „Skočím, keď idem do Hillu. Ale málokedy sa zdržím – častejšie sadnem ešte v ten deň na vlak a hybaj naspäť do Hillu. Nemáš tam s kým stratiť slovo. V Hille je to inšie. Tam sa môžeš s každým dať do reči.“


  „V Hille je to určite srdečnejšie, Šidlo,“ povedal Bony a krútil si pritom cigaretu. „A ten seržant – spoznal ťa tu?“


  „To teda spoznal. Vraj aký je len ten svet malý – a kde som bol deviateho júna. Ja že načo mu to bude – veď aj keď mu poviem, beztak z toho za mak nezmúdrie. On mi na to, aby som mu to len nakreslil do piesku a zmúdrie z toho až-až. No tak som mu nakreslil, ale beztak na to hľadel ako teľa na nové vráta. Na druhý deň mi povedal, že pakuje krámy a vracia sa do Hillu.“


  „No a predsa, kde si to vlastne toho deviateho júna bol?“ vsunul Bony. „Tak ako ten truľo seržant, ani ja ti tu neviem, čí som, čo sa tu furt ondiete s tým ‚hore plotom‘ a ‚dolu plotom‘. Stačí povedať severne, južne, a hneď je človek doma.“


  „Pozri,“ povedal Šidlo vážne. „Poviem ti voľačo, že budeš oči otvárať. Deviateho júna som sa tak trochu utáboril v chrastí za cestou. Toho dňa som napojil ťavy a nabral vody. To bolo ráno. K bráne som sa vrátil okolo desiatej, no a že som nečakal, že mi Jack dovezie zásoby, zbalil som sa a hybaj hore plotom – teda ako že na sever. Ten večer som sa utáboril na šestnástom kiláku – musel som čo-to zreparovať – a ako tam táborím, počujem, ako zlodeji ženú okolo statok. Mohli byť dve po polnoci.“


  „Zlodeji, statok? Čo za zlodeji?“


  Šidlo si odpľul a mykol úzkymi plecami.


  „Zase som čosi vytresol, Ed. To som si nechával pre seba. Nechcem do toho pchať prsty. No, nech je ako chce, pár dní nato fúkalo, len tak šibalo, že som na dvadsiatom druhom kiláku nevedel, čoho sa prv chytiť, a keď som sa potom vracal na juh, roboty veľa nebolo, a pritom som mal na pamäti, že vrátiť sa sem na štvrtok musím, aby som chytil Jacka, ako pôjde na Quinambie. Namiesto toho som tu naďabil na seržanta.“


  „A tomu si o zlodejoch statku povedal?“ spýtal sa Bony mierne.


  „Akurát. Ja – tej policajtskej čvarge. Povedal som Newtonovi, ale ten vie držať jazyk za zubami. Úfam, že aj ty, Ed.“


  „Viem byť diskrétny.“


  „Diskrétny! Na toho koňa desať ku jednej. V ktorom dostihu beží? Ty si teda za všetky drobné, Ed. Dakedy zacapíš také slovo, že ho človek od plotára jakživ nepočuje. Ale je to tak, boli to zlodeji statku, nech som pápež. Hnali k Desiatke a toho statku mali neúrekom.


  Podľa toho lomozu takých dvesto kusov. Hnali k studni pozdĺž plota.“


  „A to nevedeli, že plotári táboria rovno pri plote?“


  „Čoby nie. Ale vedia aj, že plotári vedia, ako sa statok v noci dakedy vychytí aj sám od seba. Nie je to nič zvláštne, Ed. Ani by som si to nebol všimol, keby nie to, že dákemu koňovi zrinčala sputnávacia retiazka, čo mal prevesenú okolo krku. Tak ako práve rinčí hen na krku ťave.“


  Zvieratá ležali na zemi. Retiazky, keď ich ťavy nemajú na nohách, sú spravidla spárované a čelná ťava ich má prevesené okolo krku.


  „Tú retiazku mal prevesenú nákladný alebo rezervný kôň, čo mali so sebou. Bolo tma a vidieť som nič nevidel – no a skočiť k plotu a zatrepať kopytami, to akurát. Reku, čo ťa nepáli, nehas – je to tvoj statok?“


  „A to bolo nad ránom desiateho júna?“


  „Okolo druhej. Podľa odhadu. Ako vravím, bola tmavá noc. Nikde ani hviezdy. Nič.“


  „Ty nemáš hodinky?“


  „To som sa na ne mal pozrieť?“ namietol Šidlo. „Načo? Mne to môže byť fuk, čo potiahnu hneď všetok statok z celej Quinambie. Ja do ničoho nepchám prsty – to som povedal Newtonovi, a teraz to vravím tebe. Daj na moje slová, Ed: čo oči nevidia, srdce nebolí.“


  „Šiel ten statok chytro?“


  „Že či! Podľa mňa chceli doraziť k jazeru pred svitaním. O tom čase tam nemohli na nikoho natrafiť ani náhodou. Tak zavčasu Jack a jeho chlapi z domu nejdú, a plotár tiež tak zavčasu nepôjde na vodu. Nuž tak museli dostať statok k vode pred svitaním, a potom šup-šup s ním na juhovýchod, aby ich denné svetlo nechytilo pri plote.“


  „V tých údajoch si si istý?“


  „Betón.“


  „Potom museli prejsť touto bránou a prekročiť cestu za ňou takých osemnásť hodín po tom, čo sem Maidstone dorazil z Quinambie.“


  „Tak dáko som si to aj ja zosumíroval, Ed.“


  „A nemyslíš, že tí zlodeji by mohli mať do činenia aj s vraždou?“


  „Nemyslím,“ odvetil Šidlo. „Chceli len jedno – dostať statok tak ďaleko, ako len mohli. Zlodej, ak nie je na hlavu, nemá záujem, aby sa hneď po ňom dotrepal na miesto dáky seržant a vyšetroval vraždu. Ako míňali Desiatku, ani by si Maidstonovu mŕtvolu potme neboli všimli. Podľa mňa bol vtedy dávno mŕtvy.“


  „Tak obrátime stránku a necháme tú zlodejčinu tak?“


  „No, najradšej!“ Z hlasu bolo počuť, ako Šidlovi odľahlo. „Tá pečienka už rozvoniava. Čochvíľa je hotová.“ Nakoniec omáčku zahustili múkou a pečienka sa vydarila jedna radosť. Po obede ťavy sputnali a znova si bezstarostne sadli trkotať. Keď Šidlo spomenul Nuggeta a jeho rodinu, Bony sa ho z mosta doprosta spýtal, čo si o ňom myslí. Šidlo nemal pre Nuggeta dobrého slova.


  „Nugget, to nie je kvet do mojej záhradky. Taký vševed. Len by sa obšmietal okolo Newtona a tých z Quinambie. Polícii sa vraj tiež pchal do onej – aspoň tak vraveli. Každý poriadny človek hľadí, aby ich mal čo najskôr z krku, nech sa dusia vo vlastnej šťave – a on sa okolo nich furt len obsmŕdal. Podľa jeho slov, keď došlo k vražde, táboril v polovici svojho úseku a na koniec, teda k tejto bráne, dorazil deň nato, čo došla polícia. Dva-tri dni sa tu ponevieral. Trochu im tu stopoval, on aj tie jeho baby, ale vietor ich odstavil.“


  „Často sa tu s ním stretneš tak, ako sme sa stretli my?“


  „Bože zavaruj, len to nie! Už sú to mesiace, čo sme tu akosi na seba naďabili. Ako som povedal, nie mi je po srsti. Rozhadzuje peniaze a predstavuje si, že to robí ako nóbl páni. Myslí si, že je voľačo viac ako černosi, keď má ten flek. Flek má, a oddrieť to zaňho oddrú iní – leží si hore pupkom a jeho ženské a decká zaňho všetko porobia. Však zato ho Newton držal na tvojom úseku. Nemysli, že ti dáko ulahodil, keď Nuggeta preložil a teba dal sem.“


  „Ako vychádzaš s Newtonom?“


  „To by šlo! Pokiaľ je s tvojou robotou spokojný, mohol by si ho na chlieb natierať. Keď ti to neklape, dostaneš padáka. Zapíš si za uši – ten plot mu je ako oko v hlave.“


  „Aj na mňa robil taký dojem.“


  „A ešte voľačo, Ed. Ak sa pánom môžeš zavďačiť – oznámiť, že im voľačo voľakde kikslo, alebo zabrániť, aby im statok nevošiel do škody – nech sa ti nelení. Nezabudni, že mäso berieš zadarmo. Nezaškodí, keď vidia, že človek s nimi drží.“


  „A čo potom tá krádež statku?“ nadhodil Bony.


  „To je inšie. Ja si hľadím plota, oni nech si hladia statku.“ Šidlo sa zatváril mrzuto. „Pozri, ja som tu od roboty. Čo sa stane s ich statkom vo veľkom, do toho našinca nič. Ja len, reku, keď sa dáka krava zapletie do plota či zapadne do jarku. V takom prípade človek trochu priloží ruku. Ale keď do teba začnú dobiedzať, čo sa stalo tu, čo hentam – no, však už vieš, čo chcem povedať.“


  „Myslím, že viem,“ bez úsmevu prisvedčil Bony.

  Bony na Quinambie


  Keď Bony teraz znova došiel na to miesto svojho úseku, odkiaľ mal na Quinambie najbližšie, rozhodol sa, že vyspovedá kapitána Joycea. Vedel, že na návštevu raz mesačne, čo má povolenú na nákupy a fasovanie, je ešte priskoro, takže by z toho mohli byť reči. Preto odbočil od plota a na noc sa utáboril pri plotmajstrovej šašinovej búde.


  Na druhý deň zložil ťavy za vyhňou, krátko po deviatej ich napojil a potom skočil za kuchárom. Kuchár bol tučný, tichý človek, vcelku holohlavý, iba pár tmavších prameňov vlasov mal na plešine akoby nalepených glejom. Pri prvom slove prízvukom prezradil, že pochádza z londýnskej periférie.


  „Márišku! Čo sa stalo, Ed?“


  „Preháňa ma, že to svet nevidel,“ odvetil Bony. „Asi z nezvyku na tú vodu. Škaredo ma to vzalo. Ópiové kvapky máš?“


  „Budem mať – dočkaj, dám ti hrknúť!“


  „Správna dávka je desať-pätnásť kvapiek, pokiaľ viem,“ taktne podotkol Bony.


  „Tak znie predpis, Ed. A ja neprelievam.“


  Bony sa uškrnul.


  „No tak dobre, dakedy sa človeku pošmykne ruka,“ ustúpil kuchár. „Raz sa na mňa ulepil jeden ožran. Už ho mátali biele myši – slovom, otrava. Zavalil som mu za lyžicu a nech sa tu na fľaku prepadnem – hneď bol celý modrý. Cez noc som ho furt musel vodiť, ale do rána bol z neho, bohu-otcu, hotový astinent.“


  „Slovom, užil si – ale mu aspoň pomohlo,“ usúdil Bony a vypil pritom dávku podľa návodu. „Šéf je doma?“


  „Hen v kancelárii. Zober si tých kvapiek do foroty. Ja bez nich nejdem na krok. Dáš si čaju?“


  „Najprv idem za šéfom, Harry. Od tých kvapiek mi je hneď lepšie. Fajn to hreje okolo žalúdka. Potom prídem – dovi.“


  Kapitán Joyce asi ani netušil, že ho v reči ešte stále spomínajú podľa jeho niekdajšej hodnosti z čias vojny. Ťahalo mu už na sedemdesiat a bol útlej postavy, ale držal sa vzpriamený a nohy mu slúžili. Písací stôl, za ktorým toho dňa predpoludním sedel, bol zaprataný dokladmi a účtovnými knihami. Nebolo ťažko uhádnuť, že nemá účtovníka, hoci farmy o takej rozlohe ako Quinambie účtovníka spravidla mávajú. Zdvihol oči a zazrel vo dverách Bonyho.


  „Dobrý deň! Prajete si?“


  Hlas mal mäkký, pohľad priamy. Bony opätoval pohľad tmavých, hlboko posadených očí, a pristúpil bližšie.


  „Nateraz som tu ako plotár. Mám tu prípis od policajného náčelníka v Broken Hille, kde nájdete čiastočné vysvetlenie mojej prítomnosti. Okrem toho som potreboval ópiové kvapky.“


  Kapitán Joyce otvoril bežnú úradnú obálku, chvíľu čítal, náhle sa zarazil a vyzval Bonyho, aby si sadol. Keď dočítal žiadosť, aby inšpektorovi pátracej služby Bonapartovi vo všetkom vyšiel v ústrety, ohrnul pery, vzal fajku, zapálil si a doberačne pozrel na Bonyho. „Volám sa tu Ed Bonnay.“


  „Teší ma. Čím poslúžim?“


  „Informáciami, ak smiem prosiť,“ povedal Bony a zapálil si cigaretu. „Je možnosť, že by nás tu niekto počúval? Nezatvorím radšej dvere?“


  „Radšej. Takto zrána by niekto mohol doniesť čaj. Pravdu povediac, vôbec ma nemrzí, že ste ma vyrušili z toho cifršpiónstva. Tie súpisy, inventáre, výkazy a čo ja viem čo ešte, to je otrava. Ste tu vo veci toho Maidstona, však?“


  „Áno, pán Joyce,“ odvetil Bony, ako sa vracal od dverí, čo práve zatvoril. „Keď je polícia s bežnými vyšetrovacími metódami v koncoch, hodí takéto prípady na krk mne. Spravidla je to v oblastiach, kde líšky dávajú dobrú noc.“


  „No, tu ste teda na pravom mieste, aspoň pokiaľ by šlo o tie líšky,“ sucho poznamenal Joyce. „Iste je to zaujímavá robota. Vy ste teraz inšpektor?“


  „Áno, vyslúžil som si túto hodnosť, aj keď nie bez prekážok a ťažkostí. A udržal som si ju, lebo sa mi darí – ešte som pri vyšetrovaní takýchto prípadov ani raz nevybuchol. Ono raz ma výbuch určite neminie; len dúfam, že to nebude na tomto prípade. Odkedy plotárčim, zhováral som sa s Nuggetom, Šidlom Kentom a – prirodzene – s Newtonom. Iste poznáte tento typ ľudí a dáte mi za pravdu, že s nimi treba v rukavičkách. Ísť na takých ľudí zhurta alebo dokonca na nich púšťať strachy znamená iba, že sa stiahnu do ulity. Preto pracujem pod cudzím menom a nejaký čas pri tom ešte budem musieť ostať. Spolieham sa, že budete moje inkognito rešpektovať.“


  „Isteže. Ak môžem v niečom poslúžiť, len sa na mňa obráťte – no, akože vás to – pán Bonnay.“ Joyce sa usmial trocha mrzuto.


  „Ďakujem. Odkedy ste tu na Quinambie, stretli ste sa už s tým, že by sa vám tratil statok, pán Joyce?“


  „Aby som bol úprimný, pán Bonnay, neviem. Môj predchodca sa s tým stretol. Bývalo to tu zlé. Pravdu povediac, toto tu nie je celkom ten typ krajiny, čo by mi najlepšie vyhovoval. Nech je, ako chce, v poslednom čase mám pocit, že tu nie je všetko v poriadku. Však práve preto som sa zahrabal do tých výkazov.“


  „Mám informáciu, že desiateho júna, ešte pred svitaním, hnali veľkú čriedu statku dolu plotom po západnej strane a Šidlo Kent ich počul. Podľa jeho odhadu boli dve hodiny ráno, keď míňali jeho tábor.“


  „Krupica! Šidlo si je istý?“


  „Podľa reči áno. Noc bola vraj veľmi tmavá a táborák mu už vyhasol. Nič nevidel, ale statok počul a potom, o chvíľu, počul rinčať retiazky, ako sa opálali koňovi okolo krku.“


  „Nepovedal mi ani slova. A myslím, že ani polícii, keď ho vypočúvali.“


  „Nemal chuť pchať do toho prsty,“ vysvetľoval Bony. „Aj keď si nemyslím, že to súvisí s mojím pátraním, zmienil som sa o tom v správe náčelníkovi a on určite podnikne rozsiahle pátranie ďalej na juh, či tam niekto nepredával statok. Preto by som rád, keby ste to nespomínali ani Levveymu, ani nikomu inému. Môžem sa spoľahnúť?“


  Joyce prikývol a oči mu horeli, akoby mal chuť byť teraz sirom Franciscom Drakom a mať tých zlodejov na palube.


  „Desiateho júna?“ opakoval.


  „Pred svitaním. Ôsmeho Maidstone odišiel odtiaľto na Fromov dvor. Váš správca našiel jeho mŕtvolu dvanásteho, pamätáte sa? Nevšimol si, že by cestu za bránou križovali nápadnejšie stopy statku?“


  „Ak si všimol, mne to nepovedal.“


  „Ako viem, mal so sebou dvoch černochov.“


  „To sedí,“ prisvedčil Joyce. „Šiel dodávkou a oni sedeli vzadu. Pri prechode bránou museli samozrejme vysadnúť, aby otvorili a znova zatvorili.“


  Bony vedel, že správca sa výborne rozumie do statku a pozná jeho zvyky. Zlodeji pri plánovaní tejto krádeže zjavne vychádzali z toho, že zvyk statku vychytiť sa v noci a prejsť z jednej pastviny na druhú je všeobecne známy. Bušman, pokiaľ zazrie stopy statku, ako križujú cestu alebo vedú pozdĺž plota, si rozhodne pomyslí, že črieda zmenila pastvinu z vlastného popudu – ledaže by si povšimol stopy koní, čo šli za statkom.


  „Povedzte mi niečo o Maidstonovi,“ poprosil Bony po prestávke, čo nastala po Joyceových slovách. „Akým dojmom na vás zapôsobil?“


  „Sympatický človek,“ jednoznačne sa vyslovil Joyce. „Ukazoval nám niečo zo svojich hotových fotiek a skontroloval si tu výstroj. Inteligent. A mal dar reči. Dosť ma to otriaslo, keď som sa dozvedel o jeho smrti.“


  „Vedeli by ste sa rozpamätať, kedy ste sa o ňom prvý raz zmienili niekomu z Fromovho dvora?“


  „Iste to bolo večer pred jeho odchodom. Bol som v bezdrôtovom spojení s Levveym a povedal som mu o Maidstonovi – aj že plánuje na druhý deň doraziť k jazeru.“


  „Levvey je vraj veľmi zadobre s domorodcami.“


  „To je, ale robí dojem inteligentného človeka. Jeho žena je rozhodne dobrá manželka – to určite. Nie že by som také miešané manželstvá schvaľoval. Tak či onak, Levveyho nič iné nezaujíma okrem koní a statku a kultúra mu je cudzím pojmom.“


  „Vy ste s tým rádiom pečený-varený, však?“


  „Áno, večer okolo deviatej spravidla nadviažeme spojenie. Len tak, na kus reči. Keď nie som doma, hovory spravidla preberá moja pani. Fromov dvor sú naši najbližší susedia. S minulým riaditeľom a jeho ženou sme si viac rozumeli. Odkedy je tam Levvey, naše vysielačky prenášajú hlavne správy týkajúce sa spoločných záujmov – o počasí, statku a tak.“


  „Prepáčte, prosím, že toľko domŕzam,“ povedal Bony a šúľal si pritom ďalšiu ohavnú smradľavku, na oboch koncoch špicatú. „Mali by ste niečo proti tomu, keby som si prehovoril s vaším správcom?“


  „Ale prečo?“ súhlasil Joyce. „Myslím, že ho nájdete v dielni pri traktore.“


  Bony sa správcovi predstavil iba ako Ed Bonnay a vyvolal ho von, aby ich nepočul opravár, čo robil na traktore.


  „Váš šéf mi povedal, že si s vami môžem prehovoriť o tom, ako ste našli Maidstona. Mám na prípade osobný záujem a váš šéf je o veci informovaný. Vie aj, že vás poprosím, aby ste zabudli, na čo som sa vás vypytoval. Stačí vám to?“


  Správca sa naňho zahľadel a náhle sa uškľabil.


  „O. K., pán Bonnay,“ odvetil. „Ak si to šéf praje, dnes som sa s vami nezhováral. A čo vás zaujíma?“


  „Rozpamätajte sa na deň, keď ste našli Maidstona. Došli ste s tými dvoma domorodcami k bráne, prešli ňou, a keďže cestu na Fromov dvor dobre poznáte, pokračovali ste, kým ste nezazreli motorku, opretú o strom. Čo bolo potom?“


  „Čože už mohlo byť? Pozrel som smerom k studni a videl som, ako sa vrany okolo čohosi vzrušene zletujú. Jeden domorodec usúdil, že to vyzerá na ľudskú postavu. A aj bola. Maidstone ležal doluznačky a jeho kotlík na meter či viac od neho. Keď sme ta došli, videli sme ťavie stopy a domorodci hneď spustili tie svoje nezmysly o Netvorovi. Jeden povedal, že Netvor návštevníka udupal na smrť, druhý, starší, vravel, že nie. Nuž sme ho obrátili a našli na piesku krvavú škvrnu. Nato som domorodcom kázal, aby v okruhu mŕtvoly pátrali po stopách, a jedného som poslal naspäť k dodávke po plachtu, ktorou sme mŕtvolu zakryli. Domorodci preskúmali celý terén medzi jazerom a artézskou studňou. Nuž a potom som dupol na plyn a šinul si to ostošesť na Quinambie, aby som podal správu.“


  „Nemali ste dojem, že sa domorodci nesprávali prirodzene a nevedeli, kam z konopí?“ naliehal Bony.


  „Iba ak v súvislosti s Netvorom. Podľa všetkého sa západne od plota neradi púšťajú na holinu. Celkom ako černosi z Fromovho dvora. Ako spomínal Levvey, nič si z toho nerobia, keď majú ísť niekam na koni, ale pracovať na zemi, odkázaní na vlastné nohy, z toho majú vietor.“


  „Nenašli dáke dôležité stopy?“


  „Toho dňa nie. Na druhý deň sa strhlo vetrisko a načisto už znemožnilo, aby sa ešte niečo našlo.“


  „To bolo toho dňa, ako došla polícia?“


  „Tak je. Seržant s dvoma strážnikmi v civile. Jeden z nich odviezol mŕtvolu dolu do Hillu, a ja som obom ostatným požičal stan a výstroj, aby sa mohli utáboriť. Rozložili sa na Maidstonovom táborisku. Ešte som jakživ nemal do činenia s takou čertovsky čudnou záležitosťou.“


  „Dobre, ďakujem pekne,“ povedal Bony a vstal. Čupeli v tôni obrovského blahovičníka vedľa traktorovej dielne. Keď sa Bony vrátil do hlavnej budovy, znova sa pobral za Joyceom.


  „Je to v poriadku, pán Joyce,“ povedal. „Správcu som našiel, ďakujem. Prosím, pripomeňte mu aj vy, aby pomlčal, že som sa tu prezvedal. A bude lepšie, ak sa už poberiem naspäť na plot. Došiel som sem pod zámienkou, že potrebujem ópiové kvapky, a vlastne budem aj rád, ak mi za fľaštičku predáte – ešte sa mi môžu zísť. A tu je pár listov – prosím, buďte taký dobrý a podajte ich. Jeden z nich, ako som povedal, je pre policajného náčelníka. Podnikne vo veci tej krádeže statku, čo len bude možné – ak ho teda naozaj ukradli.“


  „Dobre. Vybavím vám to.“ Kapitán Joyce zaváhal. „Škoda, že ste tu inkognito, pán Bonnay – inak by bolo mojej žene a mne potešením pozvať vás k nám na návštevu.“


  „Pekné od vás, ale na Newtonovom plote ma čaká kotúľčie.“


  Doniesli zo skladu fľaštičku ópiových kvapiek a Bony sa lenivým krokom pobral ku kuchyni v osobitnom prístavku. Kuchár sa naňho spýtavo uškrnul.


  „Tak čo povieš na nášho starého?“ nedala mu zvedavosť.


  „Mlčanlivý akurát nie je,“ odvetil Bony. „Vypytoval sa, aká je na Deviatke voda a podobne. Kúpil som si ópiové kvapky. Až sa vrátim do tábora, dám si ešte raz. Nespomínal si náhodou šálku čaju?“


  „Akože. Práve som obaril. Posaď sa, kým nalejem. Hen v plechovke bude ešte pár sušienok. A čo povieš na robotu – vyhovuje?“


  „Zatiaľ by to ušlo. Ale keď sa strhne vetrisko, ide vraj do tuhého.“


  „Vraj, Ed. Ja som ten plot jakživ nevidel. Ani o to nestojím. Už si počul Netvora?“


  „Nie. A pochybujem, či také čosi vôbec existuje.“


  „Nuž, aj Nugget, aj Šidlo Kent ho vraj už neraz počuli. Černosi sa z neho idú zmyšiť. Starý Mojžiš kráľ nakázal svojmu ľudu, že od plota radšej ďalej a v noci aby sa už tobôž netmolili vonka.“


  „To ako náčelník?“


  „Áno. A je ním naozaj – tancujú, ako im píska.“


  „On je aj medicinman?“


  „Nie – medicinman je Šibnutý Charlie. Vraj bosoruje kosťami a tak. Nie že by som tomu veril, podľa mňa sú to všetko bubáky pre sviečkové baby. Lebo ak by naozaj stačilo, aby taký výtečník na teba ukázal kosťou, a otrčíš päty, potom je to s tým svetom – ja jeho slávu – voľáko nakrivo.“


  „Kde táboria?“


  „Trvalý tábor majú pri Šestke. Šéf ich tu nechce, iba keď sem príde ten sýrsky kšeftár – to ti je potom bengál… Ešte za šálku?“


  „Veru nalej. Hneď mi je lepšie okolo žalúdka. Našlo by sa pre mňa trochu mäsa?“


  „Koľko hrdlo ráči. Ale radšej si zober za peceň riadneho kysnutého chleba – to je dač‘ inšie ako posúchy. Neviem, či sa nájde človek, čo by mu žalúdok vydržal furt len tie posúchy.“


  „Pekne od teba. Koľko chlapov máš na strave?“


  „Troch belochov a pár čiernych. Potom je tu ešte šéf so ženou, účtovník – pokiaľ je – a návštevy. Nie je to mrcha flek. Moja stará, tá zas upratuje v hlavnej budove.“


  „Groš sa vždy zíde. Často chodievaš preč?“


  „Raz do roka – na šesť týždňov.“


  Vošli dvaja chlapi, veselo sa zvítali s kuchárom, pokývli Bonymu, sami si nabrali čaju a začreli sušienok. Kuchár ich Bonymu predstavil ako tesára a mechanika – mechanik mal na sebe khaki montérky. Spýtal sa, či Bony niečo nepočul o tom, že Eyrovo jazero vraj vybrali na pokus o automobilový rýchlostný rekord, a Bony odvetil, že sa o tom v Hille povráva, ale pokiaľ vie, nie je to ešte nič určité.


  „Ako sa má Šidlo, môj starý kamoš?“ spýtal sa tesár. „Už ste s ním boli?“


  „Áno, pred pár dňami sme vedno táborili pri Desiatke,“ odpovedal Bony. „Drží sa svojej prezývky – chudý ani trieska.“


  „Nech ešte trochu zhodí, prvý vietor ho vezme a zbohom, Šidlo,“ zasmial sa kuchár. „Ten básni, až sa hory zelenajú. Vymýšľa si tie povedačky pri robote. Čo aj má robiť?“


  „Aj tá povedačka o Netvorovi je z jeho hlavy,“ prisvedčil tesár, ale v tomto bode sa mechanik Šidla zastal a povedal, že na tom čosi pravdy je. Tesár však trval na svojom:


  „Rozprával mi, že Netvor zryčal vedľa neho prostred noci. Inokedy zas, že pri ňom prešlo päť jazdcov, a ani jeden nepreriekol čo len slovíčko. Šibe mu to ako Chumajkovi Petovi. Načase, aby to plotárstvo zavesil na klinec a šiel robiť do mesta. Ako dlho to už plotárči?“


  Správca povedal, že šesť rokov, pričom si raz ročne vyrazí do mesta, a prisvedčil, že ak Šidlo čoskoro neobráti stránku, preskočí mu.


  Bony odišiel krátko po tomto rozhovore, natešený, že mu kuchár dal čerstvého mäsa a peceň chleba. Sám si už neraz kládol otázku, či si Šidlo tú historku o zlodejoch statku nevyfantazíroval.

  Kráľ a jeho sprievodca


  Pár dní po rozhovore s kapitánom Joyceom a jeho správcom Bony prvý raz okúsil, čo vystane z kotúľčia. Obloha sa už vopred pobelavo zatiahla na vietor, ešte skôr ako sa strhol. Fúkať začalo od severozápadu, potom sa vietor stočil a dul od západu, čoraz prudšie. Bony mal pocit, že sa nemá čoho báť – na svojom úseku mal pred plotom čisto vypletý pás bez buriny a smetí a plot odvrchu po spodok celý čistý.


  Vetrisko však postŕhalo staré lístie z eukalyptov a lomcovalo akáciami, až sa pod jeho náporom lepili na pletivo, a mykalo suchým kotúľčím, kým vzdušné kotúľky nestrhlo zo stoniek a nenavialo k plotu. Čoskoro to prebiehalo na niekoľkokilometrovom úseku, kotúľčie sa vlnovite valilo na pletivo a rozbíjalo sa oň, vytvárajúc základňu žltej lemovky, čo rástla do výšky ani stena.


  Bony bol na zvlnenom úseku južne od piesočných presypov a koľko len vládal, prehadzoval kotúľčie cez plot do Nového Južného Walesu, kde ho vietor odnášal preč. Bol to vopred stratený boj, lebo ako Bony postupoval, vietor mu navieval kotúľčie na plot hneď za chrbtom, takže Bony napokon zápas vzdal a odviedol ťavy do kapustovcového hájika, kde boli v závetrí. Zložil z nich náklad a pustil ich v putách, ale zvieratá sa hneď zložili zadkom proti vetru.


  Pozdĺž záveternej strany plota zvyšky rastlín ostávali pokojne ležať, ale povetrie bolo plné unášaného červeného prachu, až aj slnce očervenelo. Vyzeralo to, akoby tento západný pás Nového Južného Walesu ležal pod korunou nekonečnej priehrady. Dlhé hodiny hnal víchor kotúľčie popri Bonym, a keď Bony pozrel k plotu, nevidel nič, iba žltú stenu, ponad ktorú sa kotúľčie prevaľovalo v obrovských chumáčoch – časť sa rozbíjala o strom, za ktorým Bony ležal, iné zas o zadok schúlených tiav. Fičalo to až do tmy a prestalo len za hlbokej noci.


  Nad ránom sa vetrisko utíšilo a spiežovce tiav ohlásili, že zvieratá vstali a pasú sa. Na svitaní sa Bony vykotúľal spod stanovej plachty pokrytej ťažkou vrstvou piesku, rozložil oheň a postavil na čaj.


  Z valu, čo pri prvom pohľade na západ pôsobil dojmom tmavého piesočného presypu, vykľula sa obrovitá vlna trávy – všetko, čo Nugget a Bony na plote vykonali, vyšlo navnivoč.


  Celý deň prehadzoval Bony kotúľčie do Nového Južného Walesu. Na druhý deň bolo načase napojiť ťavy a ako sa vracal, zhraboval smeti do kôp a spaľoval ich.


  Keď prišiel plotmajster, mal Bony očistené už tri kilometre.


  „Tak, ako sa vám vidí robota?“ spýtal sa velikán s bokombradami a v tmavých hnedých očiach mu poihrával smiech.


  „Nebárs,“ vyjadril sa Bony.


  „Ako vyzerá plot južnejšie na mojom úseku?“


  „Tam dole to nebude také zlé. Toto tu je asi najhoršie. Isteže, Everest mohlo zarovnať alebo mu odviať temeno. Ako sú na tom vaše ťavy s napájaním?“


  „Boli predvčerom.“


  „Tak sa na noc utáborím s vami.“


  Po západe slnka Bony skončil s robotou a pridal sa k Newtonovi, ktorý piekol osúch, vedno si navarili soleného mäsa na druhý deň a na večeru si dali studené mäso so zemiakmi. Zhovárali sa o tej údajnej krádeži statku a Newton povedal, že ak k nej došlo, bránami na jeho úseku tú čriedu nehnali.


  „Reku, bude hádam lepšie podať o tom hlásenie náčelníkovi, a keďže som si aj chcel všeličo prebrať s Joyceom, pár dní nato som zaskočil na farmu pod zámienkou, že ma preháňa. Povedal som mu, kto som, a vyšiel mi dosť v ústrety. Jeho správca tiež – v tomto prípade som sa odhodlal riskovať. Len som čosi pozabudol – jeden z domorodcov, čo boli so správcom, keď našiel mŕtvolu, sa volá Jamkovač Frankie. Viete, kto bol ten druhý?“


  „Áno – Šibnutý Charlie.“


  „Šibnutý Charlie, miestny medicinman?“


  „Ako vravíte, Ed.“


  „Jeden z chlapov na farme sa vyslovil, že Šidlo Kent rád básni. Tú historku o krádeži statku si podľa vás vybájil?“


  „Celkom možné. Šidlovi sa neraz všeličo zamarí. Nevravím, že vedome luhá, ale mal by si s plotárčením na chvíľu dať pohov a skočiť si dolu do Hillu. Ale on nechodí ani na Quinambie fasovať, takže niekedy okrem mňa nevidí živej duše aj celé mesiace.“


  „Narafičil som si to tak, že sme sa na hornom konci stretli. Strávil som s ním deň.“ Bony nadvihol dvierka táborovej piecky a pozrel, či sa osúch ešte nedopeká. „Šidlo si mohol zmýliť dátum, kedy ten statok prechádzal. Že počuje rinčať retiazky, to sa mu mohlo iba zazdať. Tvrdo nástojil, že o tej príhode nikomu ani muk, a radil aj mne, aby som zabudol, čo mi povedal, vraj sa mu to len tak vyšmyklo.“


  „Ja teda naňho veľa nedám,“ zhrnul Newton. „Je dosť nespoľahlivý, ešte aj keď mi hlási, ako stojí s robotou. Jediné, čo by svedčilo v prospech tej povedačky, je, že keď Joyce šiel hľadať Maidstona, ozaj videl krížom cez cestu stopy statku. Ale to ešte nemusí znamenať, že tú čriedu niekto hnal.“


  „Joyce si nebol istý, či mu teraz kradnú. Šidlo povedal, že sa to stalo – presne kedy aj kde.“


  „Dajte radšej na Joycea.“


  „A čo ten Šibnutý Charlie,“ obrátil reč Bony, „čo je to za vtáka?“


  „Bežný typ. Robí na Quinambie, keď majú sezónu – inak sa fláka.“


  „Ale svojich súkmeňovcov dáva do laty, však?“


  „To rozhodne, Ed. Tá banda je dosť zaostalá – to robí tá izolácia. Pri Šestke mávajú svoje obrady, z času na čas sa pobijú, ale ani boh sa tu do nich nestarie. Asi pred desiatimi-dvanástimi rokmi tam došlo aj k vraždám a polícia tomu chcela prísť na koreň, ale ďaleko sa s nimi nedostala.“


  „Za tie vraždy nikoho nezatkli?“


  „Jedného zatvorili – mal vraj jednu na svedomí. Zurvalec vyfasoval tri rôčky – odvtedy sekajú dobrotu.“


  „Ten medicinman je mladý, či starý?“


  „Bude mať takých päťdesiat. Náčelník, Mojžiš, bude mať nebodaj stopäťdesiat a určite sa za ten čas ani raz neumyl. Keby ste sa s ním mali stretnúť, držte si ho po vetre. Kým tu nezačal mátať Netvor, stretala sa táto osada s domorodcami od Fromovho jazera a odtiaľ vandrovali ďalej. Mám dojem, že stavba tohto plota asi rozdelila jeden kmeň a tí, čo ostali v Južnej Austrálii, si zvolili nového náčelníka. Vy sa v domorodcoch vyznáte?“


  „Veľmi nie,“ zacigánil Bony. „Nemal som veľa času študovať ich. Bol som na výchove v jednej misii a potom som šiel na univerzitu do Brisbane.“


  Rozhovor prešiel na všeobecnosti. Na druhý deň Newton odtiahol severným smerom a Bony sa vrátil k robote. Popoludní dostal návštevu. Boli dvaja a prichádzali pozdĺž plota od severu. Bony ich nevidel, lebo mu ich zakrýval múr kotúľčia, čo mal pred nosom, až kým sa nevynoril kôň, na ktorom sedel šťúply starec. Mladý švihák šiel peši.


  „Dobrý deň!“ zavolal Bony, pustil vidly a dal sa šúľať cigaretu. Jazdec uzdou pristavil koňa za plotom rovno oproti Bonymu. Aj peší zastal – bol to nápadne švárny domorodec.


  „Dajú tabačku,“ kázal starec a Bony zamyslene podal za štipku cez pletivo.


  „Starý Mojžiš nevie po anglicky,“ pchal sa do popredia mládenec. „Našlo by sa aj pre mňa?“


  Bony podal ďalšiu štipku tabaku a papierik. Zápalky mali a šuhaj povedal:


  „Hľadáme koňa. Nevideli ste južne odtiaľto stopy?“


  „Nie. Ako sa voláte?“


  „Som Jamkovač Frankie. Zobral som si na Quinambie voľno. O vás som už počul – ste Ed Bonnay.“


  Mojžiš čosi zamrmlal a Jamkovač Frankie sa uškrnul a preložil:


  „Mojžiš sa pýta, či ste v poslednom čase nepočuli Netvora.“


  „Nie – ešte som ho vôbec nepočul.“


  „A videli ste tu v okolí jeho stopy?“ naliehal Frankie. Bony zavrtel hlavou.


  „Keby som aj, nespoznám ich. Ako vyzerá?“


  „To teda neviem.“


  Šuhaj prehovoril k náčelníkovi Mojžišovi, starý čosi odmrmlal, chvíľu prežúval tabak, znova zamrmlal a ukázal na Bonyho.


  „Starý sa pýta, odkiaľ ste,“ povedal Frankie.


  Bony si vážne vyzliekol košeľu, potom aj tričko a obrátil sa, aby si Mojžiš mohol pozrieť iniciačné jazvy na chrbte. Keď si zas obliekol tričko a košeľu, spýtal sa, či z toho náčelník Mojžiš zmúdrel.


  Po preložení otázky náčelník energicky zavrtel šedivou hlavou a znova požiadal o tabak. Bony povedal, že mu samému nedochodí; tu Mojžiš vytiahol úrezok jemného tabaku a podal svojmu sprievodcovi, aby mu, bezzubému, nakrájal na žuvanie.


  „To je ale líška,“ podotkol Bony. „Povedz mu, že som zo Severného Queenslandu – beztak mu to nič nepovie.“


  Náčelník z ničoho nič pohol koňa preč od plota a zamieril aj s Jamkovačom Frankiem na severovýchod.


  Príjemná prestávka, a možno nie bezvýznamná, pomyslel si Bony a vrátil sa k práci.


  Jazero pri tejto studni nebolo také veľké ako pri Desiatke. Uviazal ťavy tak, že im pomedzi skrčené predné nohy prevliekol povraz, a potom jazero obišiel. Stopy statku však nevidel, a konské už tobôž nie. Nuž, náčelník Mojžiš prišiel týmto smerom a pobral sa zhruba smerom k Desiatke, ale ani on, ani Jamkovač Frankie neobišli jazero, či sa tu stratený kôň náhodou nebol napiť. To spochybňovalo celý príbeh o jeho hľadaní a znamenalo, že náčelník Mojžiš sledoval čosi iné. Bony si kládol otázku, či cieľom jeho cesty nebolo posvietiť si naňho, na Bonyho, čo je zač.


  Posledné vetrisko dočista vymazalo túto stránku Knihy buša a Bony nenašiel nič závažné, čo by sa týkalo Maidstona a jeho zastávky pri jazere. Nedal sa však odradiť a vydal sa ešte raz na okružnú cestu, tentoraz pozdĺž krovinatého okraja voľného priestoru vyšliapaného statkom – boli to asi tri kilometre cesty.


  Cesta, ktorou šiel Maidstone, viedla po tomto okraji práve oproti hlavici studne, a tu našiel pri kmeni stromu prázdnu zápalkovú škatuľku, sčasti zaviatu pieskom. Mohol ju odhodiť Maidstone, keď sa tu pristavil fotografovať studňu, a mohol to byť aj správca či jeden z jeho dvoch sprievodcov. Po ohni, kde by si niekto bol postavil zovrieť vodu, ani stopy. Ak sa tu Maidstone na chvíľu pristavil a zajedol si, piesok pahrebisko zavial.


  Bony, podľa zvyku, vopchal škatuľku do vrecka. Nemala rovnakú nálepku ako tá, čo si bol kúpil na Quinambie, takže ju určite zahodil Maidstone.


  Správca povedal polícii, že Maidstone si rozložil ohník na popoludňajší čaj – videl pahrebisko po tom ohni. Teraz, keď vietor pahrebisko zavial, Bony pocítil nutkanie, že by si to mal overiť. A tak si šiel po hrable a pohrabal celý okolitý terén, pričom venoval zvýšenú pozornosť malým pieskovým vyvýšeninkám. Dohrabal sa rôznych konárov a polien, ale napokon naďabil aj na pahrebisko po Maidstonovom ohni. Boli tam pásy zasadzeného piesku, ako Maidstone odnášal popol. Našiel nedohorené polená a zvyšky nedohorených konárov. Nebol to ohníček, ale riadna vatra, neúmerne veľká, aby si na nej niekto chcel iba uvariť čaj.


  Tento objav natískal veľa otázok. Pahrebisko svedčilo, aká veľká to bola vatra a ako dlho horela, a to zasa silne naznačovalo, že vatra horela celú noc.


  Doteraz sa všeobecne predpokladalo, že Maidstone sa pri tejto studni stavil fotografovať ešte toho dňa, čo odišiel z Quinambie, uvaril si čaj, zajedol si a pobral sa ďalej k Desiatke. Ak sa tam utáboril toho dňa, čo odišiel z Quinambie, nemohol potom dôjsť k Desiatke ôsmeho, ale až deviateho.


  Bony sa v duchu vrátil k informácii Šidla Kenta o prechode statku. Šidlo vravel, že táboril na treťom kilometri severne od brány a počul statok prechádzať okolo druhej po polnoci, teda desiateho ráno. V tom prípade zlodeji so statkom dorazili k Desiatke včasráno toho dňa, ako ta došiel Maidstone – a nie, ako to vyplývalo z policajného hlásenia v kombinácii s Kentovým svedectvom, dvadsaťštyri hodín po jeho smrti!


  V tom prípade mohli zlodeji naozaj mať niečo spoločné s Maidstonovým zastrelením, ale vzhľadom na to, že chýbala pohnútka, dôvod, bolo to dosť nepravdepodobné. I tak to vyzeralo, že zlodeji opustili Desiatku skôr, než ta Maidstone došiel – pravda, časový odstup sa tým prudko scvrkol.


  Správca mohol rozsah pahrebiska naozaj chybne odhadnúť. Ale jeho domorodí sprievodcovia rozhodne nie. Bonyho teraz najväčšmi zaujímalo, prečo domorodci šéfa neupozornili, že Maidstone sa tam ôsmeho júna skoro určite utáboril na noc. Možno proste z lenivosti. Alebo sa ich správca ani nespýtal, lebo považoval za isté, že Maidstone urazil dlhšiu cestu, ako by nasvedčovala jeho vatra, a musel ôsmeho doraziť k Desiatke.


  Bony pahrebisko opäť zahrabal pieskom a potom listnatou haluzou zamaskoval okolo miesta, kde Maidstone táboril, stopy hrablí aj svoje vlastné. Keď sa vracal k plotu, dospel k presvedčeniu, že domorodci sa robili hluchí a slepí. Vedia o vražde niečo podstatné, ale dostali pokyn, aby voči správcovi aj voči polícii prešli do pasívnej rezistencie.

  Newton nadštrkuje


  Bony si uvedomoval, že ak má v tomto Maidstonovom prípade proti sebe domorodcov, stojí zoči-voči úskočnému a prefíkanému nepriateľovi. Nebol by to prvý prípad, čo musel čeliť skôr černošským než belošským porušovateľom zákona. Ak vyjdeme z teórie – lebo veď nateraz ide len o teóriu – že miestni domorodci vedia, kto zabil Maidstona, plne by to vysvetľovalo neúspech policajného vyšetrovania.


  Takto rozhutoval Bony, ako pokračoval v čistení svojho úseku plota. Počasie sa opäť ustálilo a znova nastalo jasné bezvetrie so studenými nocami, keď táborák príjemne zaháňal zimu a dvíhal hviezdnu klenbu do nepredstaviteľných výšav. Zavše si kládol otázku, ako ľudia môžu obstáť pri takejto práci a zniesť krušné podmienky tohto spôsobu života. Isteže, pláca je dobrá, nemáš tu nad sebou hodiny ani nemusíš pichať, sloboda pohybu je absolútna. Ten typ ľudí, čo im vyhovuje robiť na tomto či nejakom inom štátnom plote, nemá rád nad hlavou diktát továrenských sirén. Naproti tomu, keby nejakého perohryza odsúdili drhnúť na plote, toho by to raz-dva duševne vykoľajilo, netrvalo by mu to toľko ako u Šidla Kenta.


  Osem dní po rozhovore s kráľom Mojžišom a jeho sprievodcom Bony zazrel, ako sa dlhým úbočím spúšťa Newton so svojimi ťavami. Cez celý ten čas mu neprišiel na oči ani len dingo, takže Bony sa veľmi potešil, že ide priamo plotmajster.


  „Tak ide to, ide?“ zvítal sa Newton.


  „V takom dobrom stave, ako keď odchádzal Nugget so svojou perepúťou, ten plot teda nemám, pán Newton.“


  „Hodne plotárov to berie na ľahkú váhu, Ed. Nemáte to najhoršie. Mount Everest tentoraz obišiel. Ako ste na tom so zásobami?“


  „Minuli sa mi zemiaky a čerstvé mäso som nevidel už dva týždne. Chcel som si skočiť na Quinambie, až to dorobím po odbočku k vašej búde.“


  „Môžeme ísť vedno. Za deň-dva sa nám plot z toho nezblázni. Stalo sa niečo? Došli ste na voľačo?“


  „Boli ma pozrieť starý Mojžiš a Jamkovač Frankie,“ odvetil Bony a opísal priebeh návštevy podrobnejšie.


  „Že hľadal koňa? Ten starý močkoš by jakživ nešiel sám hľadať koňa – poslal by svojich poskokov. Chcel si vás omrknúť, tak je to. Kde ste boli, keď vás došiel akože pozrieť?“


  Bony mu opísal, ako najpresnejšie vedel, a pobrali sa južným smerom – Bony uviazal vôdzku svojej prednej ťavy k Newtonovej poslednej. Kráčal vedľa Newtona ďalej od plota s vidlami v ruke a keď sem-tam naďabil na kotúľčie, prehodil ho. Keď slnko zapadlo, utáborili sa pri odbočke k šašinovej búde.


  Ako si večer sadali k jasne horiacemu táboráku zafajčiť, Bony sa rozhodol, že Newtona ešte hlbšie zasvätí do svojich plánov. Porozprával mu, čo objavil na Deviatke a čo z toho vyvodil.


  „Vmyslite sa do správcovej situácie – nečakali by ste, že vám tí černosi povedia sami od seba, čo si o tej vatre myslia?“


  „Rozhodne. Museli vidieť, že správca si o veci utvoril nesprávny obraz. Čudné je tu to, Ed, že Jamkovač Frankie nepatrí k tým, čo by sa okúňali. Polícii nikto z nich nemohol nič povedať, lebo seržant ani jeho pomocník za nimi nešli, aby si to overili. Správcovu výpoveď, že Maidstone si pri Deviatke iba navaril čaj a urobil zo dve fotky, vzali za bernú mincu, a potom to pre nich už bola hotovka, že Maidstone bezprostredne pokračoval v ceste k Desiatke.“


  „Ten kráľ Mojžiš a jeho medicinman sa hodne obšmietajú? A ich kmeň – ukazuje sa pri plote často, či nie?“


  „Nie tak často ako predtým, kým nemali vietor z Netvora. Ale aj tak sa tu čas od času dosť presúšajú.“ Newton si pripálil drevienku bezmála metrovou panohou. „Naposledy som ich tu stretol, budú tomu také tri mesiace.“


  „Malo veľa z nich pušku?“ naliehal Bony.


  „Ťažko povedať. O niektorých viem. Keď som tade vtedy šiel, jeden strelil na orla, minul ho a tak-tak že netrafil na piesočnom presype Nuggeta. Nugget s tým prišiel na mňa, a keď som potom najbližšie stretol Mojžiša, sťažoval som sa mu. Fakt je, že tí šuhaji si na stanici sem-tam zamakajú a z toho si potom u toho sýrskeho obchodníka kupujú pušky. To by sa malo zatrhnúť – tu si môžete kúpiť pušku tak ľahko ako sušené mlieko, aj keď ju práve máte prvý raz v ruke.“


  „Nuggetovi musela guľka prefrčať pekne blízko, keď s tým šiel až na vás,“ podotkol Bony. „Mohli ho aj trafiť. Maidstona mohol tiež zabiť nejaký domorodec, keď si len tak bez všetkého strelil. To by plne vysvetľovalo, že sú teraz hluchí a slepí – majú na to dobré dôvody. Ono to nikdy nie je bez dôvodu, keď domorodke nakážu mlčať ako hrob. V ich konaní vždy nájdete logiku, to jedno sa im musí uznať.“


  „Naozaj, mohla to byť aj nešťastná náhoda. Neviem si predstaviť, že by Maidstona niekto zastrelil len tak zo športu.“


  Toto bol nový zorný uhol, ktorý presne zapadal do postrehu, že domorodci sa voči pátraniu stavajú do pasívnej rezistencie. A bolo hodno vyobracať ho zo všetkých strán a zistiť, čo na ňom môže byť. To, že pre vraždu nevidieť nijakú pohnútku, rozhodne zarážalo.


  „Keď domorodcovi nakážu, aby bol hluchý a slepý, ani s ním nehnete,“ pokračoval Newton. „A títo domorodci taký rozkaz dostali. Nie iba tí dvaja so správcom, ale všetci v okolí Fromovho jazera. No, a kto mohol tej bande takto zalepiť ústa? Samozrejme Šibnutý Charlie! Bol so správcom, keď našli mŕtvolu!“


  „Medicinmanovi stačí žmurknúť, a všetci domorodci v okolí Fromovho jazera stratia reč,“ kontroval Bony. „Belocha by takto nechránil, a to posilňuje dohad, že Maidstona zastrelil domorodec. V tom prípade si ťažko predstaviť, že by šlo o niečo iné než nešťastnú náhodu, lebo lúpež rozhodne nebola pohnútkou. Maidstonovi nezobrali nič, čo by malo cenu.“


  „Je to možné, ale si dosť ťažko predstaviť, ako k takej nešťastnej náhode môže dôjsť – ledaže si nejaký krátkozraký černoch Maidstona zmýlil s klokanom.“


  „Nuž, nech to bola náhoda či nie, toho chlapa, čo ho zabil, dostanem. Od toho dňa všetci domorodci po oboch stranách plota sedia na zadku a kradnú pánubohu čas. Ešte ani medzi sebou by o tom nestratili slova. Maidstonova smrť je tabu a môžete ich vyšetrovať do aleluja, bár aj gestapácky, i tak z nich nedostanete slova.


  S podobnými situáciami som sa už stretol a nešlo iba o sprisahanie domorodcov,“ pokračoval Bony. „Keď si vrah vypočítavo sadne a sedí so založenými rukami, to znamená, že sa pritajil. To máte to isté, ako keď je do veci namočených veľa ľudí. Sú ako králiky v dierach a ak ich chcete vyduriť, máte jedinú možnosť – vyplašiť ich, aby zo strachu pred denným svetlom niečo podnikli. Mám k vám v tom smere prosbu.“


  „Čo to má byť, Ed?“


  „Až dôjdeme na Quinambie, utrúsite sem-tam, že vo mne šípite tajného, ktorý vyšetruje Maidstonov prípad – ale tak, aby to počuli aj nejakí černosi. Mohli by ste pritom dokonca zaťať tak vysoko, že čo nevidieť asi dakomu založím želiezka. Medzičasom uvážte, ako na to.“


  „A to mám len tak nadštrknúť, však?“


  „To je ono – nadštrknúť. Asi v tom zmysle, že mám tú vraždu v jednom kuse na jazyku a furt sa vás len dopytujem raz na jedného, raz na druhého domorodca – Nuggeta nevynímajúc. Keď to takto potmehúdsky urobíte, rozchýri sa to, ani nekýchnete.“


  Newton sa náhle potichu rozosmial – ale práve tak náhle stíchol, akoby uťal. Na chvíľu sa zamyslel, potom podotkol:


  „A nebude to pre vás trochu nebezpečná hra?“ spýtal sa. „Pri tomto našom spôsobe života vás tu raz-dva znesú zo sveta, ani nebudete vedieť ako. Nemáte tu nikoho, kto by vám kryl chrbát – dôjde k nejakej ďalšej nešťastnej náhode a nemusí ani vzbudiť veľké podozrenie.“


  „To už musím risknúť. Nie že by som sa do toho hnal, to mi verte, ale mám tu ešte aj inú povinnosť, nie iba vám prehadzovať kotúľčie cez plot.“


  „No nedbám, ja to rozdúcham, ale osobne by mi to nevoňalo, keby som sa musel denne tisíckrát obzerať, či dačo netento. A čo v noci – ako budete spať?“


  „Nerobte si z toho ťažkú hlavu. Kým sa vrah odhodlá k premyslenej vražde, chvíľu mu to trvá, než sa rozkýve, a za ten čas môže ohrozený podniknúť protiopatrenia.“


  Bony vstal, že postaví na noc na čaj. Spiežovce už len sem-tam cvengli – znamenalo to, že ťavy sa dopásli a už sa tiež chystajú ľahnúť si na noc. Oblohu preťala lietavica a kuvik pohrebne zakuvikal. Potom noc úplne stíchla, takže keď si chlapi rozostielali na plachtovinových prestieradlách deky, v nesmiernom tichu to zreteľne šušťalo.


  Kapitán Joyce ešte vždy nemal účtovníka a sám im vydal zo skladu zásoby potravín. Bonyho plán, dohodnutý s Newtonom, sa mu nevidel rovnako ako Newtonovi. Neskoršie, keď Bony šiel s vrecom na mäso za kuchárom, Newton sa robil, že si čosi napráva na sedle, aby mohol ostať nablízku.


  „Vitaj, Ed,“ pozdravil kuchár. „Čo robí bruchabolenie?“


  „Na druhý deň mi to prešlo. A čo u teba nového?“


  „Zabil krivý šmatlavého. Drhnem v jednom kuse. Čo povieš na to vetrisko? Tuná keď fúka, tak už fúka, ako zákon káže, čo?“


  Kuchár odhrnul polku, čo zakrývala bok hovädziny, a rutinovane doň zaťal mäsiarsky nôž. Bony sa s takými desiatimi kilami mäsa pobral na zádvorie za traktorovou dielňou, kde sa táborievalo s ťavami, a chvíľu nato si šiel fasovať svoj prídel mäsa Newton. Bony videl, ako Jamkovač Frankie vyšiel z výbehu pre kone a vošiel do kuchyne bezmála Newtonovi v pätách, a keď sa plotmajster dlho neukazoval, Bony sa trochu kruto uškrnul – predstavoval si, ako Newton utrusuje a nadštrkáva.


  Na spiatočnej ceste k šašinovej búde, kde ťavy pustili na pašu a dali sa zasáľať väčšinu mäsa, čo doviezli, nepadlo ani slovo.


  „Frankie len tak naťahoval uši,“ preriekol potom Newton. „Mal oči všade, iba na mňa a na kuchára nepozrel. Všetko si vryl do hlavy, ako že sa volám Newton. Povedal som o vás, keď sa kuchár spýtal, ako vám to s tým plotárstvom ide. Reku, ste v tom nováčik a v jednom kuse sa vypytujete. Kuchár na to, že ste na ozajstného robotníka z buša priveľmi vzdelaný, a to už bola pre mňa nahrávka – ja, reku, by sa bár aj stavil, že ste maskovaný tajný. Kuchár si prihodil polienko – on vraj hneď vedel, že polícia tú Maidstonovu vraždu len tak ľahko nevzdá a že ak sa chcem staviť, aby som si našiel iného – on sa teda nie. Bolo to ono?“


  „Že či,“ odvetil Bony. „Jamkovač Frankie s tým poletí za Mojžišom a jeho medicinmanom, len sa tak za ním zapráši.“


  „Tá kuchárova nahrávka mi prišla vhod. Nepovedal som, že čo nevidieť už niekoho zatknete – nemyslím, že to bolo treba. Podľa vás domorodci teraz vyjdú s farbou von?“


  „Hneď nie. Starešinovia kmeňa sa pri Mojžišovom ohníku zídu na poradu, potom sa do toho vloží Šibnutý Charlie a spojí sa so svojím kolegom pri Fromovom jazere. Možno mi neuveríte, ale urobia to prostredníctvom dymových signálov a telepatie. Povedal by som, že to tu teraz ide byť zaujímavé.“


  Newton sa zazubil:


  „Pekné slovo – zaujímavé! Poznám iný priliehavý výraz – pôjde do tuhého!“


  „Prečo toho chlapa volajú Šibnutý Charlie?“


  „Neviem – nikdy mi nezišlo na um spýtať sa. Najskôr nerozumejú, čo tá belošská prezývka značí. Zato viem, prečo Frankieho prezývajú Jamkovačom – mesiac kopal jamy na plotové koly. Nevoňalo mu to – vraj by šiel radšej ku koňom, ako každý z nich, ale Joyce ho odbavil, aby vraj len kopal, alebo nech sa prace z farmy. Mám dojem, že Joyceovi si nik netrúfa odvrávať.“


  Rozišli sa na druhý deň ráno. Newton sa pobral na juh, kde mal natrafiť na Nuggeta a spol., ktorému však nemal povedať, že by v Edovi Bonnayovi šípil detektíva. Bony sa vrátil k bežnej robote na plote, ale hľadel, aby mal pušku vždy naporúdzi.


  Prešli dva dni, kým Mojžiš zareagoval. Za bezveterného rána Bony pracoval na návrší, keď zazrel v diaľke za Deviatkou dymové signály. Domorodci na Fromovom dvore uvidia iba vrchnú časť prerušovaného stĺpu dymu, ale to celkom stačí, aby sa ich náčelník a medicinman chytili za hlavu. Teraz bude okolo dvoch ohníčkov plno rečí.


  Bony vypálil prvý výstrel, ale nie na človeka. Križoval rad obrovských pieskových reťazí a keď došiel na jednu z nich, zazrel v jamine za ňou dinga, na ktorého útočili dva orly. S dingom to bolo bledé. Orol, spustiac sa tesne nad zem, psa vždy zrazil, a kým sa zviera stačilo zviechať a dať sa na útek, už prisvišťal druhý a zasiahol ho krídlom, že sa dingo hneď zasa prekoprcol. Tak to pokračovalo – orly sa neustále v kruhoch vracali a spúšťali na obeť, mohutnými nárazmi ju zrážajúc z nôh, a ani raz pazúrom neškrkli o zem.


  Oči, ktoré z trojkilometrovej výšky rozoznajú myš, mali z hornej rázsochy nejakého suchára ďaleký kruhový rozhľad po kraji. Dingo sa za svetla nemal nechať pristihnúť na holine, a ak by z tej situácie vyviazol, už by sa za svetla jakživ neukázal. Bony však vedel, že dingo nijako neunikne tým dvom orlom, čo budú pokračovať v náletoch, kým zviera neumoria. A tak namieril a z milosrdenstva ho zastrelil. Orly sa vzdialili širokými stúpavými kruhmi a vôbec pritom nezrýchlili let.


  Výstrel štyridsaťštvorky sa rozľahol po dolinách medzi hrebeňmi a Bony si kládol otázku, na akú vzdialenosť ho asi počuje človek.


  Keďže mu dochádzala voda a ťavy od smädu začínali trucovať, povedal si, že sa utáborí, až keď sa vráti od jazera. S puškou cez plece a s ťavami za chrbtom prešiel do Južnej Austrálie, ale boli sotva na polceste k jazeru, keď mu spiežovec Starého Georgea oznámil, že zviera sa odtrhlo. Vyzeralo to, že George je odhodlaný dobehnúť k jazeru pred Bonym, a ako uháňal napred, spiežovec cilingal o milých päť. Bony sa ani nepokúsil dohoniť ho, lebo nato by musel pustiť Rosie.


  Keď došiel k jazeru, George stál so široko rozkročenými zadnými nohami a ešte vždy pil. Bony postavil Rosie vedľa Georgea a keď sa obidve zvieratá dosýta napili, zahuškal na ne, že si majú ľahnúť meridzať. Potom musel z Georgea zložiť náklad, aby sa dostal ku skoro prázdnym mechom, a keď ich naplnil, vytiahol kotúč lana, že Georgeovi urobí novú vôdzku. Práve odrezal potrebný kus lanka a viazal na jednom konci dvojitú slučku, čo chcel Georgeovi prestoknúť okolo kolíčka v nozdre, keď sa obe zvieratá strhli. Skrútli sa chrbtom k jazeru a Bony si ešte stačil všimnúť, že Starý George stojí medzi ním a puškou, opretou o vodný mech.


  Úžasnou rýchlosťou sa blížilo také obrovské ťavisko, aké Bony ešte jakživ nevidel. Bonymu prešiel po chrbte mráz a to ho utvrdilo v myšlienke, čo mu blysla hlavou – že totiž má pred sebou Netvora od Fromovho jazera.

  Netvor


  Zviera sa kymácalo piesočnou púšťou ako loď na rozbúrenom mori. Vyzeralo to, že má iba dve nohy, hoci malo štyri. Nohy na bližšom boku sa dvíhali od zeme súčasne, a keď obidve potom zároveň došliapli, obe na vzdialenejšom boku sa už dvíhali. Driek bol na chrbte tmavohnedý, na spodnej polovici svetlohnedý. Zviera uháňalo s hlavou vystretou dopredu a budilo dojem, že soptí zúrivosťou.


  Bony skočil, že Starého Georgea obehne, ale aj George sa pohol, takže Bony sa k puške nedostal. A ešte sa ani dobre nezvrtol, už sa Netvor rútil naňho.


  Obdivuhodne šikovne sa však vzoprel prednými nohami a v šmyku zastal pred Bonym, funiac mu do tváre.


  V tom funení znelo ťahavé hrdelné skučanie, ktoré prudko stúpalo do vysokého tónu a akoby obostieralo Bonyho aj obe jeho ťavy múrom, za ktorým sa celý svet hrúžil do ospanlivého pokoja. Skôr inštinkt ťaviara než logická úvaha Bonymu vnukol, aby zvieraťu hodil okolo pysku novú vôdzku, potiahol za druhý koniec a stiahol zvieraťu hlavu k zemi.


  „Hušta! Hušta!“ zhúkol a prudko mykol vôdzkou. Netvor vtiahol vychlípený vak a nenávistný oheň mu zhasol v očiach. Pokľakol prednými nohami, potom skrčil aj zadné a silou si ich vtiahol pod brucho. Hlavu prudko vyhodil a dlhým krkom mu hneď vystúpila nestrávená potrava, ktorú začal prežúvať skoro nasilu.


  Bony začul za chrbtom mručanie a vedel, že obe ťavy tiež počúvli rozkaz a ľahli si. Pocítil reakciu, pri ktorej ho prešla triaška, ale vedel aj, že hrôza patrí minulosti; rozplynula sa ako vzdialený prelud.


  „To sú mi veci,“ prihovoril sa Netvorovi. „Ja môžem byť rád, že som rád, a ty tiež, lebo nech sa dostanem k puške, už si teraz v pánu. Krupica, teraz by som povedal, že ti šlo iba o spoločnosť a chýbalo ti len vľúdne slovo. Každý bol na teba ako drak, odháňali ťa, strieľali na teba, urobili z teba celoštátneho štvanca. Dobre, uvidíme. Kolíček z nosa máš dávno preč – urobím ti ohlávku, kým ťa nebudem môcť priviazať o strom, aby som ti založil iný – ale zapíš si za uši, ak nebudeš sekať dobrotu a porastú ti rožky, skončíš guľkou, na to môžeš vziať jed.“


  Netvor len ďalej meridzal. Keď Bony obratne spojil kus vôdzky s ohlávkou, zviera sa ani nepohlo, a keď sa mu Bony oprel o hrb, zviera nestiahlo kŕčovite kožu.


  Bony si zapálil cigaretu a zvažoval situáciu. Tretiu ťavu nepotrebuje a jeho dve pri táborení vo všetkom poslúchnu, ledaže ich smäd, čo im bráni zvlhčiť prežúvku, doženie, aby sa samy poobzerali po vode. Ale tento bludár, ktorý podľa všetkého nikomu nepatrí, je mocný miškovaný samec v najlepšom veku, kým Starý George je už naozaj pristarý na také náklady, čo tu musí nosiť. Plotmajster Newton bude možno proti tomu, aby bral do stavu ďalšiu ťavu, najmä keď zviera má chýr, že ohrozuje ľudí – nech už Netvor prišiel k tomu chýru právom či nie. Ale možno ani nebude namietať, keby sa Bonymu podarilo zviera skrotiť a zacvičiť, aby nosilo nákladné sedlo. Bolo tu ešte nejedno keby, ale Bony sa rozhodol, že Netvorovi dá šancu.


  Nedalo sa predvídať, ako sa zachová, keď sa človek vzdiali, ale Bony musel niečo robiť – prinajmenšom si musel ísť po pušku a naložiť na Starého Georgea vodné mechy. Pustil sa hrbu a pomaly si šiel po pušku – ale Netvor iba ďalej meridzal, ohromne spokojný. Po naložení mechov Starý George dostal do nosa novú vôdzku a Bony ho postavil. Spolu s ním vstala aj Rosie a Bony uviazal koniec Georgeovej vôdzky na koniec jazdeckého sedla. Aj Netvor pomaly vstal, stále ešte prežúvajúc, a koniec vôdzky, čo sa mu opálal na ohlávke, Bony uviazal o Georgeov náklad. Celú cestu, až na miesto, kde sa Bony chcel utáboriť na noc, správal sa Netvor vzorne.


  Na mieste, kde Bony minule táboril so Šidlom Kentom, ťavy zložil; poskladal z nich náklad a postroje, postavil ich a sputnal im nohy. Mal so sebou rezervné viazanie aj retiazky a s putami v rukách pristúpil k Netvorovi, že mu sputná predné nohy.


  To bolo pri neznámom zvierati najnebezpečnejšie. Znamenalo to skloniť sa až na zem, rovno k mohutným kopytám, na ktorých má ťava silné paznechty. V tej chvíli jej je človek vydaný na milosť a nemilosť – môže ho kopnúť alebo uhryznúť a celkom ho skaličiť.


  V týchto okolnostiach, keď je celkom sám, mohlo by sa to skončiť osudne.


  Netvor stál. Nemalo cenu otáľať. Bony položil zvieraťu ruku na plece a potom ju spúšťal dolu prednou nohou, zohýnajúc sa, až ťava nad ním čnela ako hora. Musel od bližšej nohy natiahnuť ruku k tej druhej, zapnúť pracku remeňa okolo nej a nakoniec zapnúť druhý remenec okolo bližšej nohy. Netvor sa ani nepohol.


  „Teda výchovu máš, ako boh prikázal,“ podotkol Bony vstávajúc. „Človek by povedal, že si celý život chodil pod nákladom, a nie že si mesiace, ba možno roky brúsil hore-dolu po Južnej Austrálii. Ale aj tak, zapíš si za uši – nech ťa začnú mrle hrýzť, hneď máš po chlebe.“


  Keď ráno šiel po zvieratá, našiel Netvora pri oboch starých ťavách a Netvor sa za Georgeom pobral naspäť do tábora, kde mu Bony kázal kľaknúť vedľa hrubého stromu, aby prišelca podrobil konečnej potupe. Povrazom, ktorým inak viazal náklad, pritiahol Netvorovi hlavu pevne k stromu, cvičenými prstami vsunul nozdrový kolíček a tenším koncom ho zapravil do jamky, ktorú tam ťava má naštiknutú. Netvor sa ani veľmi nevzpieral, iba čo mierne nachlípil v krku vak, a Bony ho čochvíľa odviazal od stromu.


  Teraz Netvor, riadne vystrojený, uzavieral reťaz tiav a správal sa, ako sa na ťavu patrí. Keďže Bony pracoval na chrbtoch piesočných hrebeňov, mal ho celý deň na očiach. Potom sa oňho už netrápil – zdalo sa, že ho Netvor nezamýšľa ohrozovať.


  Krátko popoludní, keď Bony pracoval na juhoaustrálskej strane plota, zazrel, ako sa blížia traja jazdci, a o chvíľu rozoznal aj to, že jeden je beloch. Bol to Levvey, riaditeľ Fromovho dvora.


  Obaja domorodci, čo ho sprevádzali, spomalili a zastali obďaleč, keď Levvey zamieril k Bonymu. Očká mal drobné, ale hľadeli bez žmurkania a na hrubých perách mu, ako obyčajne, poihrával ľahký úsmev.


  „Brý deň, pán Bonnay. Nevideli ste nablízku dáky statok?“


  „Už dosť dlho nie, pán Levvey,“ odvetil Bony a vytiahol plechovku s tabakom a papieriky. Levvey zosadol a nasledoval jeho príklad.


  „A pri studni, keď ste tam boli?“


  „Nič som nevidel. Štyri dni, čo som tam bol.“


  „Možno sú ďalej na juh. Rád by ich zavrátil na západ.“ Belasé oči si plotára potmehúdsky premerali. „Ako ide robota?“


  „Ujde. Ale dá to človeku zabrať.“


  Levvey pozrel cez pletivo na tri ťavy, čo si pokojne ležali, ale o tretiu ani slovkom nezavadil. Popošiel k stĺpu plota a oprel sa oň chrbtom – na pohľad sa od Newtona či Bonyho ničím nelíšil. Smiech mal stále na krajíčku a zrejme bral život z ľahšej stránky.


  „Dávať ten plot do richtigu, to by si ja našiel lepšiu robotu, pán Bonnay,“ utrúsil, akoby myslel na niečo iné, a Bony čakal, s čím vyrukuje. „Po každom vetrisku aby sa tu človek pretrhol. A z tej samoty by mi raz-dva začalo šibať. Ak budete chcieť zmeniť miesto, prídite za mnou. Okolo statku ste už robili?“


  „Svojho času dosť. Ako sám vravíte, po takom vetre to človeku dá zabrať, ale pláca je dobrá a ja pri tom aj tak dlho neostanem.“


  „Ešte si to rozmyslite, pán Bonnay. Musím robiť s domorodcami a tí sú štont ukonať sa ešte prv, ako sa rozkývu. Chlap ako vy by sa mi zišiel – ale Newtonovi nepovedzte, s čím som tu bol. Odkedy tu máme toho Netvora – ak teda existuje, čo pochybujem – a po zemi sa váľajú zabití učitelia, domorodci by sa najradšej ani nepohli – ledaže ich človek nakope do zadku.“


  „S tým učiteľom, to mohla byť nešťastná náhoda.“


  „Náhoda? Takto som na to nikdy nemyslel.“ Levvey odhodil ohorok cigarety a ušúľal si novú. „Ako ste na to prišli?“


  „Nuž a čo ten černoch, čo dobre že neodbachol Nuggeta? Vravel mi o tom Newton.“


  „Naozaj, to je pravda, pán Bonnay. Zhovárali sme sa o tom – myslím, že priľahko môžu prísť k puške. Len povážte – naozaj ľahko. Jednému domorodcovi u mňa som povedal, že ak nedá pozor, zoberiem mu ju. Neopatrná čeliadka. Maidstona mohli fakt zastreliť nechtiac. Podľa všetkého niet dôvodu, prečo by ho boli. Neobrali ho o nič.“


  Zdalo sa, že Levvey nemá naponáhlo. Bony pokračoval:


  „Bol som v Hille, keď sa to stalo – boli toho plné noviny. Polícia nebola tej mienky, že ide o nešťastnú náhodu, ale čo iné to mohlo byť?“


  „Ako vravíte, pán Bonnay – čo iné? Ľudia sa bez dôvodu nevraždia, a pre túto vraždu niet dôvodu. Robili ste už niekedy u polície?“


  „Nejaký čas som pre nich stopárčil. Boli by ma aj zobrali, ale ja na jednom fľaku dlho neobsedím. Pri vyšetrovaní tej vraždy z domorodcov veľa osohu nebolo, však?“


  „Nie, ľudské stopy nenašli nijaké, okrem Maidstonových. Ale – doparoma – veď to naozaj mohla byť nešťastná náhoda. A pravda je, aby som domorodcom nekrivdil – nemali veľa času, čoskoro sa strhol vietor a zavial ešte aj stopy statku.“


  „Zaujímavé.“


  „Svätá pravda,“ prisvedčil Levvey. „No, ja už pôjdem. Čo myslíte, kedy zasa stretnete Newtona?“


  „Ťažko povedať.“


  „Iste, iste, pán Bonnay. No, nech je, ako chce, ak by ste hľadali miesto, ohláste ma. Moja varí jedna radosť. A bývať by ste tiež pekne bývali.“


  Levvey vysadol na koňa, pokynul na pozdrav, povedal dovi a odišiel aj so svojimi dvoma sprievodcami.


  Bony skončil na tom mieste robotu, preliezol cez plot, vyburcoval rozospaté ťavy a tiež zamieril na juh.


  Uvažoval o Jackovi Levveym, ktorý pôsobil dojmom čisto bušmanského typu. Vypracoval sa tvrdo a do svojej roboty sa rozumel rovnako dobre, ako si vedel dať rady s černošskou čeliadkou. Stopovať by asi nestopoval o nič horšie ako černosi, ale či na mieste vraždy stopoval, o tom v zápisnici nič nebolo. Najskôr nie, lebo sa pred kapitánom Joyceom iste nechcel zhodiť.


  Levvey prijal teóriu o nešťastnej náhode ako čosi, čo pasuje do faktov, ktoré pozná on, a Bony k nej začal pristupovať trochu vážnejšie. To, že domorodci neobjavili medzi plotom a jazerom ľudské stopy, môže znamenať, že ich naozaj nebolo vidieť. Výstrel mohol padnúť aj východne od brány na šestnástom kilometri a mohol ho vypáliť nielen domorodec, ale aj Nugget alebo Šidlo Kent. Hociktorý z týchto dvoch mohol streliť cez plot a potom, aby pri jazere alebo pri mŕtvom nezanechal stopy, mohol ísť na vodu k Deviatke, pár kilometrov hlbšie do Nového Južného Walesu.


  Nuggeta sa z tohto podozrenia nedalo vylúčiť, hoci Bony vedel, že má savageovku – to ešte nedokazuje, že by nemal aj winchestrovku. Tú teóriu o nešťastnej náhode si treba overiť.


  Cestou na juh Bony napokon dorazil k odbočke na Quinambie, minul ju, a keď sa utáboril na dolnom konci svojho úseku, stretol tam Nuggeta a jeho čeľaď, ako postupujú na sever, smerujúc k šašinovej búde.


  „Ako sa mávame, Ed?“ zvítal sa Nugget.


  „Fajn. To vetrisko ma trochu prehnalo, ale Mount Everest tentoraz nevzalo.“


  Nugget a celá jeho rodina prejavili o Netvora živý záujem.


  „Pridal sa mi k ťavám pri Desiatke a už sa nás nespustil, nuž ho reku zoberiem so sebou,“ odvetil Bony.


  „Veľa vody nezamúti. Do roboty bude asi lepší ako Starý George, s ktorým je bez vody bieda.“


  „To som šéfovi už dávno vravel,“ prisvedčil Nugget a krájal si pritom tabak do fajky. „Starý George patrí už roky do penzie. Levvey vravel, že ste sa stretli. Vraj ste aj debatovali.“


  Tmavé oči upieral rovno na Bonyho – čakal na bližšie podrobnosti, o čom bola reč.


  Bony len tak utrúsil, že Levvey hľadal statok, aby ho zavrátil na západ, a ďalej sa nerozširoval. Černošky pokračovali s ťavami v ceste a smerovali po Bonyho úseku k odbočke. Jedna mohla mať okolo štyridsať, druhá bola dvadsiatnica. Bony si všimol, že zo sedla jazdeckej ťavy visí v plachtovinovom puzdre puška a dohadoval sa, že to bude savageovka, na ktorej si jej majiteľ tak zakladá.


  Neušlo mu ani, že ako sa blížil Nugget s rodinou, Netvor bol čoraz nepokojnejší. Sprvu si povedal, že to bude pre cudzie ťavy, potom, že na príčine sú možno ženy – vedel o ťave, s ktorou nebolo rady, keď zazrela sukňu, a o inej, ktorej stačilo zazrieť jazdca na koni, a hneď odtrielila až kamsi do tramtárie. Nugget vravel:


  „Jack Levvey mi povedal, že podľa teba tá vražda mohla byť aj nešťastná náhoda. Vraj môžeš mať pravdu.“


  „No a či teba raz dobre nezastrelili?“ opáčil Bony.


  „Svätá pravda, Ed. Guľka prefrndžala tak blízko, že som sa strhol. Ja hneď hybaj za tým šuhajom, čo to strelil – najradšej by som mu bol uši vytrhal.“ Nugget sa zasmial – Bony nevedel čomu. „Tým čiernym hubám by pušky mali zakázať. Aj Newton mi v tom dal za pravdu.“

  Bony si posvieti na


  Šidla Kenta


  Keď Bony znova dorazil na severný koniec svojho úseku, ďalej si overoval svoju teóriu nešťastnej náhody. Keď si stal k bráne pri Desiatke, zistil, že terén je dosť holý, takže pomedzi stromy vidieť kolíky, ktorými vyznačili miesto, kde Maidstone padol. Studňu ani jazero, utvorené jej vodou, nevidel, lebo naľavo rástli stromy hustejšie, najmä kde prechádzali do úbočia piesočného hrebeňa. O sto metrov severnejšie od brány mal na kolíky ešte lepší výhľad a jazero videl odtiaľ práve tak dobre.


  Za predpokladu, že Maidstone sa do tábora vracal, strelec, čo by stál na tom mieste sto metrov povyše brány, ho ťažko mohol nezbadať, ledaže všetku jeho pozornosť upútal pohľad na kŕdeľ klokanov – ale ak strelec mieril na klokana od brány, pomedzi hustejšie stromovie, mohlo mu dosť ľahko ujsť, že za stromami niekto je. Strelec potreboval iba prepchať hlaveň pletivom, pozorne zamieriť a streliť. Ak klokany bežali, musel sa poponáhľať, a to mohol byť ďalší dôvod, prečo minul zviera a zasiahol človeka. Keď sa to tak zhrnie, usúdil Bony, nešťastná náhoda je celkom možná, ak nie dokonca pravdepodobná.


  Šidlo dorazil popoludní deň predtým, ako mal na druhý deň ráno so svojím zoznamom potrebných zásob čakať na dodávku z Fromovho dvora. Opäť zahulákal na pozdrav prv, ako bolo treba, a keď do seba prevrátil za plecháč čaju, čo naňho už čakal, opäť sa spolu s Bonym vydal k jazeru. Aj Šidlo bol zvedavý, čo je to za novú ťavu, a dostalo sa mu toho istého vysvetlenia ako Nuggetovi. Keď boli hotoví s napájaním, okúpaní a vodné mechy mali plné, slnko už sadalo a vydali sa naspäť k táboru, kde rozložili oheň.


  Mali si ohromne veľa čo povedať – ako to bolo, keď sa Bony stretol najprv s Levveym a potom s Nuggetom, ako šla Šidlovi robota od ruky a ako mu leguán ukradol zvyšky studenej pečienky, čo zabudol odpratať. Keď vyšli hviezdy a spiežovce ohlasovali, ktorým smerom sa im pasú ťavy, Bony vyrukoval so svojimi otázkami:


  „Strieľal si tu v týchto miestach niekedy cez plot na klokany?“


  „Nepamätám sa. Prečo?“


  „V čase, keď zastrelili Maidstona.“


  „Sotva. Nie, nestrieľal som. Kam tým mieriš?“


  „Ale, kam by som mieril? A čo robievaš večer, keď si ideš ľahnúť?“


  „Zhováram sa sám so sebou – aspoň myslím. Upečiem si posúch na druhý deň, pripravím si raňajšiu pečienku a tak.“


  „Celkom ako ja – ibaže ja sa ešte nezhováram sám so sebou. Ale nech ešte dlho plotárčim, aj ja začnem. Trochu som si to tu prezrel a uvažoval o Maidstonovej vražde – a došiel som k tomu, že to bude nešťastná náhoda. Sám pre seba skúšam dokázať to – čo tu má človek robiť?“


  Šidlo sa zamyslel nad problémom, čím zamestnať myseľ, keď človek podvečer skončí robotu. Bony si ušúľal cigaretu, zapálil si ju uhlíkom na konci tlejúceho polena a pokračoval:


  „Slovom, ak si staneš k bráne, vidíš odtiaľ kolíky, kde padol Maidstone, keď sa vracal do tábora. Povedzme, niekto za bránou zazrie pekne vypaseného klokana. Pušku má, mäsko by sa zišlo a je z toho taký vzrušený, že Maidstona ani nevidí, strelí, ale netrafí klokana, trafí človeka.“


  „Mohlo to tak byť,“ prisvedčil Šidlo a záujem o vec spôsobil, že beztak tenký hlas mu preskočil do ešte piskľavejšieho. „Polícia takto nerozmýšľala, pokiaľ viem, Ale takto to muselo byť, Ed, ibaže to nikomu nesvitlo. Máš príčinu? Nemáš. Maidstone nebol tunajší a nemohol tu mať hnevníkov. Ozaj, Ed, v tom by si mohol mať recht.“


  „Podľa mňa polícia brala priveľa vecí ako isté,“ ticho k tomu doložil Bony. „Už to, že si zmýlili dátum. A potom, že neposlali stopárov preskúmať aj túto stranu plota. Povedzme, že tadeto šla partia černochov z Quinambie. Niektorí majú pušky. Povedzme, že jeden z nich strelí cez plot na niečo – to je fuk, na čo – netrafí a náhodou zabije Maidstona. Nevysvetľovalo by to, prečo nič nevystopovali ani predtým, ako sa strhol vietor? Povedzme, že ty si ten domorodec s puškou – čo by si urobil?“


  „Zdupkal by som, len by sa tak za mnou prášilo!“ odvetil Šidlo bez váhania.


  „To by si sa ani nešiel pozrieť, či chlap, čo si ho trafil, je mŕtvy?“


  „Popozeral by cez plot, či sa nehýbe, a potom fujas matias. Ale ty si to postavil tak, čo by som urobil, keby som bol domorodec. A k tomu, že domorodci nič nevystopovali – nezabudni, že pozdĺž plota prešiel statok a stopy zašliapal. Aj moje zašliapal, čo som bol napojiť ťavy.“


  „Myslíš, že statok by boli napájali na tom mieste, kde sme napájali my?“


  „Odrazili by sa od plota tuná a brali sa k jazeru tak ako my. Bola tma a zlodeji nemohli vidieť Maidstonov tábor, ani Maidstona, či už živého alebo mŕtveho.“


  „Myslím, že teraz sme vedľa,“ namietol Bony opatrne. „Asi si mýliš dátum.“


  „A to už ako?“


  „Poďme na to od lesa, Šidlo. Maidstone odišiel z Quinambie ôsmeho júna poobede. Joyce mu rozumel tak, že pôjde na Fromov dvor, ale Maidstone sa v ten večer utáboril pri Deviatke. Na druhý deň sa pobral k Desiatke a tej noci táboril tam. Tej noci nad ránom ťa statok minul kdesi povyše pri plote a potom, podľa tvojich slov, zlodeji by sa s ním boli odrazili od plota kdesi tuná a boli by Maidstonov tábor videli.


  Čiže včasráno desiateho júna Maidstone táboril na šestnástom kilometri, vatru mal už vyhasnutú a zlodeji hnali statok k jazeru. Potom tu máme ešte toho chlapa s puškou. Ak teória o nešťastnej náhode sedí, musel byť pri bráne v čase, keď sa Maidstone včasráno vracal od jazera s kotlíkom, ale prv ako sa zlodeji so statkom odrazili od plota a zašliapali jeho stopy a tvoje tiež.“


  „To by mohlo sedieť, Ed,“ pripustil Šidlo. Tým sadol Bonymu na lep, lebo priznal, že luhal. Minule predsa trval na tom, že zlodeji ho minuli, keď táboril na svojom úseku na šestnástom kilometri. Dokonca to ešte výslovne potvrdil. „Fakt – tej noci som bol na ôsmom kiláku. Rád by vedel, či tam ten domorodec s puškou bol a či na tých zlodejov naďabil.“


  „Možné to je, Šidlo, ale nie veľmi pravdepodobné. Ak nešťastnou náhodou zastrelil Maidstona, netmolil by sa tam, ale by sa vychytil naspäť na Quinambie a povedal to Mojžišovi alebo Šibnutému Charliemu. A tak sa znova vraciame k východisku – že totiž šlo o nešťastnú náhodu.“


  Šidlo Kent horlivo prisvedčil, vytiahol drevienku a napchal si ju cigaretovým tabakom.


  „Tebe to teda myslí, Ed,“ podotkol s obdivom. „Všetky kolieska ti zapadajú jedna radosť.“


  „Až pridobre zapadajú, Šidlo. Ale, prosím ťa, nevrav o tom Newtonovi ani Levveymu – a vôbec nikomu. Nech si na tom polícia sama láme hlavu. Však ich od toho platia. A my nič, my muzikanti – treba nám to, aby sme sami pchali prsty do ohňa a miešali sa do tej krádeže? No treba nám to?“


  „Ani za svet, Ed.“


  „Iba Newton vie, čo si mu povedal, a ten sľúbil, že si to nechá pre seba. A či skôr sľúbil, že ťa do ničoho nezatiahne.“


  Teraz Šidlo dokázal, že veru nie je tak celkom na hlavu – spýtal sa, odkiaľ Bony vie, že Maidstone naozaj táboril pri Deviatke. Bony mu vysvetlil, že šiel na vodu a naďabil na pahrebisko po veľkom táboráku, pri ktorom našiel zápalkovú škatuľku, čo nepochádzala z predajne na Quinambie.


  „Keby nie tá škatuľka, mohlo by sa povedať, že ten táborák rozložil Nugget alebo dakto z jeho rodiny,“ vysvetľoval. „Ale nech to ostane medzi nami. Aj tak na tom nezáleží.“


  „Spoľahni sa, Ed. Zosumíroval si to jedna radosť, fakt. Ty si mal ísť za detektíva. Môj synovec bol dole v Melbourne u polície – dotiahol to na seržanta u pátračky. Mal na to bunky.“


  Ako Šidlo trkotal o svojom synovcovi od polície, Bony si ho skúmavo prezeral a zamyslene prehodnocoval toho živého kostlivca. Cítil, že teraz nakoniec vniesol jasno do obrazu, ktorý stále nebol jasný a neustále sa menil. Šidlo udáva, že v noci z deviateho na desiateho júna táboril na dvoch rozličných miestach – v odhodlaní za nič na svete na seba nepoštvať zlodejov statku tým asi chcel znejasniť svoje rozprávanie, ako ho minula črieda statku.


  Teraz bolo všetko jasné a fakty do seba logicky zapadali. Maidstone dorazil k Desiatke deviateho júna a chcel tej noci pri jazere fotografovať. Tej istej noci Šidlo Kent táboril osem kilometrov na sever od brány – a nie tri kilometre ani šestnásť kilometrov. A tej istej noci zlodeji hnali statok obďaleč Šidlovej vyhasnutej vatry okolo druhej po polnoci. V tom čase mali pred sebou ešte osem kilometrov po bránu a pol druha kilometra od nej po jazero. Desať kilometrov na juh od brány táboril Nugget s rodinou – ak sa Nuggetovi dá veriť.


  Ak sa Nuggetovi dá veriť! Bony, celý spokojný, že zistil, kde bol Šidlo tej rozhodujúcej noci, potreboval si ešte posvietiť na Nuggeta, či sa mu dá veriť alebo nie.


  Lebo tu mal naozaj do činenia so zločinom, pre ktorý zdanlivo neexistovala pohnútka. Teória o náhodnom zastrelení je lákavá. Ako Bony vedel, za slabého svetla v buši už neraz došlo k tomu, že si niekto zmýlil človeka s klokanom a v tej domnienke ho zastrelil. Stalo sa to dokonca aj na poľovníckych výpravách, kde lovec musí predpokladať, že mu do rany vbehne človek. Tuná, na vyhnanisku, človek sotva môže predpokladať, keď zazrie niečo, čo sa hýbe, že by to bol človek. Riešenie záhady sťažuje aj to, ako málo je podozrivých.


  Medzi tých pár podozrivých vhupne úplne cudzí človek a ktosi ho bez viditeľného dôvodu zabije. Zlodeji s tým sotva budú mať niečo do činenia, lebo tí majú najmenší záujem, aby upútali pozornosť na svoje výčiny – pri tých treba postupovať skôr chytro a nenápadne, ako postupujú vlamači, keď sa v noci vlámu do bankového trezoru.


  V tomto prípade zlodeji vedeli, že majú po Desiatku čistý vzduch a že ho majú, aj kým od nej zájdu tak ďaleko od plota, aby na nich plotári nevideli. Levvey Šidlovi povedal, že na Quinambie nejde, lebo má robotu západne od svojej farmy. Takže musel byť aj s chlapmi ďaleko od čriedy, čo tiahla dolu plotom hodný kus východne. Muselo ich od seba deliť nebodaj stopäťdesiat kilometrov. Niekto musel zlodejom dať vedieť, že na jednu či dve noci budú mať čistý vzduch. Kto o tom vedel? Predovšetkým, samozrejme, Šidlo. Nepochybne aj Joyceov správca, potom Šibnutý Charlie a jeho náčelník. Nugget so svojou perepúťou tiež.


  Šidlo dorozprával o synovcovi a vstal, že postaví na čaj. Tým prerušil Bonyho úvahy. Bony ešte chvíľu počkal, aby vzbudil dojem, že Šidla pozorne počúval, potom sa ozval:


  „Šidlo, ty si predsa nevedieš denný výkaz prác. Ako to potrafíš, že si zachováš prehľad, čo je za deň, a si tu vždy načas, aby si Levveymu mohol dať svoj zoznam, čo zo skladu potrebuješ?“


  „Ľahko, Ed. Raz som čítal, ako si jeden držal kalendár zárezmi na rováši. Každý večer, kým si ľahnem, urobím si na rováši zárez – začnem vždy odo dňa, čo tu zdvihnem kotvy. Dva razy som zabudol – a musel som si na Quinambie ísť fasovať sám.“


  „Šiel si už cestou okolo Deviatky? Ako ďaleko je od tej cesty na Šestku?“


  „Dobrých jedenásť kilákov – odrazíš sa takých šesť-sedem kilákov od farmy.“


  „A bol si už na Šestke?“ dopytoval sa Bony.


  „Neviem načo. Zväčša tam táboria černosi.“


  „Nevieš, ako dlho má Nugget tú savageovku?“


  „Kúpil ju u Sýrčana, keď bol naposledy na Quinambie. Dočkaj… bude to taký mesiac predtým, ako zabili Maidstona. Predtým mal štyridsaťštvorku winchestrovku, tak ako ja.“


  Voda na čaj zovrela a o chvíľu sa obaja chlapi zahrabali do diek. Ale ráno sa Bony ďalej prezvedal o Nuggetovej puške.


  „Čo urobil Nugget s winchestrovkou?“


  „A ja viem, Ed? Najskôr ju predal černochom – tam sa naveky voľačo kupuje alebo predáva. Taký černoch je čudný vták. Dnes si kúpi nohavice, a o týždeň ich už nosí iný. To isté máš s puškami. Jeden si ju kúpi, a čochvíľa z nej puká každý Tom, Dick či Harry, len tak hučí.“


  „A jeden z nich skoro zastrelil Nuggeta, však?“


  „Veľa teda nechýbalo. Nugget z toho robil veľký bengál.“


  „Kedy to bolo?“


  „Ale, krátko predtým, ako si Nugget kúpil tú savageovku.“


  „A nemyslíš, že Nugget by po takom dačom winchestrovku černochovi nepredal? Tuším to mám od Newtona – Nugget by vraj, keby bolo po jeho, domorodcom vôbec zakázal predávať pušky.“


  „Potom Nugget tú winchestrovku možno ešte furt má. Ale to ti ja naisto neviem. Idem zavariť čaj. Mohol ju aj darovať Mary. Iste vieš – a možno aj nie – Mary mu je švagriná. Rúče dievča, tá černoška, bude mať takých dvadsaťpäť. Nech mi príde do rany, kde nás nik nevidí, bude mať čo robiť, aby sa ma striasla.“


  „Mohla by ti aj oferovať guľku.“


  „To by teda mohla. Má vraj dobrú mušku.“ Šidlo sa na chvíľu zamyslel, potom sa rozosmial a doložil: „Ale aj tak by som riskol. Tuším už ide Jack Levvey.“ Dodávka z Fromovho dvora prešla bránou, zastala v ohrade tábora a Šidlo podal do nej zoznam. Levvey Bonymu zakýval. Traja domorodci na zadných sedadlách sa nezhovárali, ale ako auto vyrazilo smerom na Quinambie, všetci traja mali oči len pre Bonyho.

  Finty domorodcov


  Krátko popoludní sa náhle zotmelo. Už niekoľko dní nebolo na oblohe ani mráčka, a teraz Bony zdvihol oči – čakal, že nájde slnce zatiahnuté. Slnce žiarilo ako inokedy, krajinu však predsa zastrel mrak. A nebolo to v tom, že by zmenila ráz, ako sa niekedy stane, keď človek vojde z otvorených plôch porastených kochiou medzi krušpány s odumretým porastom trávy v šedivých jaminách.


  Bony sa uberal pozdĺž plota, vôdzku prednej ťavy mal prevlečenú cez predlaktie, spiežovec poslednej ťavy cilingal svoju rytmickú nôtu. Deň bol normálny, s prostredím sa už zžil a všetko vyzeralo na svojom mieste. Jeden kôl bolo treba vymeniť – Bony zložil ťavy, vyťal mulgu, vykopal zhnitý kôl, nahradil ho novým a nanovo oplietol drôtom. Zabralo mu to polhodinu.


  Keď s tým bol hotový, oprel sa Netvorovi o hrb a šúľal si cigaretu. Deň bol stále jasný, ale normálnu plastiku a jas krajina už nenadobudla. Tiene mali obrys rovnako ostrý ako inokedy, a predsa mal Bony dojem, že všetko v tomto normálnom svete zastiera akýsi tieň.


  Zamyslene a bez chvatu dofajčil cigaretu, vyšparchal zo špičky ohorok a vopchal ju do vrecka. Tá zmena svetla zjavne pochádza z neho samého. Dosť sa to podobalo náhlemu záchvatu depresie. Mohli to byť aj prvé známky, že si pokazil žalúdok, ale doteraz necítil vôbec nič, čo by mohlo svedčiť o telesnej poruche, akú niekedy vyvolá voda z artézskych studní. Musel pripustiť možnosť, že mu čosi narušilo duševnú rovnováhu.


  Keď vykročil na ďalšiu obchôdzku, automaticky registrujúc priebeh nekonečného plota, uvažoval, či je pravdepodobné, že by to už domorodci urobili prvý krok. Niekde v tých nekonečných priestranstvách, kde na hlavu pripadá dvadsaťpäť štvorcových kilometrov alebo aj viac, čupí pri ohníčku človek – možno dvaja alebo traja. Starci – dávno už prekročili vek, keď sa od nich ešte môže očakávať aktívna účasť na spravovaní kmeňových záležitostí. Ovládajú však tajomstvá dedené po tisícky generácií a vyznajú sa vo fintách, v uplatňovaní ktorých ich iba v poslednom čase začal obmedzovať strach z belochov a nový spôsob života.


  Keď Bony nedávno došiel na Quinambie a nastúpil za plotára, domorodci sedeli so založenými rukami a nechceli sa vyfarbiť. On ich zámerne podnietil k činnosti, keď Newton na jeho žiadosť pustil do sveta chýr, že Bony je tajný. A teraz, keď prediskutovali niekoľko dní a nocí, zrejme rozhodli, že sa ho musia striasť. Majú tajomstvo, na ktoré by im mohol prísť.


  Ako asi o ňom starci uvažujú, čupiac pri ohníku? Ako sa naňho dívajú? Podobne ako iní belosi, je pre nich kočovným robotníkom v buši; totiž na pohľad. Upodozrievajú ho, že je tajný, ale nemajú na to dôkaz, a tak pôjdu naňho podobrotky, nie násilím. Prinajmenšom skúsia.


  A tak teda čupia okolo ohníčka a spojenými silami vôle ho chcú vyviesť z duševnej rovnováhy. Ide o to, duševne si ho podmaniť tak, aby nemohol odolať nátlaku – celkom tak, ako si hypnotizér zvolenú osobu musí pripraviť, aby prijímala jeho rozkazy.


  Za predpokladu, že to nie sú nepríjemné následky vody z artézskych studní, Bony si bol istý, že sa ocitol v ohnisku telepatického pôsobenia a že sa teda stal terčom veľmi subtílneho útoku. To by dokazovalo, že domorodci majú čo skrývať, a toto čosi mohlo byť jedine spôsob, ako Maidstone prišiel o život. Bolo možné – ale to bola iba slabá možnosť – že Nugget, nahnevaný preložením na iný úsek, pohol svoj kmeň k takejto odvete. Jednoznačne to však dokazuje, že domorodci považujú jeho, Bonyho, za miešanca a že domorodej polovičke jeho krvi pripisujú v jeho duchovnom ustrojení nepomerne väčšiu váhu ako belošskej.


  V tom prípade ho majú za rovnako prístupného telepatickému ovplyvneniu, ako keby bol čistokrvným domorodcom.


  Bony vedel, že človeka zabíja strach. Strach zabil už veľa jeho súkmeňovcov, hoci lekárska veda mala dosť prostriedkov, ako ich zachrániť. Vedel aj, že lekári na celom svete objavujú čoraz viac väzieb medzi telesnými príznakmi a duchovným či citovým vykoľajením. Vedel aj, že myšlienky sa dajú prenášať – príklady telepatického styku na veľké vzdialenosti sú vedecky dokázaným faktom. Vedel však aj, že napriek všetkému stále patrí k svojej rase, ktorá po nesčíselné stáročia prijímala ako fakt, že ak na niekoho namieria kosť, musí zomrieť – a tento pocit a vedomie sú v ňom silne zakorenené. Bolo to niečo vážnejšie než situácia intelektuála, ktorý sa napriek vzdelaniu zdráha prejsť popod rebrík, lebo rodičia mu vštepovali, že to prináša nešťastie. Bony sa s týmto konfliktom medzi svojím intelektuálnym a emocionálnym svetom stretol už aj predtým. Raz už na sebe pocítil účinok piatich kostí a orlích pazúrov zaklínacej správy, čo naňho namierili. Pri pátraní po vrahovi lotra, čo hnusne zneužíval niektorých Kalčutov, si tento kmeň znepriatelil. Tentoraz sa však nenechá posypať práškom, ktorým domorodci symbolicky otvárajú telo obete, aby uľahčili vstup čarodejnej sile, čo kosti vysielajú. Tentoraz sa nedá vohnať do vnútorného konfliktu, ktorý nasledoval a zahnal ho na pokraj smrti, takže vyviazol živý iba vďaka vonkajšiemu zásahu. Isteže, o vôľu žiť sa tentoraz dobrovoľne pripraviť asi nedá – lenže aj skleslosť a malátnosť, čo ich bosorovanie kosťami v prvej fáze rozhodne vyvolá, môžu otupiť jeho úsudok vo chvíli, keď ho bude potrebovať, aby mu slúžil v najlepšej forme.


  Jednu výhodu však na svojej strane mal. Žijú v časoch, keď aj domorodci dobre vedia, že smrť hocikoho, nech je beloch a či černoch, vyvolá vyšetrovanie a možno aj obžalobu z vraždy. A tak vedel, že rozhodnutie namieriť na niekoho kosť padne až po zrelej úvahe pri táboráku a neuskutočnia ho prv, kým okolo toho istého ohňa bedlivo nerozomelú na prach kameň hromovládcu Mauiho, kameň, v ktorom sídli mocná čarodejná sila, s ktorou kúzelník pracuje, keď niekomu chce porobiť kosťou. Až keď takto získajú dosť prášku, aby ním Bonaparteho v spánku poprášili, pristúpia k činu.


  „Môžem len jedno,“ povedal si. „Musím to zaraziť hneď v zárodku. Ak ma život vôbec niečo naučil,“ rozhutoval, „teda predovšetkým to, že človek sa svojmu strachu musí vždy postaviť zoči-voči, a nie ho potláčať.“


  Chvíľu sedel v slávnostnom zamyslení. Náhle sa rozpomenul na čosi, čo zabudol urobiť, keď odchádzal z domu. Pristúpil k otrepanému kufru a zašmátral po vreckách vychádzkového saka, čo bol odložil, keď si obliekol pracovné šaty, v ktorých plotárčil.


  Za pár minút mal Rosie osedlanú a po krátkych prípravách sa vydal na Quinambie. Bola to dlhá a únavná cesta, o to namáhavejšia, že nevedel, kde presne domorodci táboria, a staviť sa na farme a tak na seba upozorniť, to naozaj nemal chuť. Záležalo mu na tom, aby pri jeho príchode už bola tma. Takže nájsť táborisko by nebolo bývalo ľahké, ani keby bol presne vedel, kde ho hľadať. A ani potom sa mu možno nepodarí objaviť starého Mojžiša s medicinmanom, o ktorých bol presvedčený, že sú hlavnými strojcami tohto telepatického útoku.


  Bonaparte obchádzal Quinambie veľkým oblúkom, až kým nenaďabil na chodník, ktorý naznačoval, že sa po ňom chodí na farmu do práce a späť. Popchol Rosie bokom a vydal sa súbežne s chodníkom. To ho priviedlo k zhluku chatrčí z kôry a vlnitého plechu. Domorodci určite bývajú tu. Mesiac dorastal do splnu a v tábore sa sotva niečo hýbalo, iba čo sa okolo kolíb obšmietali psi. Bony zastavil Rosie a obzeral sa, kým nezazrel príhodnú skupinu múlg. Tam zosadol a voľne Rosie priviazal. Všimol si, že za táborom vystupuje zo zeme reťaz skál a povedal si, že medicinman so svojimi pomáhačmi môžu byť učupení jedine tam. Opatrne sa bral ku skalám. Náhle, ako sa dostal za prvý výčnelok, zbadal, že rovno pred ním tečie jarok, a za skalami trochu odbočil.


  Kradol sa tak ticho, ako len vedel. V mesačnom svite hľadel, aby podľa možnosti nestúpil na konárik alebo suchú kôru, čo by mu sprašťali pod nohou. Noc bola síce studená, ale dlane sa mu potili a uvedomoval si, že strach, zdedený po predkoch, ho sprevádza. Náhle prudko zastal. Spoza obrovskej skaly stúpal dym. Potichu sa doplazil na miesto, odkiaľ na ohník videl, sám nevidený. Okolo ohníka sedeli traja domorodci, nahí ako prst, iba nohy mali podperené. Telo sa im v žiare ohníka lesklo a sústredene upierali zrak do ohníka, iba jeden, o ktorom si povedal, že to bude medicinman Charlie, pomaly zhrabúval prášok z malej skalky na kus kôry, čo mal pred sebou. Na troch tvárach sa nepohol ani sval, akoby boli vykresané z kameňa. Tak silne sa sústredili, že Bony cítil, ako sa mu dych počuteľne derie hrdlom, ba akoby mu až nedalo dýchať. Náhle ho zachvátil pocit, že je hlupák a nejde na to tak, ako by mal. Prosím, teraz tu stojí zoči-voči starodávnemu obradu, ktorý jakživ nepochopí ani on, ani belosi, pre ktorých pracuje a medzi ktorými žije. To, čo vyhútal, mu zrazu pripadalo malicherné a detinské, ale cítil, že nejako silu tej sústredenosti znivočiť musí. Nejako musí ten obrad zosmiešniť, bez ohľadu na následky. V údoch mal pocit, akoby mu na nich viseli olovené závažia, a iba krajným vypätím vôle sa primäl postupovať ďalej. Nehlučne sa prikradol, až kým ho, schovaného za najbližšou skalou, delilo od ohňa sotva päť metrov. Tí traja tam sedeli ako v tranze a nebolo na nich badať ani najmenšiu zmenu. Bony náhle siahol do vrecka a hodil im ponad hlavy papierový balíček, ktorý padol do ohňa s tichým pššch. Trojica vyrušených domorodcov skočila na nohy, a tu kapsle hybaj vybuchovať a rozmetávať oheň na všetky strany. Traja domorodci, beztak plní bázne z duchov tmy, ktorých v srdciach citovali, vzali nohy na plecia.


  Bony pocítil, ako sa mu telo uvoľňuje. Balíček kapslí, čo bol sľúbil najmladšiemu synčekovi a pred odcestovaním mu ho zabudol dať, uhlíkmi pahreby rozprášil nečisté sily. Keď Bony zaklínačov takto obrátil na posmech, cítil, že bosorovaním mu už o život ukladať nebudú. Teraz mu bolo fuk, či ho uvidia a kto ho uvidí – vrátil sa k Rosie a odviezol sa na nej naspäť do tábora.

  Útok iným štýlom


  Vracajúc sa do tábora Bony zastrelil klokana, aby mal na druhý deň čerstvé mäso. Po celodennom robotisku na plote sa pri západe slnka utáboril a rozložil oheň, že si pripraví večeru. Na umývanie minul asi päť litrov vody; dal ju aj s mydlinami Starému Georgeovi, zajedol si solenej hovädziny a osúcha – osúch si ešte osladil džemom. Ťavy sa odtúlali pásť a Bony si na ohni upiekol osúch na zajtrajší deň. Hviezdy svietili nehybne, bez trblietania, od juhu zadul studený vietor a nič nenarúšalo nočný pokoj. Bony si vydýchol s pocitom úľavy. Depresia ho prešla. Chceli ho zasiahnuť cez jeho pôvod a kmeňovú príslušnosť, ale zrejme sa toho vzdali.


  Starý George sa rád držal tábora. Po celodennom vláčení ťažkého nákladu si najradšej hneď ľahol, len čo mal puchor plný, hoci keby si dal povedať, Rosie by sa bola odtárala oveľa ďalej a pásla sa do neskorších hodín. Georgea sa však nechcela spustiť. Netvor sa zasa nespúšťal jej, a tak Bony, keď ráno šiel po ťavy, nikdy ich nenašiel čo len kilometer od tábora.


  Neborák Starý George! Bony si povedal, že mu dá voľno a priprie do roboty Netvora. Čo na to Netvor po takom dlhom období voľnosti, to bolo, pravda, vo hviezdach. V mnohých smeroch sa však správal vzorne, a tak ho teraz Bony zložil vedľa nákladného sedla, ktoré mu pomaly a opatrne vyložil na veľký hrb. Netvor zamručal a vychlípil okraj vaku, Bony naň zahuškal a nechal ho, aby sa povrtel a sedlo sa usadilo. Netvor sa netlačil k zemi ako Rosie, keď trucovala, a Bony mu bez problémov pretiahol podpinky popod brucho a prsia, aby sedlo správne sedelo. Netvor pri nakladaní vyjadroval neľúbosť len tak, aby sa nepovedalo, a Bony Georgeovi utrúsil, že má z pekla šťastie.


  „Sekať takto celý deň dobrotu, a sme kamaráti,“ usúdil Bony a dlbancom Netvorovi naznačil, aby vstal. Spiežovec prevesil na krk Netvorovi a zaradil ho za Starého Georgea.


  Boli kamaráti celý deň. Ale na druhý deň si Netvor postavil hlavu. Spiežovec prestal cengať, a keď sa Bony obrátil, videl, že Netvor sa aj s vôdzkou odtrhol Georgeovi od chvosta, ostal nehybne stáť a obzerá sa za seba. Postavil si hlavu a vzpieral sa, keď sa Bony poňho vrátil a znova uviazal jeho vôdzku Georgeovi na chvost, tentoraz pevnejšie.


  O polhodinu struhol Netvor ten istý kúsok. Boli v pomerne otvorenom teréne, ktorý sa mierne vlnil, kde-tu pár stromov. Bony nevidel, že by sa niečo hýbalo, ale zmocnilo sa ho silné podozrenie. Nech je to, čo chce, zaňuchať to nemôže, lebo vietor fúka opačným smerom. Ostatné dve ťavy na to zrejme nereagovali.


  „Idem sa presvedčiť,“ povedal Bony. „Ľahnúť!“


  Bony uviazal Starému Georgeovi a Rosie jednu nohu k telu, aby nemohli vstať, vzal pušku a vydal sa naspäť pozdĺž plota. Krajinu už nezahaľoval tieň. Obloha bola bezoblačná. Od juhu podúval studený vietor a Bony sa vrátil dobre o pol druha kilometra, okrem orlov však nezazrel živej duše.


  Na spiatočnej ceste k ťavám vykročil po druhej strane plota a skoro okamžite naďabil na odtlačky bosých nôh dvoch domorodcov, ktorí prešli tým istým smerom. Držal sa stôp a našiel, kde sa odrazili od plota a zamierili k mulgovému hájiku. Prešli hájikom, vynorili sa na druhej strane a pokračovali západným smerom.


  Stopy boli čerstvé a Bony by sa na ne rozpamätal hoci aj o rok. Čo tu chceli? Iba tade bez všetkého prešli, alebo sledovali Bonyho s ťavami? Keď sa odrazili od plota a zašli do hájika, bolo to preto, že videli, ako Bony nechal ťavy tak a šiel na prieskum? Stopy nasvedčovali, že domorodci ani v hájiku nepridali do kroku, a sledovať ich ďalej nemalo cenu, lebo keď domorodci raz vedia, že ich niekto sleduje, jednoducho sa rozplynú ako dym.


  Najskôr to boli domorodci z Fromovho dvora. Bony bol tej mienky, že černochom z Quinambie to potrvá dlhšie, kým sa odhodlajú na ďalší krok. Sama osebe sa tá príhoda nedala brať vážne ako súčasť nejakej ďalšej intrigy, ktorou tu chceli prišelcovi osladiť život – nasvedčovala však, že prišiel pokyn odvrátiť Bonyho od ďalšieho pátrania. Ako ďaleko domorodci zájdu, pokiaľ by šlo o priame násilie, Bony nevedel. Postavil ťavy a pokračoval v ceste južným smerom. V nijakom smere sa necítil bohvieako spokojný.


  To, čo sa prihodilo nabudúce, bolo rozhodne vážnejšie. Bony sa už uložil na noc vedľa tábora a fajčil poslednú cigaretu, keď spiežovec na krku Starého Georgea náhle zrinčal a ohlásil, že zviera prudko vyskočilo. Ťavy boli len nejakých tristo-tyristo metrov od tábora a ležali už vyše hodiny. Bolo desať.


  Spiežovec na krku ťavy je citlivý signalizátor nálady a pohybov. Kto sa v tom vyzná, povie vám podľa jeho cengania presne, čo zviera robí. Spiežovec hlási, že ťavy sa pasú, že sa ukladajú spať. Bony podľa neho vedel, kedy si Starý George na tele hryzie voš, kedy sa mykne, aby zhodil dotieravé mravce, kedy vstane a znova sa začne pásť. Dve ostatné ťavy kopírujú tieto jeho rôzne pohyby a napokon, spiežovec aj ohlasuje, ktorým smerom sa zvieratá pasú.


  V ten večer zvonček zrinčal, ako Starý George vyskočil. Potom stíchol. Ticho, čo nasledovalo, naznačovalo, že zviera stojí a iba meridzia. Keď však spiežovec nezacengal už niekoľko minút, bolo to očividne čudné – že by tam George len tak stál a ani sa nepohol?


  Bony čakal, kedy sa opäť ozve cengot, ale nedočkal sa. Ako ťava vstávala, mohol sa pretrhnúť remenec alebo sa na spiežovci mohlo zaseknúť srdce. Ale bez cengotu bude ráno možno ťažko hľadať, kde má ťavy. Bony sa ani neobliekol a len tak, v pyžame, šiel hľadať ťavy a pokazený spiežovec. Rezervný vzal so sebou.


  Noc bola tichá a tmavá. Riedke kroviny vyzerali vyššie než vo dne. Obozretne sa uberal pomedzi stromy v smere, odkiaľ predtým cengal onemený spiežovec, a až keď prešiel takých osemsto metrov, povedal si, že musel ťavy minúť. Potom chodil do kruhu okolo tábora, ale po hodine to vzdal a vrátil sa do tábora – povedal si, že pri svetle zvieratá vystopuje.


  Keď sa brieždilo, už sedel oblečený a chlipkal z hrnčeka čaj. A keď sa natoľko rozvidnelo, že rozoznal stopy po mohutných kopytnatých nohách, vydal sa po stopách k miestu, kde sa všetky tri ťavy dopásli a uložili na noc. Ležiská, vyležané ťažkými telami, si nemohol zmýliť. A nemohol sa zmýliť ani v stopách domorodky, čo sa k zvieratám priblížila a vyrušila Georgea, takže vyskočil a zarinčal spiežovcom. Stopy bosých nôh hovorili jasnou rečou.


  Žena určite napchala do spiežovca trávu. Odopäla zvieratám putá, na jedno vysadla a všetky spolu odviedla severovýchodným smerom, lebo okrem ťavích stôp tam iných nebolo. Bony sledoval ťavie stopy, dávajúc pozor na každú podrobnosť. Prešiel takto nejakých šesť-sedem kilometrov až po miesto, kde žena zosadla, ťavy znovu sputnala a vybrala zo spiežovca trávu. Podľa stôp odišla východným smerom. Bony sa započúval a tak-tak že rozoznal cengot spiežovca kdesi severným smerom.


  Ťavy sa pásli v úžľabine medzi dvoma zalesnenými piesočnými chrbátmi dobrých osem kilometrov od tábora. Túto vzdialenosť musel Bony ešte raz prepochodovať, kým dorazil do tábora na raňajky a mohol sa prichytiť do vlastnej roboty.


  Životné podmienky na tomto pohraničnom plote boli dosť drsné, aj keď človek nemusí začať deň pätnásťkilometrovou túrou, a nijaký normálny austrálsky robotník by na to nepristal. Tak zle tu o robotu nie je. Organizátori tejto sabotáže to dobre vedia a vedia aj, že opakovanými dávkami tejto medicíny nežiadúceho plotára určite vyštvú.


  Len kto ho to chce vyštvať? Kto stojí za tou nevraživosťou domorodcov? Hoci na to nevidieť rukolapný dôvod, možno by ho z plota chcel vystrnadiť Nugget, aby znova získal svoj starý úsek. Černoška, čo mu odviedla ťavy, by mohla byť tá mladá roba, čo ju Šidlo Kent spomínal ako Nuggetovu švagrinú. Nuggetove pohnútky sú azda nejasné, ale pre neho môžu byť dosť závažné. Ďalej je tu Levvey, ktorý potrebuje predáka k statku a ponúkol mu to miesto. Z neho by takáto znervózňovacia taktika hádam aj vystala. Bony však môže tieto dohady prevracať v hlave hore-dolu koľko chce, aj tak sa tu nedostane ďalej, kým tieto z pozadia riadené machinácie nebudú ešte vážnejšie a nakoniec neodkryjú nitku, ktorá ho dovedie ku klbku.


  Ani Netvor sa toho dňa necítil vo svojej koži. Neustále sa obzeral a oči mu podozrievavo svietili, až kým tento nepokoj nepreskočil aj na Bonyho, takže si kládol otázku, či ich azda niekto trvale nesleduje. Toto podozrenie sa nedalo rukolapne ničím doložiť, ale popoludní Bony preložil sedlo a náklad z Netvora na Starého Georgea a Netvora pustil, aby za nimi šiel voľne, bez vôdzky. Raz Netvor ďaleko zaostal a potom sa za karavánou prudko rozbehol, akoby sa bál, že ju stratí. Ale že ho niečo zhrýza, videl Bony z toho, ako prežúval – bola v tom bezmála odhodlanosť s čímsi skoncovať.


  Nič im však neskrížilo cestu a keď sa Bony utáboril, zvieratá vyzerali spokojné a dobrej vôle. Po západe slnka ich pustil, sputnané na najkratšie oko, a dal sa do varenia, pričom neustále bdelo sledoval spiežovec. Ako sa stmievalo, dobre si všimol, kde sa pasú.


  Neskoršie si postlal na čistom obďaleč ohňa, čupel pri ňom a fajčil, ale neprikladal, nech oheň vyhasne. Večer mu prešiel v úvahách a teraz spiežovec zrinčal a ohlásil, že Starý George sa ukladá spať. Tu Bony vzal vôdzky a pomaly vykročil k miestu, kde si ťavy ľahli. Povieval slabý vetrík a Bony dbal, aby sa k nim priblížil po vetre. Keď potom priložil hlavu k zemi, rozoznával oproti obzoru ich hrby. Ešte väčšmi sa priblížil a sadol si na obnôcku, opretý o kmeň stromu.

  Dvaja na strome


  Bol to kapustovec, pod ktorým býval za letných horúčav najlepší chládok. Tvarom sa dosť podobá jabloni, lístie má jasnozelené, dužnaté, hrubé haluze sa vodorovne rozkonárujú. Bony, opretý o kmeň, podriemkával, ale nie dlho.


  Nie že by niečo bol začul – ale po zátylku mu prebehli ľahké zimomriavky a vystríhali pred hroziacim nebezpečenstvom. Bol to pocit, aký postaví do strehu strážneho klokana, ktorý svojich klimkajúcich druhov upozorní, že v okolí to čímsi smrdí. Bony zmeravel a priľahol k zemi, obhliadajúc obzor. Starý George zdvihol hlavu, spiežovec cvengol.


  Obzorovú čiaru prerušil zvislý predmet, ktorý postupoval k Bonyho stromu a chytro sa zväčšoval. Bony pritiahol kolená k telu a vztýčil sa, tesne prilepený k stromu. V slabom svite hviezd predmet už-už míňal strom.


  Bony skočil chlapovi na chrbát ako morský starec Sindibádovi a rukami sa mu vpil do hrdla, palce na šiji. Podľa pachu to bol domorodec. Votrelec zdesene zvrieskol. Zrinčal spiežovec a zaštrngali putá, ako ťavy skočili na nohy a rozplašili nočné ticho.


  Domorodec sa zmietal a zvíjal a Bony mu vtlačil palec do nervov na zátylí. Chytený sa zohýnal dopredu, krútil hlavou, hadovite zvíjal krk, ale Bony len tuhšie stisol prsty okolo hrdla – nie až natoľko, aby chlapovi zasekol dych, takže chytený ostal pri vedomí a zakúsil smrteľnú bolesť, čo mu ohnivo prešla mozgom. Putá zrachotili ani železo o nákovu. Kopytnaté nožiská zadupotali. Nocou zaburácalo diabolské, zúrivé zryčanie a domorodec pocítil, že mu náhle pustili krk.


  „Na strom!“ vykríkol Bony. „Švihom, ty prasa! Ženie sa na nás Netvor.“


  Domorodec pudove vyskočil, zachytil sa konára a vyšvihol sa do koruny. Ani Bony nelenil, a bol si istý, že unikol rozďavenej papuli Netvora len o pár centimetrov. Červený vak sa naplno vychlípil a z pažeráka vystrekla polostrávená meridza. Zviera znova zúrivo zryčalo – tentoraz ryk vyústil do sklamaného skvíknutia. Strom sa otriasol pod nárazom ťažkého tela, hnaného neúprosnou zúrivosťou. Konár, na ktorom sa učupili domorodec s Bonym, sa otriasal a vŕzgal – obaja čakali, kedy Netvor prestane dorážať, a dúfali, že nevyvráti kapustovec z koreňov. Videli obrysy Netvora, ako obchádza strom.


  „Tak aby si vedel,“ povedal Bony, „to je Netvor od Fromovho jazera. Teraz verím, že tie povedačky o ňom sú pravdivé. Ale to má na svedomí váš kmeň – mučili ste to zviera, takže teraz zavše zdivie. Najradšej by som ťa z toho konára zhodil, aby ste si to tam dole vysvetlili. A aj ťa zhodím, ak nepôjdeš s farbou von. Ako sa voláš?“


  Videl, ako sa černochovi belejú očné bielka a lesknú zuby v ústach vyškerených strachom. Netvor, ktorého zúrivosť už trochu popustila, teraz skučal. Má dosť času – počká si.


  „Tak chytro! Kto si?“ spýtal sa Bony.


  „Z Quinambie. Šéf ma poslal hľadať statok. Iba som sa vracal.“


  „Cigáň. Kto pôjde bez koňa hľadať statok, a ešte v noci? Ako ťa volajú? Von s tým, lebo poletíš z konára, len tak fikne!“


  „Nič som nikomu neurobil,“ domorodec sa bezmála rozkňučal.


  „Nie! Iba si mi chcel odohnať ťavy, aby som si ráno mohol dať rozcvičku. Včera to urobila černoška – po ženách Netvor nejde, ale domorodci, čo potme hľadajú statok, mu nejdú pod nos. Tak ty nepovieš, ako sa voláš?“


  Domorodec čušal ako zarezaný. Bony sa chytil rukami vyššieho konára a stal si na ten, na ktorom doteraz sedel. Povedal:


  „Skopnem ťa dolu, ak neodpovieš alebo sa mi budeš robiť sprostý. Netvor je furt tam, ak si náhodou zabudol!“


  Netvor bol naozaj furt tam a mal vážnejšie úmysly ako sa iba škrabať o strom. Spiežovec Starého Georgea kedy-tedy cvengol na znak, že zviera sa so záujmom prizerá.


  „Tak bude to?“ nástojil Bony.


  „Som Lukáš,“ odvetil domorodec. „Bol som hľadať statok. Ako som povedal, poslal ma šéf. Pozabudol som sa, a keď sa zotmelo, zhodil ma kôň – ušiel mi, bodaj ho skáralo.“


  „Takže ty si sa tadeto iba vracal domov, však?“


  „Svätá pravda, Ed. Však ste Ed, že?“


  „Tak voľáko. Kde ťa to teda podľa teba ten kôň zhodil?“


  „Južne odtiaľto, oproti Štvorke.“


  Podľa hviezd bolo už po polnoci. Keby Lukáša bol pri západe slnka zhodil kôň, mal by byť teraz o hodný kus ďalej, nie pri Bonyho ťavách a na tom bohumilom kapustovci. A ešte skôr by sa pri zotmení bol zahrabal a čakal, kým sa nerozbrieždi, a až potom by bol pokračoval v ceste na farmu. Pokiaľ ide o tú povedačku, že bol hľadať statok – až Bony pôjde znova fasovať, môže si to overiť.


  Čas ubiehal pomaly. Domorodec práve vratko sedel na konári a oboma rukami si šúľal cigaretu. Bony, opretý o vyšší konár, nasledoval jeho príklad, a keď dofajčil, povedal si, že Netvora už popúšťa zúrivosť. Starý George si znova ľahol a na strome bolo počuť tichý mľaskavý zvuk, ako Netvor v pravidelných intervaloch vracal do papule meridzu. Teraz sa ťažko ovalil o kmeň, ani keď ožran na ulici podopiera kandeláber.


  Domorodec si ušúľal ďalšiu cigaretu a Bony si sadol, aby mu videl do tváre, až zápalka vzbĺkne. Bola to mladá tvár a Bony si ju dobre vryl do pamäti, podobne ako domorodcove stopy, keď si ich ráno prezeral. Po chvíli mlčania sa domorodec spýtal:


  „Kde ste došli k tej besnej potvore?“


  Bony vysvetlil a doložil:


  „Hľadal len jedno – ťavy. Cnelo sa mu. Teraz má spoločnosť a my máme jeho.“


  „Ako dlho tu ostaneme?“


  „Kým Netvor nevyhladne a nepôjde sa voľakam pásť. Potom môžeš fujazdiť od stroma k stromu, ale nech ťa pánboh chráni, ak ťa dolapí na holine. Predbehne aj auto a môže byť pritom bár aj sputnaný.“


  „A na kieho čerta ste ho priviedli na túto stranu plota?“ vyčítal domorodec trochu trpko.


  „Keď mňa nebaví, aby mi čierne škraty a corgoni v noci odvádzali ťavy.“


  „Nechcel som vám ich odviesť – už som vravel. Skade viete, že vám ich odviedla černoška?“


  „Čo neviem stopovať, ty baran? Prišla bosá. Možno je to tá mladá z Nuggetovej partie. Však až uvidím zase jej stopy, hneď budem doma“.


  Domorodec na konári občas zmenil polohu a Netvor si ľahol. Bola to dlhá noc a už ju nič nenarušilo. Ale každá pesnička sa raz skončí, a keď sa rozbrieždilo, ťavy sa šli pásť, ako Bony predpovedal.


  Starý George prišiel na to, že má potravu v bachore suchú a neprežuje ju, a tak vstal ako bol, v putách, a odtmolil sa do tábora – dúfal, že tam nejak príde ku glgu mydlovej vody. Netvor vstal a zaskučal, dívajúc sa za ním. Rosie si zívla, zamručala a zdvihla sa, potom sa pobrala za Georgeom. Netvorovi to nedalo, aby ostal sám, a vykročil za Rosie. Čoskoro sa všetky tri zvieratá stratili v kroví.


  „Ešte by som chvíľu dočkal,“ poradil Bony. „A potom nezabudni mať oči na stopkách. Ešte čosi – starému Mojžišovi aj Šibnutému Charliemu odkazujem, že im to nočné odvádzanie tiav príde draho. Že to nemám rád, že ma to štve, a keď sa naštvem, viem byť horší ako ten Netvor. Teraz marš a aby tu po tebe ani smrad neostal.“


  „Choď do hája,“ odvrkol Lukáš, ale až keď bol na zemi. Opatrne sa poobzeral a hybaj vnohy. Bony zoskočil a uvoľnil si zmeravené svalstvo. Potom sa vydal za ťavami. Zastal ich v tábore. Rosie s Netvorom sa pásli, Starý George stál s rozčapenými nohami a čakal na svoje dva plecháče vody. Netvor si Bonyho ani nevšimol. Bony sa umyl v tom mále vody, ako sa dalo, zaraňajkoval si solenej hovädziny s tvrdým osúchom a posledný chrumkavý kus zobral Netvorovi.


  Nie že by ťava nejak oplývala pôvabom a nedá sa ani povedať, že súc korábom púšte, je najlepším priateľom človeka. Podobne ako mačku, s ktorou je ťava spríbuznená, ani ťavu si nemožno získať a podrobiť; ale tak ako slona, aj ťavu možno naučiť na isté práce. Trpezlivosťou ju možno skrotiť a zacvičiť, aby vozila jazdca, ťahala v záprahu s inou štvorkolku alebo celý deň vláčila ťažké bremeno. Keďže sa jeden a ten istý kus nedá využiť všestranne, je najlepšie, keď ju človek na niektorú robotu špecializuje.


  Netvor od Fromovho jazera bol navidomoči nákladné zviera, ale bol mocný, kým Rosie bola dosť krehká, bol aj starší a mohutnej telesnej konštrukcie. A Bony teraz potreboval pod sebou tátoša, čo má výdrž. Uviazal Rosie aj Starého Georgea za krk o strom – každé zviera osobitne – a zložil Netvora vedľa jazdeckého sedla. Netvorovi sa to nevidelo. Vrtel sa a oňuchával tú dlhú kovovú spravu. Robil sa, že po ňom lezú mravce, a chcel vstať. Bony naňho prísne zahuškal a Netvor hybaj bezúčelne popoliezať po kolenách. A tak mu Bony na zemi uviazal nohu, energicky mu hodil sedlo na hrb a utiahol podpinky na prsiach a pod bruchom.


  Potom Bony musel rozviazať povraz na zohnutej prednej nohe a Netvor chcel hneď vstať, ale rozkaz ľahnúť ho v tom zastavil. Bony zľahka vsunul nohu do strmeňa, ale vôbec naň nepreniesol váhu. Zviera v zlomku sekundy vyskočilo. Mačku sa získať a podrobiť nedá, ako sme už povedali, ale ťavu čiastočne áno – tým, že ju vyčerpáme, prv ako ona vyčerpá nás.


  Bony Netvora znovu zložil a znova vsunul nohu do strmeňa na svojej strane, už aj s ľahkým zaťažením. Tak to pokračovalo hore-dolu – ale pred každou rebéliou noha došliapla do strmeňa väčšou váhou. Nech pri tom bleskovom skoku noha v strmeni uviazne, neobíde sa to bez zlomeniny alebo menšieho zranenia. Pomaly dospeli až k tomu, že Bony mohol došliapnuť do strmeňa celou váhou a voľnou nohou nadskakovať, a napokon voľnú nohu prehodil cez sedlo. Keď Netvor prekvapený vyskočil, Bony už sedel v sedle a Netvor sa mohol čudovať, ako si nechal prejsť cez rozum.


  Pritiahol mačacie uši k hlave a začiahol jazdcovi po nohe zubami. Bony sa zahnal, že mu ich vykopne. Normálne zdvorilý, vynadal mu teraz do hnusných potvor. Oslovenie ako prasa, psisko, či špinavý pankhart by tu zjavne neboli bývali na mieste, podobne ako mačiatko či srdiečko. Keď takto trpezlivosťou vyhral prvé kolo, čakal na ďalšie kolo vzbury – ak by malo nastúpiť – a po piatich minútach, keď ťava ešte vždy nič, ušúľal si cigaretu. Netvor hľadel teraz trochu nasprostasto. Ťava, jedno z prvých zvierat, čo si človek podrobil, sa rýchle poddá.


  Keď Bony dofajčil, jemne mykol vôdzkou napravo, načo sa Netvor hneď obrátil tým smerom a bez zdráhania vykročil. Keď došli ku kapustovcu, na ktorom Bony strávil väčšiu časť noci, Bony ho na ťave obišiel a zachytil stopy Lukášových obutých nôh. Tak sa začal dlhý deň, strávený sledovaním proti stope.


  Lukáš neklamal, že ho zhodil kôň. Asi v poldruhakilometrovej vzdialenosti od miesta, kde Bony táboril, reťaz hlboko zaborených stôp konských kopýt v piesku prezrádzala, že kôň sa náhle postavil na zadné, akoby ho čosi naplašilo, a začal vyhadzovať. Lukáš na svoju paripu v tejto situácii zrejme nestačil a lavór v mäkkom piesku prezrádzal, kde Lukáš prvý raz prišiel do styku s matičkou zemou, a to spôsobom, ktorý jazdecké kluby vôbec neuznávajú ako štýlový.


  Bony si pripomenul, že za tichej noci sa zvuk rozlieha na veľké vzdialenosti a je celkom možné, že kôň začul Netvora, ktorý občas zrúkne, keď si líha, a to ho vyplašilo.


  Bony, ktorý Netvorovi ešte nedôveroval natoľko, aby zosadol, prudko mu stočil hlavu a vydal sa s ním ďalej po konskej stope. Stopa neviedla rovno na Quinambie, ale podľa všetkého prebiehala súbežne s plotom a pokiaľ teda Bonaparte mohol usúdiť, zhruba v smere k tomu úseku plota, ktorý mal teraz na starosti Nugget.


  Slnce medzitým už vystúpilo vysoko a Bony banoval, že si so sebou nevzal čutoru. Očakával, že konské stopy ho zavedú rovno na Quinambie. Trochu aj dúfal, že tam domorodcov v konfrontácii primäje, aby vyšli s farbou von. Keď nepochodili s tajnými bosoráctvami a čarodejnou kosťou, zrejme sa teraz odhodlali na krajné prostriedky, aby ho zastrašili a vystrnadili z okolia Quinambie. Bony, zahĺbený do týchto úvah, náhle zbadal, že stopa vedie do hustého hája gumovníkov s nízkym podrastom. Tam bolo stopy už ťažšie sledovať a na jednej čistinke sa Bonymu zazdalo, že stopy Lukášovho koňa sa tam stretajú so stopami iného. Bony zrazu zarazil ťavu náhlym myknutím. Vtom sa už aj ozvalo ostré „plak“ nasledované zavrndžaním, ako guľka tesne vedľa neho škrtla o kmeň a vychýlená z rotácie odvrndžala do diaľky. Takmer súčasne Bony začul aj výstrel z pušky.


  Teraz sa už nespytoval, či si môže trúfnuť zosadnúť z Netvora. Skočil zo sedla takmer po hlave a šuchol sa za gumovník, a zároveň už vyťahoval z puzdra pod pazuchou svoju štyridsaťpäťku – to mu akýsi šiesty zmysel musel vnuknúť, aby si toho dňa po prvý raz, odkedy vyšetroval tento prípad, vzal revolver. Všade ticho, iba čo Netvor, tešiac sa tej nečakanej voľnosti, horlivo chrúmal nejaké tvrdé traviny, čo našiel medzi stromami, a sem-tam začvirikal vták z hája, kde sa Bony ukryl. Opatrne postupoval od stromu k stromu, kým sa nedostal na vonkajšiu stranu hájika. Odtiaľ zazrel, že o nejakých štyristo metrov ďalej sa rozkladá iná, väčšia húština, ktorá sa ťahá slabý kilometer súbežne s plotom. Tichý útočník zrejme zmizol tam. Bony chvíľu pozoroval terén, ale nikde sa už nič nepohlo a ďalší výstrel tiež už nepadol. Ani na okamih neveril, že by dobrý strelec, keby ho bol chcel zabiť, nebol vystriehol v háji jeho pohyb a nebol by si našiel príležitosť výstrel opakovať. Keď Bony neposlúchol predošlé výstrahy, toto zrejme mala byť nová, dôraznejšia. Chápal ju ako priamu hrozbu, že už s ním nebudú okolkovať, a ak bude ďalej pchať nos do Maidstonovej vraždy, pôjde za Maidstonom. Bony, revolver stále v ruke, predral sa naspäť na miesto, kde sa Netvor pokojne pásol a z ničoho si nič nerobil.


  Bony nevedel, či to prirátať na vrub horúčave, že Netvorovi vyhnala z hlavy vrtochy. Tak či onak, ťava sa dosť pekne dala chytiť a nechala Bonyho nasadnúť, ani sa veľmi nepriečila. Bony opatrne obišiel háj a najprv sa vydal po stope, čo zanechal Lukášov kôň. Krátko nato, ako sa stretol s druhým koňom a ako sa dostal z hája na voľný terén, konské stopy zamierili rovno na Quinambie. Bony ich sledoval asi pol druha kilometra, kým sa v tom neubezpečil, a potom sa po vlastnej stope vrátil na miesto, kde sa Lukášov kôň stretol s tým druhým, neznámym. To bolo nepomerne zaujímavejšie. Lukáš bol v najlepšom prípade iba pešiakom v tejto nebezpečnej hre, čo tu ktosi hrá, a Bony sa ešte len mal presvedčiť, aká nebezpečná a vysoká je to hra.


  Po stretnutí s Lukášovým koňom stopy koňa s neznámym jazdcom mierili rovno k plotu. Bony sa vydal po tejto stope, zachovávajúc dostatočne veľký odstup od každej skupiny stromov, kde sa mohol skrývať strelec, a keď vystúpil na hodne príkry svah, náhle Netvora na fľaku zarazil. Pred sebou, ani nie na tristo metrov, mal Nuggetov hlavný stan pre celý úsek plota, čo Nugget obhospodaroval! Búda z odkorkových dosiek vyzerala opustená a iba pásik dymu, čo sa vinul z plechového komína, svedčil, že tam ešte nedávno niekto bol. Po Nuggetovi či jeho ženách ani stopy a koňa Bonaparte tiež nevidel. Chvíľu sedel na Netvorovi v tichom zamyslení, potom sa obrátil a pomaly zamieril naspäť k svojmu táboru.


  Cestou mu v hlave neustále vírili myšlienky. Nugget! Toľko nitiek k nemu vedie! Podľa vlastného rozprávania bol tej osudnej noci Maidstonovmu táboru zo všetkých najbližšie. Patrí ku kmeňu domorodcov, čo žijú na Quinambie. Vraví sa o ňom, že kým si kúpil tú vychýrenú savageovku, mal winchestrovku. Nugget mohol ľahko pracovať v spojení so zlodejmi statku. Ide však o pohnútku. Akú len mohol Nugget mať pohnútku, aby zabil Maidstona? Maidstone ho nepoznal! Aj keby jeho zavraždenie nejako súviselo s tým, že tam fotografoval, ani tak to nedáva zmysel. Nugget by mohol v trestnom registri mať bár aj kilometer záznamov, Maidstone mu nemohol byť nebezpečný, čo by ho hneď bol nafotografoval sprava-zľava, spredu aj zozadu. Ako sa Bony blížil k táboru, cítil sa duševne ukonaný. Do vylúštenia tej skladačky mu stále ešte chýba priveľa kociek.


  Ale teraz už bol presvedčený, že Maidstona nezabili nešťastnou náhodou a že niekto mal závažný a pádny dôvod, aby sa ho zbavil. Ibaže Bony medzi jednotlivými kockami tej skladačky doteraz ešte nenašiel súvis. Pri svojich dávnejších pátraniach sa ho už neraz zmocnil pocit, že má pred sebou múr, ale ešte nikdy sa natoľko necítil ako človek, ktorý chce množstvo drobných guľôčok ortuti dostať dokopy, aby sa zliali a vytvorili súvislý celok. Nech pristupuje k prípadu z ktoréhokoľvek konca, nitky akoby sa mu vyšmykovali astrácali – celkom tak, ako sa v tomto svetadiele jarky a potôčiky za letných horúčav strácajú a miznú pod zemou. Po návrate do tábora viedol ťavy k vode a na pašu veľmi ukonaný pracovník pátracej služby, ktorého bolo ťažko niečím utešiť.

  Záblesk svetla


  Na druhý deň sa Bony zobudil zavčasu. Ranný vánok šumel lístím na stromoch okolo tábora a povetrie bolo po noci ešte vždy mrazivé. Zavaril si trochu horúceho čaju, náhle však odložil hrnček a nevidomými očami sa zahľadel do diaľky. Maidstone! Zabili ho a motívom vraždy mohlo byť iba čosi, čo Maidstone buď videl, alebo vykonal, alebo vedel – čosi, čo človeka, ktorý ho pripravil o život, ohrozovalo. Maidstone – lenže on toho o Maidstonovi dosť nevie. Isteže, to, čo Maidstone robil na svojej fotografickej výprave, bolo vcelku neškodné. Lenže ono to mohlo byť aj v čomsi, o čom Maidstone ani netušil, že to vie. Čím viac Bony nad tým uvažoval, tým väčšmi sa utvrdzoval v presvedčení, že prinajmenšom zopár chýbajúcich kociek skladačky sa sústreďuje okolo Maidstona. Premyslel si aj, akú od neho očakávajú reakciu na guľku, čo naňho strelili. Ak o tom nič nepovie, domorodcov aj každého, kto tomu ešte celkom neverí, utvrdí v presvedčení, že je naozaj od polície; závoj mlčania to len utuží. Ak je však naozaj tým, čo predstiera, teda robotníkom, plotárom, potom taký výčin nenechá len tak a hneď za horúca s ním pobeží za najbližšou úradnou osobou, ktorou v tomto prípade bude Newton, a nepochybne bude o veci informovať aj políciu. Bony sa rozhodol, že by mal zohrať úlohu rozhorčeného civilistu, ktorý sa stal obeťou hrubej nedbalosti kohosi, kto sa cvičil v streľbe, a nemieni to nechať len tak. Musí ísť za Newtonom a musí urobiť všetko, aby sa dopátral čosi viac o Maidstonovi. Rozpamätal sa, že Maidstone sa zdržal u Joycea na farme a ak mu Joyce bude ochotný vyjsť v ústrety, požiada ho, aby prebrali každé slovo, čo Maidstone povedal v rozhovore s Joyceom. Tu kdesi musí naďabiť na nejakú nitku, čo by mu pomohla ďalej.


  Keď Newton vo svojej búde počúval Bonyho rozprávanie, čoraz väčšmi sa mračil.


  „Sprvu som vlastne ani veľmi neveril, že by v tom niečo mohlo byť,“ priznal sa. „Ale teraz verím. Idem kvôli vám na políciu do Broken Hillu a aby som bol úprimný, myslím si, že potrebujete pomoc. Poznáte tieto končiny práve tak dobre ako ja a dobre viete, že človeka tu môžu voľačím ovaliť a zakopať a možno ho ani pol roka nik nenájde. Nechcem mať na svedomí, že by sa vám to stalo.“


  Bonaparte zavrtel hlavou:


  „Nie, musím v tej partii ešte chvíľu pokračovať sám,“ odvetil. „Ale mám dojem, že čo nevidieť budem naozaj potrebovať pomoc. V tomto prípade je hromada vecí, ktorým nerozumiem, a bude mi treba čo-to overiť aj ďaleko odtiaľto, ak na tie otázky mám nájsť odpoveď. Je to totiž oveľa väčšia záležitosť, nie iba bežný zločin, keď niekoho zabije psychopat alebo keď ide o lúpežnú vraždu. Teraz som tej mienky, že sa za tou vecou skrýva oveľa viac, než som si pôvodne myslel, a podľa všetkého nebudú všetky nitky sústredené tuná v oblasti jazera. Háčik je v tom, že si nemôžem dovoliť odhaliť sa a odísť z plota na tak dlho, aby som dal porobiť všetky potrebné vyšetrenia. A tak by som vás prosil, keby ste odtiaľto teraz odišli a za tri dni ma pod zámienkou kontroly prác na plote znova prišli pozrieť. Dovtedy, aspoň dúfam, budem vám už asi môcť povedať, čo si to potrebujem overiť, a vy to potom rozhýbete.“


  Newton prikývol:


  „Nedbám – zariadiť vám to určite zariadim. Ale ak vás tu potom nikde nenájdem, nebudete, dúfam, namietať, ak odveziem Netvora na dražbu.“


  Bony mal rád čierny humor. Newton má hlavu na pravom mieste a pravdepodobne je to jediný človek v tých opustených končinách, na ktorého sa môže spoľahnúť.


  „Nech sa len páči,“ odvetil. „Alebo by ste ho mohli venovať lunaparku. V Ayers Rocku by sa turisti naňho len tak hrnuli. Keby sa vám ho tak podarilo vytrepať hore na skalu, aby tam za mesačných nocí ryčal, až turistom spadne srdce do nohavíc, to by bolo, čo? No ale aby ste sa o mňa zajtra netento, kde som – idem teraz pozrieť Joycea.“


  „A ešte čosi,“ povedal Newtonovi už na odchode. „V tejto fáze hry bude lepšie, ak za mnou prídete za svetla. Na ľudí, čo za mnou lezú v noci, som teraz dosť alergický.“


  Joyce sa v kancelárii paril nad knihami, keď mu ohlásili Bonyho. Prijal ho srdečne, ale s tým tieňom rezervovanosti, čo si Bony uňho všimol hneď pri prvom stretnutí.


  „Nech sa páči, pán inšpektor,“ vítal ho. „Čím poslúžim?“


  „Predovšetkým tým, že ma nebudete takto oslovovať, kým som tu,“ odvetil Bony. „Na stredoaustrálskych farmách aj steny majú uši, ako viete.“


  „Prepáčte,“ ospravedlnil sa Joyce. „Teda pán B… pán Bonnay. Tak sa tu voláte, však?“


  „Áno, tak sa tu volám, pán Joyce,“ duplikoval Bony. „Odkedy sme sa naposledy zhovárali, stal som sa terčom útoku pomocou čiernej mágie, pár ráz mi ukradli ťavy a aj sa na mne trénoval nejaký strelec, ktorý ma, aspoň myslím, nechcel trafiť, ale netrafiť ma chcel tiež len o vlas.“


  Joyce prekvapením široko otvoril oči:


  „Ba čerta!“ zvolal. „To vravíte vážne?“


  „No bodaj by nie! A prosil by som vás, aby ste to aj vy brali vážne. Tým chcem povedať, že by som potreboval, aby ste sa mi tak na hodinku venovali, čo ako ma mrzí, že vás vyrušujem z roboty.“


  „Som vám k dispozícii, koľko len potrebujete, pán Bonnay,“ odvetil Joyce ochotne.


  „Rád by som vedel jedno, pán Joyce,“ začal Bony. „Keď Maidstone bol u vás, rozprával vám veľa o sebe, o svojej práci a tak?“


  „Nie – myslím, že nie,“ uvažoval Joyce. „Povedal mi o sebe také bežné veci – ako že vo voľnom čase fotografuje a ako ho to odjakživa k tomu ťahalo.“


  „Nevravel, čo má za aparát?“ zaujímal sa Bony.


  „Áno, ukazoval mi ho – bol naň veľmi hrdý. Mal som dojem, že je to veľmi drahý a komplikovaný prístroj. Práve si kúpil nový batériový blesk a veril, že mu hodne prospeje, až bude v noci fotografovať na paši pri napájadlách statok či zverinu.“


  „A tu na farme fotografoval?“


  „Urobil pár záberov,“ povedal Joyce, „ale nočných nie. Vravel, že tie žiarovky do blesku ešte nemá vyskúšané. Práve si ich vraj kúpil štyri tucty a ešte ani jednu neminul.“


  „Štyri tucty,“ opáčil Bony. „Ste si v tom istý?“


  „Som,“ prisvedčil Joyce. „Ukazoval mi ich. Predviedol mi, ako blesk funguje, spýtal som sa, koľko ich má, a sám povedal, že štyri tucty.“


  Bony chytro uvažoval. Podľa zápisnice a súpisu vecí nájdených v Maidstonovom tábore mal pri sebe štyridsaťšesť horčíkových žiaroviek. Tie dve zvyšné našiel vyblysknuté on sám, ale Maidstone mal aparát prázdny, bez filmu, a medzi exponovanými filmami, čo na polícii vyvolali, nebol ani jeden nočný záber. Podľa všetkého je to teda dôležitá okolnosť, že Maidstone nočné zábery urobil a film s nimi je preč. Bonyho ovládlo vzrušenie.


  „Zhovárali ste sa ešte o niečom inom, čo by mohlo byť dôležité, pán Joyce?“ pokračoval Bony.


  „Ja nemôžem vedieť, čo je dôležité a čo nie,“ namietol Joyce. „Vraj dúfa, že zachytí nejaké vzácne zvieratá, ale veľké farmy v divočine sú vraj v novinách už také vystrieľané, že by sa uspokojil bár aj s čriedou juncov, ako v noci idú piť. Podľa všetkého federálne úrady forsírujú rozvoj Severného teritória a Západnej Austrálie a Maidstone vravel, že jeho revue chce stoj čo stoj doniesť nejaké reportáže zo strednej Austrálie. Len veľmi málo ľudí vraj vie o možnosti napájať statok v oblasti s podzemnou vodou pomocou artézskych studní a jeho snímkami chcela redakcia ilustrovať článok odborníka na túto tému.“


  „Prečo si však vybral túto oblasť?“ Nedal si Bony pokoj. „Maidstonovi by rozhodne bolo bývalo pohodlnejšie cestovať do oblastí artézskych panví v južnom Queenslande, povedzme v okolí Blackallu, alebo dokonca pri Moree na severe Nového Južného Walesu.“


  „Ľutujem, tu vám neposlúžim,“ nevedel Joyce, čo na to. „Prečo si vybral túto oblasť, neviem – podľa všetkého tuná ani nikoho nepoznal, akurát že ho Levvey vraj bol pozval, keby náhodou zabrúsil do týchto končín, že bude uňho vždy vítaný.“


  „Čo, čo?“ chytil sa jeho slov Bony.


  „Vraj ho Levvey bol pozval, že ho hockedy prijme ako hosťa. Stretli sa vraj v Sydney v Novom Južnom Walese krátko nato, ako Levvey dostal to miesto riaditeľa Fromovho dvora. Levvey mal dole v Collaroy, či tam voľakde, chatu, Maidstone tam bol na prázdninách a zoznámili sa na nejakej party.“


  Bony náhle obrátil reč. „Čo je to za farmu, ten Fromov dvor?“ spýtal sa.


  „Jój, ohromne krásna,“ zvolal Joyce. „Ibaže majitelia sa tu jakživ neukážu. Patrí nejakej pozemkovej spoločnosti, ktorá má v Anglicku množstvo účastníkov, takže ju vždy má plne na starosti riaditeľ. Ale zle sa tam zato negazduje.“


  „Poznali ste Levveyho, predtým ako sem došiel?“


  „Nie – vôbec nie. Len mi sem jedného krásneho dňa raz prikvitne a predstaví sa. Nečakal som, že to bude taký typ človeka, ale bolo vidieť, že sa v buši vyzná a v dobytkárstve tiež. Nevedel som si dosť dobre predstaviť, čo jeho a Maidstona spájalo v Collaroy. O Maidstonovi som mal dojem, že je to intelektuálny typ, zaujíma sa o fotografiu a tak, a pokiaľ do toho vidím, Levvey nevyzerá na to, že by Maidstone s ním mohol mať spoločné záujmy. Nuž ale Maidstone mal rozhodne zmysel pre život v divočine, prázdniny trávieval každoročne po všelijakých zapadákoch a Levvey mu možno zaimponoval tým, že je z týchto končín. Ale je načase si ovlažiť hrdlo. Ešte niečo?“


  „Nie, ďakujem,“ uzavrel Bony a začal pred Joyceom rozvíjať svoje predstavy o tom, aké má táto oblasť rozvojové predpoklady.


  „Bez vody ste tu v koncoch,“ povedal Joyce. „Artézske studne nestačia. Na zavlažovanie jej treba veľa. Keby tu pršiavalo, môžete pestovať, čo len chcete. Pri dostatku vody a ak nešetríte hnojivom, každá pôda vám musí zarodiť.“


  Bonaparte prikyvoval, ako Joyce rozvádzal svoje teórie. A usrkujúc z nápoja, priam cítil Joyceov bytostný záujem o tento kraj, v ktorom kapitán zapustil korene. Dospel k záveru, že keby šlo do tuhého, na Joycea, podobne ako na Newtona, sa môže spoľahnúť. Bony, počúvajúc hostiteľove vývody, znova premýšľal o informáciách, čo od neho získal. Ako sa mu prihodilo už mnoho ráz, najzávažnejšie momenty rozhovoru nikdy nezískal na prvé posedenie s človekom, čo by mu prípadne mohol pomôcť. To najdôležitejšie, uvažoval, spoločník neraz opomenie, lebo má dojem, že sú to taľafatky. Vždy pchá do popredia iba to senzačné a dramatické, ba neraz to ešte aj riadne vyšperkuje. Uvažoval, ako často sa mu už oplatilo, že sa za svedkom poustával ešte raz a dostal z neho všetky tie podrobnosti, o ktorých si svedok myslel, že nemá cenu ich spomínať. Prvý raz od svojho príchodu do oblasti Fromovho jazera Bony pocítil, že si na tomto prípade azda predsa len nevylomí zuby.

  Keď treba čakať


  Bonyho už tak lúpalo v chrbte, že raz nevedel, či radšej ostať zohnutý, alebo sa skúsiť povystierať. A vždy keď sa vystrel, každý sval mu jednostaj húdol, že je to najťažší úsek štátneho ochranného plota v celej Austrálii a že nikde inde by sa tak nenadrel. Tri dni strávil zápasom proti smetiam, čo mu vietor navieval na plot, a díval sa, ako ich vietor odnáša ďalej do Nového Južného Walesu. Po tri dni vietor maril všetku jeho drinu. Ešte ani dobre neprehodil cez plot jednu várku, už mal nachystanú novú. Ba aj cez noc vetrisko len tak svišťalo a skučalo nad táborom a ťavy mručali a nepokojne sa vrteli, ako ich šibali vlny piesku. Netvora, ktorý teraz vôbec nebýval najlepšej vôle, toto ošvihovanie obzvlášť vyvádzalo z miery, takže občas, sužovaný dorážajúcimi živlami, zaryčal od zúrivosti, že sa na nich nemôže vyvŕšiť. Bony, ktorý väčšinu života strávil v buši, hľadel, aby sa proti zúreniu živlov podľa možnosti čo najlepšie kryl. Utáboroval sa vždy v závetrí najvyššieho kopca, čo v okolí našiel, a dbal, aby mal oheň po vetre a nezaúdilo ho. Aj tak mu piesok všade vnikal. Mal ho v osúchoch aj v cukre, ktorým si sladil čaj, mal ho plné vlasy – všetko chutilo pieskom. Bony však len zatínal zuby a tuhšie sa kutral do diek. V duchu už uvažoval, koľko rokov penzie by za to asi dal, keby teraz mohol sedieť niekde v brokenhillskej reštaurácii a dívať sa na polovicu pečeného kurčaťa a žajdlík piva pred sebou. V Broken Hille by si ich mohol dať v hociktorú dennú či nočnú hodinu, kyslo sa pre seba uškrnul.


  Na druhý deň však už tak nefičalo, aj lúpanie a klanie v chrbte popúšťalo. Neprešiel ešte ani tristo metrov od tábora, keď naňho zdiaľky ktosi zavolal. Bony zazrel Newtona, ako sa blíži na koni.


  „Furt v tom?“ spýtal sa Newton.


  „Áno, bohužiaľ,“ zaškrípal Bony pieskom medzi zubami. „Pokiaľ by šlo o mňa, môžu si ten plot, otca mu naháňam, vopchať za klobúk, pán plotmajster. Lebo ak nejaký dingo či divý pes má dosť guráže, aby žil v týchto končinách, na ktoré aj pánboh kašle, potom si, podľa mňa, zaslúži, aby smel prejsť medzi ovce do Nového Južného Walesu.“


  „Od muža zákona by som také slová nečakal,“ podotkol Newton.


  „Od muža zákona možno nie,“ namietol Bony. „Ale od človeka, ktorého tak lúpe v chrbte ako mňa, rozhodne. To vaši páni tam hore nikdy nepočuli o takom dačom ako motorová hrabačka?“


  „To nejde,“ vysvetľoval Newton. „Len pomyslite na všetkých, čo by takto prišli o chlieb. Vy by ste naozaj chceli, aby sme tu v divočine začali zavádzať mechanizáciu?“


  „No, nechajme to,“ uzavrel Bony. „Tentoraz mám naozaj niečo, čo by ste pre mňa mohli vykonať. Poďte, dáme si čaju a porozprávam vám, o čo ide.“


  Keď si v blízkosti tábora našli vhodný kapustovec a usadili sa, opretí chrbtom o kmeň, Bony začal: „Rád by som, keby ste tento list doručili policajnému náčelníkovi v Broken Hille a odovzdali mu ho do rúk. Osobne. Nik nesmie zašípiť, že pátram po niečom niekde mimo tejto oblasti, a ak to predsa praskne, mám dôvodné podozrenie, že si na tento úsek budete musieť hľadať nového plotára. Našlo by sa dosť vykonávačiek, aby ste si mohli dovoliť ísť služobne do Hillu? A vedeli by ste si nájsť zámienku, prečo sa tam niekoľko dní zdržíte, kým začnú dochádzať odpovede? Nedôverujem tu nikomu okrem vás, a bez informácií, o ktoré žiadam, s prípadom ďalej už nehnem.“


  „Nechajte to na mňa,“ prejavil Newton ochotu. „Pár dní v Hille ma nezabije a ani mi nezaškodí.“


  „Výborne,“ potešil sa Bony. „Medzičasom vám ten plot, ja jeho slávu, budem opatrovať ani oko v hlave, len vás prosím, vráťte sa čo najskôr.“


  Nasledujúcich niekoľko dní sa veľmi ťahalo. Bony vynakladal celú svoju trpezlivosť, aby ho to čakanie nevyviedlo z rovnováhy. Raz si zašiel po zásoby, ale hľadel, aby o vyšetrovaný prípad s nikým ani nezavadil. Zato sa hlučne rozhorčoval, že si tu každý naverímboha strieľa, len to hučí, a pobúrene vysvetľoval, že ho ľahko mohli aj zabiť. Vravel aj, že Maidstona určite tiež zastrelil voľakto, komu je hriech dať pušku do rúk, a potom sa polícii netrúfal priznať, čo sa stalo. Najmä neopomenul na spiatočnej ceste staviť sa u Nuggeta a povedať mu, že jemu sa stalo to isté, čo Nuggetovi. Nezabudol tiež Nuggetovi povedať, aby Levveymu odkázal, že má plotárčenia po krk a berie ho za slovo, pokiaľ ide o to ponúknuté miesto. Levvey ho môže čakať každú chvíľu – ak ho Nugget uvidí, nech mu to odkáže.


  Pri týchto Bonyho slovách Nugget, ktorý práve leštil sedlo, prudko zdvihol oči. Predstieranú žoviálnosť akoby mu zmietlo z tváre – prvý raz toho dňa pozrel Bonymu rovno do očí.


  „Áno, to nie je mrcha nápad,“ preriekol pomaly. „Pôjdem za Levveym, je to chlap na mieste. Postará sa o teba.“


  Keď bol Bony práve na odchode, prikvitol Šidlo Kent. Bony ho veselo pozdravil.


  „Tak čo, Šidlo, zlodeji statku ťa už nebudia?“


  „Nie,“ odsekol Šidlo. „A keby aj, budem držať hubu. Prinajmenšom keď pri tom bude hekač. Mimochodom, tak vravia, že si aj ty od nich.“


  „Pre boha živého, a ktože to vraví?“ začudoval sa Bony.


  „Kto, kto – celá Quinambie je toho plná. Povedz, čo neprídeš rovno ako poriadny človek? Čo je to za nápad, zakradnúť sa medzi ľudí a robiť sa, že si robotník? Tu u nás ťažko nájdeš človeka, čo by sa na to dal, pomáhať hekačovi – tobôž keď príde v dákej maškaráde a iného robotníka vysánkuje z miesta.“


  „Ale to si prišiel na nepravého, kamarát,“ bránil sa Bony. „Ten, čo ti tú kravinu zavesil na nos, by najskôr patril na psychiatriu.“


  „Možno by patril, a možno aj nie,“ odvrkol Šidlo Kent. „Ale ak si naozaj hekač, ako ti tu prišívajú za golier, tak byť tebou, pakujem kade ľahšie a na fľaku si beriem dovolenku. V našich končinách policajtov fakt nemáme v láske.“


  „Ďakujem za radu,“ odsekol Bony. „Keby sa ma týkala, hneď si ju vezmem k srdcu.“


  Bony sa náhle zvrtol k Nuggetovi a zbadal, že Nugget sa naňho díva veľmi uprene a s čudným úsmevom na tvári.


  „Mimochodom, Nugget,“ obrátil reč Bony. „Čo si urobil s tou winchestrovkou, čo si mal predtým?“


  „Predal. Myslíš hádam, že si môžem lajsnúť dve pušky?“


  „Čoby,“ vysvetľoval Bony. „Ale doma mám tiež winchestrovku. Neostali ti dáke náboje? Kúpil by som.“


  „Nie, neostali,“ odsekol Nugget. „A je načase, aby som šiel po robote. Ty na tom plote možno nemáš čo robiť, ale ja áno, a nemôžem tu celý deň trkotať.“


  S tým sa zvrtol a povedal Šidlovi:


  „Poď, mám ti čo povedať, kým tu ešte ako plotárčime.“


  Šidlo Bonymu zahundral „dovi“, dohonil Nuggeta a odišiel s ním.


  „Teda, Bony,“ povedal si pán policajný inšpektor, „súťaž v popularite by si tu asi nevyhral. Čím skôr tú vec uzavrieš a vypraceš sa odtiaľto, tým lepšie pre teba.“


  Ešte že nevedel, čo mu prinesú najbližšie dni.


  [image: ]


  Bony húta a Šidlo koná


  Bony, zakutraný vedľa táboráka do diek, v ten večer nie a nie zaspať. Dobre si uvedomoval, s akou antipatiou sa isté spoločenské vrstvy dívajú na políciu, aj to, že Šidlo Kent nie je sám, pre koho je každý predstaviteľ úradov nepriateľom, ktorému treba prejsť cez rozum a vyviesť ho na posmech sveta, kde sa len dá. To ho netrápilo. Trápilo ho, že ľudia vedia stáť so založenými rukami a prizerať sa, ako polícia niekoho zatýka, a ani im na um nezíde, že by mali pomôcť.


  Poznal prípady, keď ľudia policajta pri zatýkaní zbili, hoci zneškodniť zatýkaného bolo zjavne v ich záujme.


  Bony ležal a díval sa na hviezdy, uvažujúc o tomto zvrátenom postoji, keď sympatie sú vždy na strane toho, čo práve prehráva. Polícia do istej miery reprezentuje štátnu moc; v očiach ľudí sa narušiteľ zákona nejakou čudnou myšlienkovou cestou stane jedným z nich, a tak zločin potom nikoho netrápi, kým ho priamo nepostihne. Bony celkom chápal, prečo mladý, neostrieľaný policajt tak často zatkne a obviní z „urážky verejnej osoby“ každého, kto sa o ňom vyjadrí ako o „sprostom hekačovi“. A vedel sa aj vžiť do trochu cynického postoja, aký mávajú mladší príslušníci policajného zboru niekedy k svojmu povolaniu a k verejnosti vôbec. Kto sa však natoľko zaujíma o ľudskú povahu ako Bony, ten jednoducho nemôže byť cynik. Pri rozbore svojej situácie dospel k záveru, že väčšina Austrálčanov má od prírody taký zmysel pre fair play, že nemôže v tejto svojej inštinktívnej nevraživosti oproti policajtovi zájsť priďaleko – ani v tomto zapadnutom kúte austrálskej divočiny nie. Vzdychol si a zatvoril oči. Napokon – čo môže človek robiť? Musí vykonať robotu, čo naňho čaká.


  Táto filozofická myšlienka ho v duchu preniesla k jeho bezprostrednému nadriadenému v Broken Hille. Newtonov príchod medzičasom iste už náčelníka zbavil záchvatov mŕtvice, čo sa oňho vždy pokúšala, keď od Bonyho v dôsledku jeho individuálneho spôsobu práce dlho neprichádzalo nijaké hlásenie a nič o ňom nebolo počuť. Bony si živo predstavoval, ako sa náčelník už dovoláva nebies a pýta sa ich, čo svojim nadriadeným povedať o tom, ako prípad postupuje, keď pod jeho špičkovým pátračom akoby sa bola zem prepadla, celkom ako pod vrahom, po ktorom údajne pátra. A tak keď Bonyho napokon premohol spánok, na ústach mu poihrával pobavený úsmev.


  Keď sa Bony na druhý deň práve zberal odísť z tábora robiť na plote, náramne ho prekvapilo, keď do tábora náhle vošiel na ťave Šidlo a za sebou viedol ťavu, naloženú spacím výstrojom, zásobami a nástrojmi. Zložil ťavu a zosadol. O svojom včerajšom výbuchu sa ani nezmienil.


  „Ahoj, Ed.“


  „Ahoj, Šidlo,“ odvetil Bony. „Čo ťa k nám nesie?“


  „Keď som sa vrátil do tábora, našiel som tam odkaz od Newtona,“ vysvetľoval Šidlo obvyklým piskľavým hlasom. „Podľa všetkého plotára na úseku povyše mňa odviezli – slepé črevo či také dačo – a Newton mi odkázal, aby som skočil po teba a šli sme ta vypomôcť. Vraj tam máme pár dní čistiť kus plota.“


  Bony rýchle uvažoval. Neveril Šidlovi. Newton sa mu o ničom takom ani nezmienil a Bony si nevedel predstaviť, že by ho plotmajster teraz preložil preč z miest, kde, ako vedel, veci začali nadobúdať zaujímavý spád. Lenže zas ak povie, že nejde, nielenže prezradí, že Šidlovi neverí, ale aj potvrdí chýr, čo koluje pozdĺž plota – že je tajný. Ako plotár, ktorým nateraz je, nemá nijaký rukolapný dôvod neposlúchnuť odkaz, ktorý sa mu predkladá ako Newtonov priamy príkaz. Zároveň musí rátať s tým, že ak má Šidlo vo vražde prsty alebo ak dokonca priamo patrí k bande zlodejov statku, jeho návšteva nemusí znamenať len pokus odstrániť „Eda Bonnayho“ z jeho úseku, ale prípadne aj pokus, ako ho na príhodnom mieste a vo vhodnej chvíli celkom zlikvidovať. Povedal si, že toto riziko už na seba musí vziať a so Šidlom všelijak ísť musí.


  „Dobre, Šidlo. Pobalím a pozbieram výstroj. Čo nástroje?“


  „Nepotrebujeme,“ ubezpečil ho Šidlo. „Mám so sebou pár hrablí a sekeru, keby sme museli vymeniť dáke koly. Pravda, zásoby na pár dní si zober a deky tiež.“


  Bony naložil potrebné veci na Netvora a napojil Georgea a Rosie, čo sa pásli obďaleč tábora.


  „A kde to vlastne ideme?“ spýtal sa, keď vyrazili. „Takých tridsať kilometrov na sever od brány pri Desiatke. Zaberie nám to dobre pol dňa. Pôjdeme pozdĺž plota po východnej strane.“


  Keď minuli plotovú bránu pri Desiatke, Šidlovi sa zrazu nápadne rozviazal jazyk:


  „Čoskoro si zoberiem dovolenku a vyrazím si na juh. Vieš, tu človeku už tečú nervy. Prepáč, ako som sa včera na teba osopil.“


  „Ale čo tam,“ upokojoval ho Bony. „Je to prirodzené – nikomu sa nevidí, keď niekto okolo neho snorí. Lenže pri mne si na falošnej stope.“


  „Newton odkazuje, že by sme najprv mali urobiť inventúru a zistiť, čo za údržbový materiál ten chlap má. Ja, keď som pri tej inventúre,“ prerušil sa Šidlo, „už som ti rozprával o svojom synovcovi, čo bol v okresnom mestečku na severe Nového Južného Walesu smetiarom?“


  „Sotva,“ odvetil Bony. Šidlo s úškľabkom začal: „Mestečko bolo malé – bez kanalizácie. Môj synovec mal na starosti odvoz fekálnych nádob. A tak chodil so špeciálne zariadenou károu, do ktorej priahal starú šedivú škapu, a tie nádoby zbieral a nakladal. Kobyla bola už taká navyknutá chodiť z dom do domu, že vždy zastala na správnom mieste a čakala naňho – poznala mu trasu lepšie od neho, synovec jej nikdy nemusel povedať čo len slovo. Taká stará tichá kobyla to bola. Ale ako áno, ako nie, raz sa mu len splaší, nik nevie prečo, a hybaj dolu ulicou. Môžeš si predstaviť, čo z toho bolo. Zápory poodskakovali a nádoby tresk na dlažbu, veká sa pootvárali – toho smradu, to si ani nevieš predstaviť! Nuž, synovec kobylu dochytil, uviazal ju o stĺp, zobral lopatu a hybaj naspäť, že to svinstvo pozbiera. Ako ho nakladá, ide okolo stará dáma, pokrčí nosom a povie: ‚Vidím, dobrý človek, že vás to postihlo!‘


  ‚Čerta ma postihlo,‘ odvrkne synovec. ‚Skade to beriete? Nič ma nepostihlo. Robím inventúru!‘“


  Bony sa srdečne rozosmial.


  „Čo si robil predtým, Šidlo, ako si šiel za plotára?“


  „Strihal ovce. Voľakde medzi Warrenom a Bourkom. Dakedy som mal predlaktie už také doškrabané od repíčia, že by si darmo hľadal kožu. Zarobiť tam človek zarobí, ale ja reku idem od toho, kým som ešte nie celý na franforce.“


  „A na dobytkárskej farme si už robil?“ spýtal sa Bony.


  „Že či. Ja som okolo gazdovstva pečený-varený. Povedz bársakú robotu – robil som ju.“


  Bony zaregistroval tú drobnú informáciu, že v statku sa Šidlo teda vyzná.


  Chránení skupinkou múlg, pristavili sa na hrnček čaju a niečo pod zub, a teraz Šidlo zrazu už vôbec nemal naponáhlo. Fajčil a rozprával a v Bonym táto jeho náhla zhovorčivosť budila čoraz silnejšie podozrenie, že sa príliš vzdialil od miest, kde, ako cítil, by mal byť. Po treťom hrnčeku čaju Šidlo napokon povedal, že už majú pred sebou len hodinu cesty a nebolo by od veci, keby sa pobrali.


  O tretej vyhlásil, že došli na miesto, odkiaľ majú začať čistiť v úseku nejakých osem kilometrov na sever – hľadať uvoľnené drôty, vymieňať zlomené koly a odpratovať smeti, pokiaľ by tesne priliehali k plotu. Do večera vymenili dva koly, ale prešli iba tri kilometre úseku.


  Chlapi sputnali ťavy na noc, navarili si za ďalší kotlík čaju a znova vytiahli zo zásobníka hovädziny a osúchov.


  „Ak si zrána privstaneme, mali by sme to zajtra poľahky dokončiť. Ja idem spať.“ Šidlo sa zakutral do prikrývky a natiahol sa vedľa ohňa. Aj Bony sa zakrútil do deky, ale ostal stáť, chrbtom opretý o kapustovec. Kým zaspí, musí sa presvedčiť, že Šidlo naozaj a riadne spí. Zamyslene hľadel na žeravé uhlíky pahreby a kládol si otázku, čo Šidla pohlo, že je naňho zrazu taký milý – včera naňho gánil ako hrom do duba a dnes by ho Bony mohol na chlieb natierať. Ak sa za tým niečo skrýva, potom ho Šidlo zámerne a zo závažného dôvodu prišiel odvábiť z tábora.


  Bony si ušúľal a zapálil svoju smradľavku a fajčil – čakal, či Šidlo spánok nepredstiera. Po čase však aj Bonyho začalo brať na spánok. Vstal, obišiel oheň a prihodil naň pár polien. Šidlo sa nepohol. Zdalo sa, že dýcha pravidelne a rovnomerne, ale Bony mu aj tak dlhú chvíľu načúval, kým sa vrátil k svojmu stromu a usadil sa, opretý o kmeň. Povedal si, že vôbec nesmie zaspať, ale po čase sa stalo, čo sa stať muselo. Celodenná jazda na ťave a drina okolo plota ho ukonala a premohol ho spánok.


  Náhle sa strhol. Pahreba už vyhasla. Studeno, šedivo sa začínalo brieždiť a Bony si bol istý, že čosi nie je v poriadku. Pozrel na miesto, kde sa Šidlo rozložil na noc, ale Šidlo bol preč a jeho jazdecká ťava tiež. Nákladná ťava s výstrojom bola nablízku, sputnaná, hneď vedľa nej Netvor. Inšpektor Napoleon Bonaparte vstal a od srdca sa preklínal, že je taký spachtoš – keď raz zaspí, akoby ho do vody hodil.


  Schystal ťavy na odchod a bral sa pozdĺž plota naspäť, ako rýchlo len vládal. Minul vlastné táborisko, a po Šidlovi Kentovi ani stopy. V jednom kuse postupoval v nádeji, že by mohol Šidla dostihnúť pri Nuggetovej kolibe, ak jeho včerajší spoločník nemá priveľký náskok.


  Keď dorazil k bráne pri Desiatke, zosadol, prezrel si stopy a bedlivo sa popozeral po druhej strane plota.


  Šidlo mohol bránou prejsť na druhý bok. Ak prešiel, známky po sebe nezanechal. Ale stopy tam boli – stopy po jednom koňovi – a ešte po čomsi inom, takže Bony pre seba potichu zahrešil. Bolo tam hodne stôp – bránou prešla riadna črieda statku. A ako sa Bony vydal pozdĺž nich hore plotom, podľa prvého lajna videl, že stopy sú čerstvé.


  Teraz má dôkaz, že jeho prítomnosť v týchto miestach bola zlodejom statku veľmi proti srsti. Kým tam bol, nemohli si nikdy byť istí, že teraz by statok mohli bezpečne hnať, lebo nemohli vedieť, kde kedy presne bude. Takže Šidlo buď k tým zlodejom patrí a odlákal ho, aby mohli tú čriedu hnať, alebo mu zlodeji zaplatili, aby Eda Bonnayho dočasne odpratal na určené miesto. Ako Bony šípil hneď vtedy, keď sa Šidlovi dal odviesť, Šidlo mal veľmi rukolapné dôvody, aby svoj postoj k nemu tak rýchle zmenil.


  Keď Bony došiel, Nugget bol aj s deckami a so ženou blízko svojej špinavej búdy.


  „Ako sa máš, Nugget? Šidla si nevidel?“ spýtal sa.


  „Nie. A nevidel som si ani švagrinú – teda ako od rána som ju nevidel. Ak to má na svedomí ten pojašený týk, tak to mu teda zdvihnem brká, spoľahni sa.“


  Bony na okamih zaváhal. Nebude prirodzenejšie, ak Nuggetovi povie, čo sa mu tej noci prihodilo, než ak mu to odtají?


  „Bol som so Šidlom robiť čosi na plote a zdúchol ti mi; jednoducho sa scvrkol. Ráno sa zobudím, a jeho nikde. Ani ceduľu nenechal – no nič,“ vysvetľoval Bony.


  Nugget sa rozosmial, ale nie tak veselo ako obyčajne.


  „Ešte že ti nepodrezal gágor, keď odchádzal, čo má policajtov tak v žalúdku. Buď rád, že sa iba stratil. Ale ak švagrinú dolapím uňho, dám ho, odroňa, do laty, že nebude vedieť, čí je.“


  Bony si povedal, že to zrejme nemá cenu pozastavovať sa pri Nuggetových neustálych narážkach na policajtov. Rozhorčenie očividne predstiera – najskôr veľmi dobre vie, kde je Šidlo aj s jeho švagrinou. Ale je rovnako očividné – nech sa Bony dopytuje hoci do večera, to jedno z neho nevytiahne. Pritom Bony si v danej situácii ani nemohol dovoliť veľa sa dopytovať.


  „To ma teda podrž,“ krútil hlavou. „Čo mám teraz robiť? Môžem iba čakať, kým sa nevráti Newton, a povedať mu, čo sa stalo.“


  „Veru tak,“ prisvedčil Nugget. „Možno šiel za Chumajkom Petom.“ Znova sa tak neveselo zasmial.


  „Dnes budem robiť blízko svojho tábora,“ povedal Bony. „Pre prípad, že by prikvitol. Ak Newton zajtra dôjde, povieš mu, že sa s ním musím zhovárať?“ Vôbec nezamýšľal prezradiť, že vie, že Newton odcestoval. Nugget podotkol:


  „Newton zajtra sotva dôjde. Ale keby, poviem mu.“


  „Ďakujem,“ Bony sa pobral. Po pár metroch sa ešte pristavil. „Mimochodom, z Quinambie kamsi hnali statok. Ženú ho tadeto, keď ho predajú?“


  „Čo tým myslíš?“


  „Pozdĺž plota vedú stopy,“ vysvetlil Bony.


  „Celkom možné,“ stručne pripustil Nugget. „Na takých farmách statok ide furt z rúk do rúk.“


  Bony si bol istý, že tie stopy zanechala ukradnutá črieda. Čo iné mohlo byť pre Šidla pohnútkou, aby ho dostal preč z jeho úseku? Celkom jedno, či to Šidlovi šibe alebo nie, v tých krádežiach statku, ak už nie aj vo vražde, väzí až po krk.


  Ráno dostal Bony ďalšiu návštevu. V tábore to začína byť rušné ako v Hille na námestí, ale nech by si za ním prišiel ktokoľvek, tohto návštevníka rozhodne nečakal. Prišiel za ním kapitán Joyce, majiteľ stanice Quinambie, sám a na koni, v bezchybnom jazdeckom obleku, ešte aj s kravatou. Prišiel celý bez seba.


  „Teraz vidím, že som dlho chodil s klapkami na očiach. Jednoducho som nemohol uveriť, že tu naozaj kradnú statok. Ale teraz, keď som sa sám presvedčil, povedal som si, že musím za vami a hneď vám to povedať. Mal som v jednej ohrade stopäťdesiat kusov – prvá A kvalita – už pripravených na odoslanie. Včera si ta vyjdem so zákazníkom – nečakal som ho – a jednoducho ich tam niet. Nikomu som o tom nepovedal, ste prvý, čo o tom viete, pán, no… pán Bonnay. Také niečo si nemôžem nechať. Čo môžete v tej veci urobiť?“


  Ľaľa ho, ako sa pán kapitán štetia, keď im zájde za nechty! Bony sa vyjadril bez okolkov:


  „Dôležité je nechať ich, aby nevedeli, na čom sú. Vráťte sa na farmu a nikomu ani muk, najmä nie správcovi. Ak náhodou naďabíte na Nuggeta či Šidla Kenta, im tiež ani slova. Ak budete potrebovať zámienku, aby ste zasa za mnou šli, tak mi nesiete odkaz od Freda Newtona, že tento týždeň nebude môcť ísť na obchôdzku, ako normálne chodieva – dostali ste ho vaším pedálovým rádiom. O statku neviete nič – ani to, koľko kusov vlastne máte. A žiaden vám nechýba. Je vám to jasné?“


  Joyce sedel na koni a hľadel z výšky na Bonyho – v pohľade sa mu miešal rešpekt so spravodlivým hnevom.


  „Áno, je mi to jasné. Ale dúfam, že aj vám je to jasné. Viete vy, koľko stojí stopäťdesiat kusov statku, pán Bonnay?“


  Bony odpovedal s okúzľujúcou zdvorilosťou:


  „Viem to presne. A mňa zas ondie môj náčelník, vaši domorodci po mne idú ani osy, bosorujú ma kosťou, robia si zo mňa strelnicu, a ja sa ešte musím prizerať a robiť sa, že neviem, koľko bije. A k tomu ešte musím v tej horúčave drieť na plote, bodaj ho skáralo, žrať piesok a nechať sa žrať od múch. A aj tak si uchovávam živý a osobný záujem na všetkom, čo súvisí s prípadom, na ktorý som sa nechal navnadiť. A preto som tu. Ale netrápte sa, pán kapitán. Nik vás o váš statok ani o nič iné nepripraví. Slovo na to.“


  Joyce sa s tým musel uspokojiť.

  Bony ide na návštevu


  Deň-dva po Joyceovej návšteve Bony žil v povznesenej nálade. Joyceova správa, čo prišla hneď po Šidlovom ťahu, takom priehľadnom, až to bolí, ho v dopĺňaní skladačky pomkla o kus ďalej, takže jednotlivé kocky začali do seba pekne zapadať. Zlodejom statku čo nevidieť odzvoní, ba možno aj Maidstonovmu vrahovi. A Fred Newton, v tom si bol istý, donesie z Hillu zvyšok potrebných informácií, čo Bony potrebuje, aby mohol zodpovedne a s plnou mocou pristúpiť k činu.


  Pravda, po týždni Bony začal Newtona považovať za nezvestného a sám už uvažoval, či sa nevzdať tej dlhodobej, ak nie priam doživotnej plotárskej lopoty, na ktorú sa sám odsúdil. Ako sa míňali dni a on len zhrabúval kotúľčie a prehadzoval ho cez plot, v duchu porovnával svoj osud s osudom nevinne odsúdených trestancov, čo videl úpieť na Diabolských ostrovoch, keď sa jeho žene raz za turecký rok podarilo vytiahnuť ho do kina. Keď si už celkom zúfal, vošiel do tábora na koni Newton, sprevádzaný kýmsi neznámym.


  „Váš náčelník mi nechcel zveriť do rúk tie hlásenia, čo ste ho o ne žiadali, Ed,“ pretiahol plotmajster a uškrnul sa tak, aby to videl len Bony. „Tohto pána si špeciálne zjednal až zo Sydney, aby vám robil kuriéra.“


  „Policajný inšpektor Wells z Ústrednej policajnej správy,“ predstavil sa neznámy. „Vždy som chcel spoznať chýrečného Napoleona Bonaparta. Na Ústrednej správe len tak vrelo, keď začali dochádzať informácie, o ktoré ste žiadali. Podľa všetkého tam už mali neurčité hlásky a tá vaša žiadosť trafila presne do čierneho, takže hneď vysvitlo, čo sa s čím rýmuje. A tak ma promptne vyslali do Broken Hillu – že tú správu nezveria ani pošte, ani telegrafu. Nuž som tu s tým osobne.“


  „Tak sa mi vidí, že ja si tu ani nečuchnem,“ dobromyseľne si zaťažkal Newton, ako sa obaja policajní dôstojníci pred ním radili.


  „Správne sa vám vidí,“ prisvedčil Bony. „Ale jednu informáciu vám predsa len popustím, kamarát. Šidlo doplotárčil, budete zaňho potrebovať náhradu. Zmenil vzduch – hoci mám dosť dobrú predstavu, kde toho gaunera hľadať, keby som došiel k názoru, že ho treba zbaliť.“ Bony plotmajstra informoval, čo sa od jeho odchodu na plote všetko zbehlo, a Wells pozorne počúval.


  „Otca im naháňam,“ zvolal Newton. „A čo teraz?“


  Bony vzal plotmajstrovu otázku doslovne. „Ja by navrhol,“ povedal s úsmevom, „aby ste nám prichystali niečo pod zub, kým sa ja s pánom Wellsom trochu prejdem pozdĺž plota. Aspoň nech vidí, akej tortúre ste tu tento mesiac podrobovali príslušníka policajných zborov jej veličenstva.“


  „Otca vám naháňam,“ obmenil Newton trochu svoje zahrešenie. „A vy si myslíte, že plotmajster nič, ten si tu neužije svoje? No ale nech. Tentoraz to urobím – že ste to vy.“ Prihodil pár polien na oheň. „Ale jedno nech je jasné,“ zavolal za odchádzajúcimi, „ak tu na úseku pátrania ešte niečo vystane, mám na to predkupné právo, nezabudnite.“


  Bony s Wellsom sa uberali pozdĺž plota a keď vyšli na otvorený úsek, kde bolo na všetky strany vidieť na kilometre a nik sa nemohol priblížiť nepozorovaný, Wells odovzdal Bonymu hlásenia, čo mu doniesol z Nového Južného Walesu. Bony si čupol a pozorne sa do nich začítal. Potom pozrel na Wellsa a v modrých očiach mu zasvietilo uspokojenie, ako mu ich vracal.


  „To bude ten chýbajúci článok. Rozhodne.“


  „Naši hore sú o tom presvedčení,“ povedal Wells. „A s ktorou kartou, podľa vás, treba teraz vyjsť, pán Bonaparte?“


  Bony ešte vždy sedel na bobku a pôsobil dojmom, akoby tam mohol takto pohodlne sedieť donekonečna.


  „Prvé, čo by som navrhoval,“ povedal, akoby uvažoval, „je, že dám Newtonovi výpoveď. Po druhé – skočím si za Levveym kvôli tomu fleku, čo mi ponúkol. Som si teraz istý, že osoba, čo ma zaujíma, sa najskôr prejaví na Fromovom dvore, nie na Quinambie alebo voľakde na plote. Navrhujem aj, aby sa mojim zámerom dostalo náležitej publicity tak, aby to každého, čo sa zaujíma, na čo by som tam mohol prísť, ťahalo ta ani magnet. Nateraz si však nemôžem dovoliť, aby ma videli takto sa flákať.“


  Strmo vstal. „A od vás by som potreboval toto,“ povedal Wellsovi, ktorý pozorne načúval. Po návrate do tábora Wells oznámil, že odíde hneď, ako sa najedia, a naznačil, že pre Bonyho bude najlepšie, ak pôjde aj Newton.


  „Ak tu v tejto fáze niekoho uvidia, mohlo by to celé rozuzlenie zbabrať. A najmä ak by tu niekto s vami zazrel mňa,“ lúčil sa Wells s Bonym. „Hneď by mu svitlo, že som tu za vami zhora.“


  „Sedí,“ prisvedčil Bony.


  Ako Newton dopíjal čaj, šelmovsky na nich pozrel.


  „Nemá to teda cenu dobiedzať, čo máte v tom vreci za zajaca?“


  „To teda nemá,“ veselo prisvedčil Bony, keď obaja návštevníci sadali na kone. „Ale mám to potešenie oznámiť vám tu pri svedkovi, že týmto okamihom Ed Bonnay podáva demisiu z významnej funkcie úsekového plotára na tomto plote, bodaj ho skáralo. Prepáčte, že nedodržím výpovednú lehotu, ale pripíšte mi zasa k dobru, že od vás nežiadam pracovný posudok.“


  „Akurát by som vám ho dal,“ odvrkol Newton. „Takto ma nechať v kaši. Čo ak sa mi tu zase strhne vetrisko?“


  „Hlavu hore, pán Newton,“ zažartoval Bony, „koniec dobrý, všetko dobré. A čosi ti poviem, Fred. Až bude po všetkom, dajme si v Hille pri pivečku zraz a potom ti poviem od a do zet, ako to všetko bolo.“


  Očami sledoval dvojicu na koňoch, ako sa vzďaľuje. Prenikavo pociťoval, ako znova osamel, ale utešoval sa, že tu má ešte hodne čo vykonať. A že ho čaká ešte nejedno riziko, kým tento prípad dovedie – a dúfal, že čoskoro – k náležitému koncu. K zatknutiu.


  Na druhý deň sa stavil u Nuggeta.


  „Zavesil som to na klinec,“ zveril sa mu. „Neostanem na tom plote, bodaj ho skáralo, už ani minútu. Tá búda, čo Šidlo na mňa ušil, mi dodala – už dosť, stačí. Ja na také samotárčenie asi nie som dosť veľký odľud.“


  „Máš recht, Ed,“ prisvedčil Nugget. „Ani neviem, ako si tam tak dlho vydržal – je to najhorší úsek celého plota. Ty nie si na to ten pravý typ.“


  Nugget bol podľa všetkého veľmi dobrej vôle.


  „Veru, niet o čo stáť,“ rozvíjal myšlienku Bony, „a že by to bohvieako vynášalo, to teda tiež nie. V nedeľu večer si asi skočím za Levveym. Myslíš, že ho o tom čase zastihnem doma?“


  „Čože ja viem?“ opáčil Nugget. „Ja nesledujem, kade brúsi. Čo nejdeš za Joyceom a nepoprosíš, aby ho zavolal tou vysielačkou a odkázal mu, že za ním prídeš?“


  „Dobrý nápad – to urobím,“ potešil sa Bony. „Mimochodom,“ doložil, „ten Šidlo sa neukázal, však nie?“


  „Ani sem nepáchol,“ prisvedčil Nugget.


  „Tak sa maj, Nugget – dovi.“


  „Maj sa,“ odzdravil Nugget.


  Bony sa stavil u Joycea.


  „Vysielačka slúži?“


  „Slúži,“ prisvedčil Joyce. „Potrebujete dať nejaký odkaz?“


  „Rád by som vás poprosil o láskavosť, pán Joyce,“ povedal Bony. „Mohli by ste dnes večer o deviatej zavolať Fromov dvor a odkázať, že sa tam v nedeľu stavím a rád by som sa zhováral s Levveym? S plotárstvom som už praštil a počúvam, že Levvey hľadá predáka k statku.“


  To všetko Bony povedal dosť nahlas a dúfal, že tu neujde ani iným z osadenstva farmy a najmä Lukášovi, ktorý, ako si všimol, obďaleč nich horlivo umýval staničnú dodávku. Ako ho Joyce vyprevádzal k bráne, Bony ticho doložil:


  „A o tom ostatnom nikomu ani muk – Jasné?“


  „Čože, nedbám,“ prisvedčil Joyce. „Slovom, len to, čo ste mi povedali, a nič viac.“


  „Len to,“ odvetil Bony.


  Bony si povedal, že na cestu na Fromov dvor si nemôže nájsť ideálnejšiu spoločnosť, než je Netvor.


  Podľa všetkého Netvor túto oblasť považoval za svoj domovský areál – ak ho vôbec mal. Fakt je, že bežal stálym rovnomerným krokom a keď prešli na druhú stranu plota a za popoludňajšieho slnka minuli striebristé zrkadlo jazera pri Desiatke, knísal sa rovinou bez viditeľnej stopy únavy. Bony dbal, aby sa nepriblížil k nijakej skupine stromov a držal sa prostred holín. Striehol na každý pohyb, čo by mohol hroziť nebezpečenstvom, ale zdalo sa, že všade vládne pokoj a mier. Je to predsa dôležité, povedal si kyslo, že napokon má príležitosť overiť si svoju teóriu.


  Dôležité bolo aj, že Bony nedôjde na farmu za svetla a že na farme sú o jeho príchode informovaní. Preto sa o tom bol zmienil ľuďom, prostredníctvom ktorých – ako predpokladal – sa to donesie ku každému, kto má hoci len vzdialene do činenia s čudnými udalosťami, čo sa tu odohrávajú v posledných dvoch mesiacoch. A preto mu neraz aj prešli po chrbte zimomriavky, keď sa sám seba pýtal, či tuší správne, alebo či si ide utŕžiť taký posmech, ako ešte nezažil. Vždy, keď rozlúštenie prípadu už bolo na dosah, Bony cítieval ten zvláštny nepokoj. Zmocňovali sa ho hlodavé pochybnosti a neistota, či uvažoval správne a či ho jeho úvahy nezaviedli náhodou na scestie. Ale, ako vedel, tieto pochyby ho hryzú len do chvíle, kým nenadíde čas prestať mudrovať a pristúpiť k činu. Dlhé obdobia, čo sa pri pátraní musí namáhavo a mlčky prehrýzať dopredu, dni a noci pomernej nečinnosti, to všetko stojí za to iba vtedy, ak vysvitne, že uvažoval správne. Ak sa mýlil, je to kopanec, ktorý ho môže stáť kariéru.


  Tieto úvahy náhle prerušil pohľad na hospodárske staviská Fromovho dvora, čo pred ním hmlisto vystúpili v hustnúcom súmraku. Ako sa Bony priblížil, videl na farme svetlá. Teraz postupoval ešte bdelejšie než predtým. Lovil každý zvuk. Netvor prejavoval známky nervozity. Dva razy nehybne zastal a Bony ho po márnom dohováraní musel napokon popchnúť kopnutím, po ktorom zviera postupovalo ďalej tiež len zdráhavo. Bonyho prekvapilo, keď v ohradách nikde nezazrel statok, a tu mu blyslo hlavou, že od Desiatky prešiel po farmu osemdesiat kilometrov a prakticky na statok vôbec nenaďabil. To ho zarazilo ako krajne neobvyklé a ako priväzoval Netvora k stĺpu, tuho o tom rozmýšľal.


  Ako je v divočine zvykom, Bony sa pobral k zadným dverám, ktoré na Fromovom dvore viedli rovno do kuchyne. Zaklopal. Dvere otvoril Levvey a pohľad na stôl Bonymu ukázal, že Levvey so ženou práve dovečerali.


  „Ale, vitajte, pán Bonnay,“ zvolal. „Len poďte. Ty choď na chvíľu dnu,“ povedal žene. „Máme s pánom Bonnaym obchodný rozhovor.“


  „Ďakujem, pán Levvey,“ odvetil Bony. „Idem kvôli tomu fleku, čo ste mi núkali. Na plote som dal výpoveď.“


  Levvey naňho pozrel. Náhle prešiel ku dverám, kade odišla jeho žena, a obrátil v zámke kľúč.


  „Nechcem, aby nás rušila,“ ospravedlňoval sa. „Moja stará rada do všetkého pchá nos. Nechcem, aby vedela o mojich obchodných záležitostiach. Čo vie ona, vie hneď celý kmeň.“


  „Jasné,“ prisvedčil Bony, „chápem. Nuž, slovom, ako som povedal, som tu kvôli miestu. Do statku sa rozumiem. Len jedno – ak je tu Šidlo Kent, s tým robiť nebudem. Ten gauner ma na plote akurát hnusne vypiekol.“


  „Nepovedzte,“ začudoval sa Levvey. „A došli ste ešte na niečo ohľadne toho Maidstona, ako ste mi onehdy rozprávali?“


  „Ale, tuším aj došiel,“ prisvedčil Bony. „Viete, keď človek leží horeznačky a hľadí na hviezdy, nemá lepšiu robotu ako mudrovať, a ja som sa o tých zlodejoch statku hodne narozmýšľal. Podľa mňa bol Maidstone pri Desiatke v tom istom čase, keď ta zlodeji došli napájať statok alebo možno kone,“ vykladal. „Reku, Maidstone urobil bleskom pár záberov tých koní, ako pijú, a asi zachytil aj chlapov, čo na nich sedeli. Podľa mňa to niekomu nešlo pod nos, že ho fotografujú, a pustil do Maidstona trochu olova.“


  Levveymu sa zúžili oči.


  „Veľmi zaujímavé úvahy, pán Bonnay. Na plotára vás teda ten Maidstone a to, ako došiel k úrazu, akosi veľmi zaujíma. Okľukou som sa aj dopočul, černosi na Quinambie si vraj myslia, že ste od polície. Čo vy na to, pán Bonnay?“


  Bony, sa zaklonil na stoličke, zívol a pritom sa povystieral, zdvihnúc ruky nad hlavu. Pri tom pohybe si pozrel na hodinky. Na otázku odpovedal vyhýbavo:


  „Že by som bol od polície, o tom teda neviem, pán Levvey. Niekedy niečo nezbadám, ani keď to mám rovno pred nosom. Ale navypytovali ste sa ma toho až-až, dovoľte, aby som sa pre zmenu aj ja niečo spýtal. Ako dlho už riaditeľujete na Fromovom dvore?“


  „Do toho vás teda naozaj nič, pán Bonnay,“ odvetil Levvey. „Ale nech – som tu šesť mesiacov. Rád by som vedel – teda ak ste od polície, a ja si myslím, že ste – prečo u mňa hľadáte miesto.“


  „Ale veď čo na tom?“ začudoval sa Bony. „Poznal som Maidstona ešte dole v Sydney. Vravel, že je s vami jedna ruka, nuž reku pôjdem pozrieť, ako vedno vychádzate.“


  V kuchyni sa rozhostilo mŕtve ticho.


  „Čo tým chcete povedať?“ spýtal sa Levvey, a pri tých slovách pomaly vstal.


  „Čo už tým môžem chcieť povedať?“ opáčil Bony. „Keď vám Joyce vysielačkou oznámil, že Maidstone ide na vaše pozvanie na Fromov dvor, myslím, že ste sa Maidstonovi za to, ako vás hostil v Collaroy, dosť čudne revanšovali, keď ste kohosi poslali, aby mu vohnal guľku do tela. Nie, toto nerobte,“ podotkol, keď Levvey natiahol ruku po puške, čo stála v kúte kuchyne. Pri tých slovách vytiahol revolver. „A teraz si pekne sadnite, pán Levvey, a budeme v tej zaujímavej srdečnej besede ešte trochu pokračovať.“


  „Dlho v nej asi pokračovať nebudeme,“ odvrkol Levvey. „Obzrite sa za seba.“


  „Tento fígeľ má už bradu,“ odvetil Bony, „a osobne som naň nikdy neskočil.“


  „Tak tentoraz naň radšej skoč, ty múdra hlava od hekačov,“ štekol mu hlas za chrbtom.


  Bol to Nuggetov hlas. „Ten revolver pusť z ruky,“ pokračoval, „už ti je nanič. Ako vidíš, tú winchestrovku nakoniec predsa len mám.“


  Bony pomaly pustil revolver na dlážku a zdvihol ruky.


  „Teda, čo fígeľ, to groš,“ uznal Bony.


  „Tak vidíš, že to nie je až taký starý fígeľ,“ posmieval sa Levvey, „a že si naň celkom pekne skočil. My ťa dokonca zoberieme von a ukážeme ti, kde odpočíva v pokoji pravý Jack Levvey – možno tam vyrastie ešte jeden hrobček. Možno tam aj postavíme kríž na pamiatku tajného, čo si myslel, že jemu nik neprejde cez rozum.“


  „Aj tak nechápem, ako ste to robili,“ podotkol Bony. „Podľa mňa trčíte s Nuggetom pri tých krádežiach statku v jednom vreci.“


  „Svätá pravda,“ odvetil Levvey. „Som zvedavý, kto by sa dal nachytať do takého stredoaustrálskeho zapadáku za pár všivavých libier na týždeň. Za dvadsať babiek od kusa predáš statok bárskde, a nik sa mu pritom na zuby nepozrie. V posledných dvoch zásielkach, čo sme odtiaľto vypravili, bolo tristo kusov. Tristo kusov po dvadsať libier, len si to zrátaj! Stačilo v tom ešte pár mesiacov pokračovať, potom zdúchneme, a vy si tu pekne lámte hlavu, čo sa to len porobilo.“


  „Ale ako ste sa striasli Levveyho?“ spýtal sa Bonaparte.


  „Cestou sem nešťastnou náhodou zahynul,“ ozval sa Nugget. „Možno si niekto vyšiel na klokany a nechtiac ho zastrelil.“


  „Si celkom vedľa, že som niekoho poslal, aby zastrelil Maidstona,“ povedal ten, čo sa vydával za Levveyho. „Maidstone si o to sám prosil. Je fakt, že nás s Nuggetom cvakol na koňoch, ako sme napájali, ale na to by sme boli kašlali. Lenže to nebolo všetko – keď som sa mu predstavil ako Levvey, on otvorí ústa ako teľa na nové vráta a vraj – vy nie ste Levvey, s pánom Levveym sa poznám z Collaroy. Nuž tak reku, čo s ním – nemali sme na výber a uzemnili sme ho. A až uzemníme teba, Ed, nikto sa nič nedozvie. Ale my tu beztak už neostaneme.“


  „Bol v tom s vami ešte niekto?“ dopytoval sa Bony. „Čo Šidlo Kent?“


  „Toto je ostatná a záverečná odpoveď,“ odvetil falošný Levvey. „Nemáme na teba celú noc čas. Nuž tak – nebol, ale je vždy dobre mať viac želiezok v ohni, pán tajný. Šidlovi to plotárčenie už liezlo krkom a dostal pár babiek, aby ťa odpratal z cesty. A potom, chcel sa Nuggetovi priženiť do rodiny. Nugget mu povedal, že je to fór, povodiť takto hekača za nos. Vyšpekuloval som to iba ja s Nuggetom a Nugget zobral ten flek na plote, aby tam bol poruke. Domorodci mu tancujú, ako im píska – je predsa z ich kmeňa. Povedali sme si, že nech je nový riaditeľ hocikto, tuná ho nik poznať nemôže a takých šesť mesiacov, kým odídem na juh na dovolenku alebo budem musieť poslať podrobné hlásenia, môžeme si tu robiť, čo si len zmyslíme. Ako vravím, človek musí mať vždy viac želiezok v ohni – pravda, do búchačiek je Nugget celý preč, a tak odstrel obstaráva sám. Teraz si to zasa trocha precvičí – no nie, Nugget?“


  „Iba si priťažujete. Dobre viete, že s týmto krčahom dlho na vodu chodiť nebudete.“


  „Však ani nechceme. Ešte jeden dobrý záťah – a čao, páni.“


  Voľačo neklape, povedal si Bony. Zápasil teraz o čas. „Mali by ste si ešte rozmyslieť, kým vykonáte voľačo, čo obanujete. Zabiť príslušníka polície, to vás vydajú, aj keby sa vám hneď podarilo ujsť do zahraničia.“


  „O nás sa ty už netráp,“ odvetil Levvey sardonicky. „Najprv by nás museli čapnúť.“


  Bony si vravel, že iste už bol aj v horšej kaši, ale v tej chvíli si nevedel spomenúť, kedy. Vo svojej dychtivosti získať dôkazy pozabudol, že práve pri najlepšie vymyslených plánoch ako na potvoru vždy dačo kiksne. „Tak poďme – von!“ osopil sa Nugget na Bonyho. Bony vyšiel z kuchyne, za ním Nugget s Levveym, ale zo dvadsať metrov od kuchynských dverí sa pristavil, akoby nevedel, kadiaľ ďalej.


  „Padám, padám,“ štekol Nugget a surovo mu vrazil hlavňou do chrbta.


  Potom sa to strhlo ako blesk z jasného neba. Bonymu šmykol po ľavom pleci prudký bočný náraz a odmrštil ho doluznačky na zem. Nuggeta, ktorý bol tesne za ním, to zasiahlo naplno, takže žuchol, len v ňom tak sprašťalo. Puška mu odletela. Až keď sa Bony naddvihol na rukách a videl vo svetle z otvorených kuchynských dverí, ako Levvey uháňa cez kuchyňu do ďalšej miestnosti, v pätách obrovskú ryčiacu masu, došlo mu, čo sa stalo. Buď Netvora dobre neuviazal, alebo sa zviera nejako samo odviazalo, ale teraz priam besnelo. Kvičiac zúrivosťou, s vystretým krkom a široko rozďavenou papuľou, vak naplno vychlípený, Netvor teraz o dušu dorážal do dverí, kadiaľ Levvey unikol.


  Bony pocítil, ako ho dvíhajú pevné ruky.


  „Prepáčte, že sme sa omeškali,“ povedal Wells. „Stiahlo nás z cesty do pieskového záveja. Čo sa tu, prepánajána, deje?“


  „Chytro,“ súril Bony. „Berte Nuggeta a švihom von.“


  Z tmy sa vynorili dvaja policajti, zdrapili Nuggeta, ktorý sa ešte len sotva preberal, a zdvihli ho na nohy.


  Skupina sa ponáhľala pred dom, postrkujúc Nuggeta pred sebou. V hale čupela pani Levveyová, celá vydesená.


  „Ostaňte tu s Nuggetom a pani Levveyovou,“ kázal Bony policajtom.


  Bony aj s Wellsom našli, kade sa dostať ku kuchynským dverám znútra. Boli ešte zamknuté, ale spojenému útoku Bonyho a Wellsa neodolali. Keď dvojica vrazila do kuchyne, otvoril sa jej ohromujúci pohľad. Levvey stál za skriňou, ešte vždy celý bez seba z tej náhlej pohromy, že mu ani neprišlo na um siahnuť do vrecka po kľúč. Netvor, zakliesnený do podvojí tak hlboko, ako vládal, dosahoval krkom na stôl a pokojne si ujedal z polovičky pecňa, čo ostal z večere.


  Až keď mali Levvey a Nugget želiezka na rukách a Netvor bol bezpečne zatvorený v ohrade pre kone, odkiaľ sa nijako nemohol dostať von, spomenul si Bony, čo mu vyparatili.


  „Omeškali ste sa,“ vyčítal Wellsovi. „Veľa nechýbalo, a boli by ste mi došli akurát na funus.“


  Wells nevedel, kam s očami.


  „Už som vám to vysvetľoval – tam vonku. Cesta bola skoro na nerozoznanie, zbehli sme z nej a z toho sypkého piesku sa už za svet nedalo späť. Posledné kilometre sme šliapali peši.“


  Bony naňho pozrel.


  „Tak to bol ten randál, čo som počul – dupot šiestich párov policajných bagančí. A mne sa zdalo, že to bijú hromy.“


  Wells sa uškrnul – viditeľne mu odľahlo. Bony z toho zrejme nechce robiť aféru. Obrátil sa k policajtovi, čo vošiel do miestnosti.


  „Levvey s Nuggetom musia ostať po celý čas pod strážou,“ nakladal. „Tunajším domorodcom neverím. Budeme sa striedať. Cez noc ostaneme tu a včasráno vyrazíme.“


  „Rozkaz, pán inšpektor,“ odvetil policajt. „A kedy mám ísť odstreliť tú ťavu?“


  „Že kedy máte čo?“ spýtal sa Bony.


  „Odstreliť ťavu,“ opakoval policajt.


  Tentoraz stratil reč Bony a ozval sa Wells.


  „Spomenul som ju policajnému náčelníkovi,“ vysvetľoval. „Ten už toho o nej počul – aj tú historku, ako vás s Lukášom zahnala na strom. Povedal, že ohrozuje bezpečnosť a treba ju zlikvidovať.“


  „Tá ťava mi podľa všetkého zachránila život. Nech si pán policajný náčelník prídu a zastrelia ju sám, ak majú chuť.“


  Wells s policajtom pozreli na seba. Bony zazrel na Wellsovej tvári čosi, čo ho vystríhalo.


  „No, do rána jej tak či tak nik nič nespraví,“ uzavrel Wells. „Poďte si radšej trochu odpočinúť. Ja si pri zatknutých zoberiem prvú stráž.“


  Krátko pred svitaním sa Bony zobudil. V duchu sa mu vybavilo, čo všetko včera večer zažil. Náhle si natiahol baganče a vyšiel. Keď ho policajt ráno o šiestej budil, bol zasa dnu a podľa všetkého spal.


  Po raňajkách sa chystali na odchod. Jeden z policajtov si vzal na pomoc pár chlapov z farmy a šiel vyprostiť dodávku. Wells vyčkal, kým čosi upútalo Bonyho pozornosť, a utrúsil pár slov k druhému policajtovi, ktorý vzápätí vzal pušku a vyšiel von. O chvíľu sa vrátil, už behom.


  „Ťava je preč,“ kričal. „Vráta ohrady sú otvorené a po ťave ani stopy.“


  „To je komédia,“ začudoval sa Bony. „Určite ju vypustil niektorý tunajší domorodec.“


  „To určite,“ sekol Wells, oči pevne upreté na Bonyho. „Policajný náčelník si iste so záujmom vypočuje, čo si o tom myslím ja.“


  „Neviem, neviem,“ zapochyboval Bony. „Byť vami, ja by mu tým hlavu nemútil – najmä keď mu ju zas ja nebudem mútiť tým, ako vašou zásluhou veľa nechýbalo, aby Ústredná policajná správa musela mojej žene doživotne platiť vdovské!“


  [image: ]


  Úvahy


  O tri týždne sa Bony stretol s Newtonom v Broken Hille naposledy. Levveyho s Nuggetom žalovali z vraždy a ponechali vo väzbe – na záruku ich prepustiť odmietli. Proces budú mať, až Putovný hlavný súd príde do Broken Hillu.


  Podiel Šidla Kenta na tej záležitosti, v tom si bol Bony istý, sa obmedzoval na epizódu, keď ho Šidlo odlákal z úseku. Bony o tom náčelníkovi zreferoval holé fakty a ponechal na príslušné inštancie, či ho dajú stíhať, alebo vec odložia ad acta. Doteraz v tom smere nedošli nijaké pokyny a Bony šípil, že aj právni odborníci by si asi riadne nalámali hlavu, ak by mali presne kvalifikovať, čoho sa to Šidlo vlastne dopustil – veď v tom čase on, Bony, dôrazne tvrdil, že nie je od polície.


  Polícia našla väčšinu ukradnutého statku a tých, čo ho kúpili – pokiaľ ešte neprešiel jatkami – úradné orgány prekvapili nepríjemným poučením, že z kúpy kradnutého tovaru nevzniká naň právny nárok. Ani keď ide o statok. Joyce sa rozhodol, že vypátraný statok radšej predá na mieste, nebude ho dopravovať naspäť na Quinambie. Ale skôr ako v tej veci odcestoval na juh, mal on a Bony nepríjemný rozhovor s Mojžišom a jeho mužskými súkmeňovcami. Nato černosi z Quinambie chytro pobalili svojich sedem slivák a odtiahli do neznáma.


  Bony uvažoval, či Lukáša a Šibnutého Charlieho neobviniť zo spoluúčasti na Maidstonovej vražde, ale rozhodol sa, že to neurobí. Podľa zistení si Nugget spoluprácu kmeňa získal tým, že ho dobre zásoboval tabakom, puškami a hotovosťou na nákupy u ambulantného sýrskeho obchodníka. Nugget mal toľko rozumu, že kmeň nezásoboval alkoholom – vedel, že to by viedlo k sťažnostiam a priviedlo na tvár miesta pracovníkov Štátnej ochrany domorodcov a políciu. Okrem toho bol Nugget, podľa všetkého, naozaj synovcom starého Mojžiša, a k útoku na Bonyho zjavne došlo na priamy podnet z Nuggetovej strany.


  Bony sa nemohol ubrániť ľútosti nad týmito kočovníkmi, odsúdenými žiť v meniacom sa svete, kde životný štýl belochov prehradzuje a mení na súkromné vlastníctvo kraj, po ktorom kedysi brúsili a poľovali, kade sa im zachcelo. Preto sa domorodci už sami neuživia lovom a dostávajú sa do závislosti od belochov, ktorí nimi zväčša pohŕdajú. Prudko sa meniaci svet postavil domorodú mládež proti starým zvykom, ale aby sa zapojila do novej civilizácie, k tomu sa ešte nedopracovala. Bony si uvedomoval, celkom odhliadnuc od pocitov príbuznosti, akú malú šancu má väčšina z nich na získanie vzdelania, ktoré by im pomohlo prejsť z ich vratkej zeme nikoho do belošského sveta.


  Newton rozkázal dva poháre piva a zaviedol Bonyho k stolíku v oddelenom kúte hotelovej haly, kde sa zišli trochu si posedieť.


  „Ono aj keď odhliadneme od mojej prirodzenej zvedavosti, mám u teba čo-to k dobru. Pustil som si začiatočníka na jeden z najdôležitejších úsekov plota a či ho ešte kedy dostanem do richtigu, to vie boh. Chcem počuť všetko, ako to bolo.“


  „Vieš, nemal by som ti to povedať, až keď bude po súde, ale naozaj ti za veľa vďačím. Lenže nič som ti nepovedal, všetko sa to ešte len musí dokázať.


  Celé sa to začalo, keď Levvey, ktorý sa, mimochodom, v skutočnosti volá Graham a ktorého už upodozrievali z krádeží statku v Riverine, v Novom Južnom Walese – tamojšej polícii jednoducho zmizol z očí. Stratil sa zo štátu. Povedal si totiž, že vystrčí hlavu až v strednej Austrálii. Aj na to prišiel, že najlepší spôsob, ako sa stratiť, je pripojiť sa k domorodému kmeňu. Nakoniec si vybral ten, ktorý dnes poznáme ako Quinambijský. Vybral si spomedzi nich ženu a nejaký čas žil s kameňom ešte pred jeho príchodom na Quinambie. Preto sa prvý raz stretol s Nuggetom, keď ešte žil s černochmi.


  Nugget vedel o Fromovom dvore všetko, veď celý život brával príležitostné fušky po okolitých staniciach. Vedel aj, že Joyce má povesť človeka, čo sa v statku veľmi nevyzná. Nugget Levveymu povedal, aký je Fromov dvor odtrhnutý od sveta, on za tým šiel a zistil, že jeho riaditeľ tam má do veľkej miery voľnú ruku. Čoskoro došiel na to, že by sa tu dali organizovať nezákonné kšefty vo veľkom.“


  Newton mu skočil do reči:


  „Ale ten Levvey – prepáč – Graham musel byť naslovovzatý organizátor. Fakt, že to celé dal dokopy veľmi potichu.“


  „Je to tak,“ prisvedčil Bony. „Ale ostaňme pri mene Levvey – je to jednoduchšie. Veľkou výhodou pre neho bola prítomnosť Netvora od Fromovho jazera. Využil ju na to, aby všetci kočovníci – okrem jeho prívržencov, ktorým mohol dôverovať – tú oblasť radšej zďaleka obišli. Čím menej ľudí príde na Fromov dvor, tým lepšie. A tak tú legendu o Netvorovi nafúkli, ba ešte aj tých pár belochov, čo ta zabrúsili, sa na každom kroku malo na pozore.“


  „Šiel na to s dlhodobou perspektívou, to sa musí uznať,“ priznal Newton, ale hneď aj namietol. „Ale ako si zas, preboha, mohol myslieť, že obíde na dlhšie ako riaditeľ?“


  „Musíš brať do úvahy,“ vysvetľoval Bony, „že nového riaditeľa nik nepoznal a Levvey sa zas natoľko vyznal v statku a vo farmárčine, aby si na to trúfol. Na nešťastie nebolo inej cesty, ako nového riaditeľa odpratať, len ho zabiť, a na to mal Nugget dosť široké svedomie. Levvey to jednoducho zariadil tak, že prišiel v deň, keď mal nastúpiť nový riaditeľ, a predstavil sa jeho menom. Ešte predtým černosi z Quinambie vtiahli na Joyceovu farmu a postupne sa tam udomácnili. Nuggetovi sa podarilo dostať za plotára, a keď Levvey došiel a ako že nikoho z nich predtým nepoznal, hra sa mohla začať. Dlho to zrejme nemohlo trvať, lebo skôr či neskôr by sa niekto bol musel zastarieť, prečo pravý Levvey nikomu nepíše, nuž ale čo čert nechcel, chlap bol slobodný a nemal nijakú blízku rodinu. Pokiaľ ide o riaditeľovanie, Levvey posielal krátke hlásenia klepané na stroji podľa vzoru tých, čo našiel v kancelárii po predchodcovi, takže nejaký čas nemusel vzbudiť podozrenie zamestnávateľov.


  Eric Maidstone mal smolu, že musel navštíviť akurát tie končiny, o ktorých mu pravý Levvey povedal, že ta pôjde. Rádiotelegrafická správa o jeho príchode musela na Levveyho zapôsobiť ako bomba, lebo Maidstone nielenže poznal pravého Levveyho, ale už aj bol na ceste na Fromov dvor. Levvey s Nuggetom si povedali, že bude najlepšie, ak v kritickom čase nebudú na farme, a vydali sa, že Joyceovi trochu pomôžu od statku – hnali ho, keď si mysleli, že Maidstone už z Desiatky odišiel. Náhodou však nielenže naňho pri Desiatke naďabili, ale Maidstonovi sa tam ešte aj podarilo urobiť bleskom dve veľmi dobré fotografie Levveyho s Nuggetom, ako ženú Joyceov statok!


  Na ďalšej ceste sa zrejme dohodli, že Nugget sa vráti a Maidstona zlikviduje, čo sa aj stalo.“


  „Aj tak mi nejde do hlavy, že by to mohlo vydržať a neprasklo,“ namietol Newton. „Tí nemali zdravý rozum.“


  „Ono je to tak,“ vysvetľoval Bony, „pri tom, ako to sypalo, stačilo, aby to neprasklo čo len ešte chvíľu, a Levvey mohol zbaliť kufre a frnk do cudziny. A Nugget, nezabudni, ten tu mohol pokojne trčať a nik si naňho ani len nezmyslí. Stačilo mu, aby ešte ostal plotárčiť, kým sa to utíši, a nevzbudil podozrenie. Potom sa mohol pokojne pobrať inam, ako je u robotníkov tohto typu bežné. Ostatne, ako sme sami videli, prakticky to fungovalo – nechýbalo veľa, a bolo by im to vyšlo.“


  „Áno, rozumiem ti,“ povedal Newton. „Ale, anciáša ti, ako si im len na to všetko došiel?“


  „To máš tak,“ vysvetľoval Bony, „pomaly som sa dopracoval k názoru, že Maidstone musel byť pri Desiatke zároveň so zlodejmi a hoci vypálil dve bleskové žiarovky, film so zábermi v aparáte nebol. Na pravú stopu ma však uviedol Joyce, keď sa rozpamätal na Maidstonove slová, že zabitý poznal Levveyho už predtým. Potom ešte to zrejmé kamarátstvo medzi Nuggetom a Levveym. Nugget bol jediný, čo mohol na mňa poštvať domorodcov z Quinambie. Aj informácie o tom, kde práve som, mohli černosi dostávať jedine prostredníctvom Nuggeta. Okrem toho mi bolo jasné, že mal o mne s Levveym dlhé diskusie. Tá Levveyho povedačka, že má pre mňa flek, bola až príliš priezračná. Priveľmi som sa približoval k pravde, a oni boli zapletení do takej hry, pri ktorej, keď sa na ňu raz odhodláš, z jednej vraždy viac či menej sa už nestrieľa.“


  „Keď si sa vtedy pri plote zhováral s Wellsom, predpokladám, že si dohováral, ako sa na Fromovom dvore stretnete?“


  „Presne tak,“ odvetil Bony. „Lenže Wells cestou zaviazol a keby sa do toho nevložil Netvor, nech ho pánboh živí, možno by som tu teraz s tebou pri pivečku nesedel.“


  „Ale je to s kostolným poriadkom, že sa ten Netvor cez celé dlhé obdobia správa ako normálne zviera, a potom sa nič po nič zbesnie?“ pýtal sa Newton. „Vždy keď som ho videl, vyzeral celkom fit.“


  „Mám o tom svoju teóriu,“ ozval sa Bony. „Z Levveyho a Nuggeta by celkom vystalo, že zviera sem-tam chytili a zámerne trýznili, aby bolo dosť zúrivé a aby pomáhalo rozduchovať legendu. Nezabudni, že vždy sa vrhá na domorodca či aspoň miešanca – najprv je to Lukáš, potom Nugget. Vždy ho to bralo, keď bol Nugget nablízku, a keby som mal tipnúť, kto ho to trýznil, tipujem Nuggeta. Nášmu náčelníkovi to nejako nejde pod nos, že Netvor stále brúsi po kraji. Iste si počul, že unikol, však?“ nevinne pozrel na Newtona.


  Newtonovi, ktorý si práve upíjal, pri tých slovách zaskočilo, potom chcel čosi povedať, ale si to rozmyslel a vytiahol pivo do dna. Bony znova nalial poháre.


  „A teraz,“ povedal, ako si sadal, „ti poviem ešte voľačo, čo ťa poteší. Už som si myslel, že sa jakživ nestrasiem príchuti piesku z toho tvojho plota, bodaj skazu vzal, a že mi nikdy neprejde tá suchota v hrdle, čo mi ho vyfúkali vetriská. Musím povedať, že v gágore už nemám zďaleka tak sucho ani v ústach takú mrcha chuť, ako keď sme sa tu dnes stretli.“


  Newton sa uškrnul a zdvihol pohár.


  „Tak teda na najprímovejší plot stredoaustrálskej divočiny, spojený s menom Netvora od Fromovho jazera!“

